Bandharu mashroou aaeku Kulhudhuffushi moodhu kulhivarah hiyani!\nބަނދަރު މަޝްރޫއާއެކު ކުޅުދުއްފުށީ މޫދު ކުޅިވަރަށް ހިޔަނި!\nޔޫރީ ޒޫން ކުޅުދުއްފުށީގައި\nހދ. ކުޅުދުއްފުށީ އެއާޕޯޓް މަޝްރޫއުއަކީ މިހާތަނަށް ރާއްޖޭގައި އެންމެ ބޮޑަށް ހިޔާލު ތަފާތުވެގެން ބޮޑު ނުތަނަވަސްކަމެއް މެދުވެރިވި މަޝްރޫއެކެވެ. އެ މަޝްރޫއަށް ރަށުގެ އެންމެ ރީތި ސަރަހައްދު ސުންނާފަތިކޮށްލާތީ މުޅި ރާއްޖެއިން އެކަމާ ދެކޮޅަށް އަޑު އުފުލުމަށް މީހުން ނުކުތެވެ. ނަމަވެސް އެންމެ ފަހުން ކުޅުދުއްފުށީގެ ގިނަ ރައްޔިތުންގެ ވެސް ބޭނުންވާތީ އެކަން އެގޮތަށް ކޮށް، ކުޅި ސުންނާފަތިކޮށްލީ އެވެ. އަނެއްކާވެސް ކުޅުދުއްފުށީގެ ބޮޑު މަޝްރޫއެއް ފެށުމަށް މިހާރު މިވަނީ ތައްޔާރުވެފަ އެވެ.\nކުޅުދުއްފުށީގައި ޒަމާނީ އާ ބަނދަރެއް ހެދުމަށް ޕްލޭންކޮށްފައި އޮންނަތާ މިހާރު އަހަރުތަކެއްވެއްޖެ އެވެ. ނިމިގެންދިޔަ ރައީސް އަބްދުﷲ ޔާމީންގެ ސަރުކާރުގެ ފަސް އަހަރު ވެސް އެ މަޝްރޫއު ބަޖެޓްގައި ހިމެނި އެވެ. އެކަމަކު އަމަލީ އެއްވެސް ސިފައެއް މަޝްރޫއުގައި ނުޖެހެ އެވެ.\nރައީސް އިބްރާހިމް މުހައްމަދު ސޯލިހު ވަނީ ކުޅުދުއްފުށީ އާބަން ސެންޓަރެއްގެ ގޮތުގައި ތަރައްގީ ކުރައްވަން ވައުދުވެވަޑައިގެންފަ އެވެ. އެގޮތުގެ މަތިން ރައީސް ސޯލިހުގެ ސަރުކާރު ފެށުނުތަނާހެން އެންމެ އަވަހަށް ފެއްޓެވި މަޝްރޫއުއަކީ ކުޅުދުއްފުށީ ބަނދަރުގެ މަޝްރޫއު އެވެ. އެ މަޝްރޫއުއަށް ކުރިން ވެސް ޕްލޭން ކުރެވިފައިވާ ގޮތަށް އެމްޓީސީސީއާ ވަނީ ހަވާލުކޮށްފަ އެވެ.\nއެ މަޝްރޫއުގެ ދަށުން މުދާ އުފުލުމަށް ހާއްސަ ބަނދަރެއް ހެދުމާއި އާ ނެރެއް ހަދާނެ އެވެ. ކުދި އުޅަނދުތައް އެޅުމަށް ޖެޓީ ހެދުމާއި މުދާ އުފުލާ ބޭލުމަށް ރޭމްޕެއް ހެދުމުގެ އިތުރުން ފެރީ ޓާމިނަލް އިމާރާތެއް ހެދުމާއި އެ އިމާރާތުގައި ފެރީ ޓިކެޓު ވިއްކުމަށް ކައުންޓަރުތަކާއި އޮފީހާއި ރީޓެއިލް ފިހާރައަަކާއި ނަމާދު ކުރާނެ ތަނެއް އަދި ކެފޭ ފަދަ ތަންތަން ހަދާނެ އެވެ. އޭގެ އިތުރުން މަސް މާރުކޭޓަކާއި ކުދި އުޅަނދުފަހަރު ބޭނުން ކުރުމަށާއި މޫދު ކުޅިވަރު ކުޅުމަށް ވޯޓާ ފްރަންޓު ޒޯނެއް ވެސް ހަދާނެ އެވެ. މި ބަނދަރު ހަދަން ނިންމާފައިވަނީ ރައީސް މުހައްމަދު ނަޝީދުގެ ވެރިކަމުގައި ކުޅުދުއްފުށިން ހިއްކި ބިމުގަ އެވެ. އެ ބިމުގެ ދެ ކޮޅުގައި މިހާރު ވެސް ދެ ބަނދަރެއް އޮވެ އެވެ. އެއީ ލޯކަލް ބަނދަރަކާއި ސަރަހައްދީ ބަނދަރެކެވެ. ލޯކަލް ބަނދަރު މިހާރު ކުޅުދުއްފުއްޓަށް ކުޑަ ކަމުގެ ޝަކުވާ ބޮޑެވެ.\nމިހާރު އުފެދިފައިވާ އެންމެ ބޮޑު ޝަކުވާއަކީ އާ ބަނދަރު ހެދުމަށް ބޭނުން ކުރާ ސަރަހައްދުގެ ސަބަބުން ކުޅުދުއްފުށީގެ މުސްތަގުބަލަށް ގެއްލުންވުމެވެ. އެ ބަނދަރު ހަދާ ސަރަހައްދަކީ މިހާރު ކުޅުދުއްފުށީގައި މީހުން މޫދަށް ގޮސް، ޒުވާނުން މޫދު ކުޅިވަރު ކުޅޭ ސަރަހައްދެވެ. ގޮތަކަށް ބުނާނަމަ، ކުޅުދުއްފުށީގައި ސަލާމަތުން އޮތް ހަމައެކަނި ބީޗެވެ. މޫދު ކުޅިވަރަކީ ކުޅުދުއްފުށީގައި މިހާރު ވަރަށް ބާރަށް ކުރިއަރަމުން އަންނަ ކަމެކެވެ. ބޭރުން ތަޖުރިބާކާރުން ގެނެސްގެން ބައެއް ފެސްޓިވަލްތައް ވެސް ޒުވާނުން އިސްނަގައިގެން ބާއްވަމުންދެ އެވެ. މޫދު ކުޅިވަރަށް އެ ސަރަހައްދަކީ ވަރަށް ރަނގަޅު ތަނެކެވެ.\nއެގޮތުން މިފަހުން އެތަނުގެ މޫދު ކުޅިވަރުގައި ބައިވެރިވުމަށް ކުޅުދުއްފުއްޓަށް ދިޔަ ވޯލްޑް ކައިޓް ބޯޑިންގެ ޗެމްޕިއަންކަން ދެފަހަރަށް ހޯދާފައިވާ ޔޫރީ ޒޫން ވެސް ވަނީ ކައިޓް ބޯޑިންއަށް އެ ސަރަހައްދަށްވުރެ ވަކި ރަނގަޅު ތަނެއް ނުލިބޭނެ ކަމަށް ބުނެފަ އެވެ. އެ ސަރަހައްދު ނައްތާލައި ނުލާ ބޭއްވުމަށް މަސައްކަތް ކުރުމަށް އޭނާ އެދިފައިވެ އެވެ.\nކުޅުދުއްފުށީގައި މޫދު ކުޅިވަރު ވަރަށް ފުޅާ ދާއިރާއެއްގައި ކުރަމުން އަންނަ ޒުވާނަކު ބުނި ގޮތުގައި، ބަނދަރުގެ ސަބަބުން އެ ތަން ގެއްލިގެންދާއިރު ބަނދަރާއެކު ލިބޭ 200 މީޓަރުގެ ކުޑަ ޒޯނަކީ މޫދު ކުޅިވަރަށް އެންމެ އެކަށީގެންވާ ތަނަކަށް ނުވާނެ އެވެ. އެ ވަރު ތަނެއްގައި ގިނަ މޫދު ކުޅިވަރުތައް ކުރިއަށް ނުގެންދެވޭނެ އެވެ.\n"މުސްތަގުބަލަށް ވިސްނަމާ ހިނގާ، ރަށަށް އާމްދަނީ ވަންނާނެ ގޮތެއް ބޭނުންވޭ، އެކަމަށް އޮތީ ލޯކަލް ޓޫރިޒަމް، ވެލިގަނޑު އޮތީ ހަމަ އެއްކޮށް، ވެލިގަނޑު ބީޗް ފްރަންޓް ހުޅުމާލެ ގޮތަށް ތަރައްގީ ކުރެވިއްޖެނަމަ ޒުވާނުންނަށް ވަޒީފާ ލިބި ރަށަށް ޑޮލަރު ވެސް ލިބޭނެ، ބީޗް ފްރަންޓް ގެއްލޭ ގޮތަށް ބަނދަރު ހެދުމުން ގެސްޓް ހައުސްތަކެއް އެޅިޔަސް އެއިން ލިބޭނެ ފައިދާއެއް ނޯންނާނެ،" އެ ޒުވާނާ ބުންޏެވެ.\n"އެއާޕޯޓް ވެސް މިއޮތީ އެޅިފަ، އޭގެން ފައިދާވާނެ ގޮތެއް ވެސް ހޯދަން ޖެހޭނެ، އެގޮތަކީ ޓޫރިޒަމް، ކުޅުދުއްފުއްޓަށް މިހާރު އެންމެ ބޭނުން ވަނީ ލޯކަލް ޓޫރިޒަމް، މޫދު ކުޅިވަރާ ނުލާ އެ ޓޫރިޒަމް ގެންނަން އުނދަގޫ ވާނެ، 200 މީޓަރުގެ ޒޯނެއްގައި މޫދު ކުޅިވަރު ކުޅެން ޓޫރިސްޓުން ގެންނަން އުނދަގޫ ވާނެ،"\nއެކެއް ޖަހާފައި އެވަނީ ޒުވާނުން ބަނދަރު ހަދަން ބޭނުންވާ ސަރަހައްދުގަ، ދެއެއް ޖަހާފައިއެވަނީ މިހާރު ޕްލޭންގައި އޮތް ސަރަހައްދުގަ\nއެ ޒުވާނުން ވަނީ ނައިބު ރައީސް ފައިސަލް ނަސީމް ކުޅުދުއްފުއްޓަށް ވަޑައިގެންނެވުމުން ބައްދަލުކޮށް އެ ޝަކުވާތައް ހިއްސާ ވެސް ކޮށްފަ އެވެ. އެފަދަ ޝަކުވާތަކެއް ހުރިނަމަ އެކަންކަމަށް ބައްލަވާނެ ކަމަށް ނައިބު ރައީސް ދަންނަވާފައިވާ ކަމަށް އެ ބައްދަލުވުމުގައި ބައިވެރިވި ޒުވާނަކު ބުންޏެވެ.\n"އާ ބަނދަރު މަޝްރޫއާ ދެކޮޅީއެއް ނޫން، އެއީ ވެސް މުހިންމު ކަމެއް، މި ރަށާއި ސަރަހައްދުގެ ތަރައްގީއަށް ކޮންމެހެން ބަނދަރު ފުރިހަމަ ވަސީލަތްތަކާއެކު ބޭނުންވޭ، އައިސްޕްލާންޓް ވެސް ބޭނުންވޭ، ހދ. އަތޮޅު މަސްވެރިންނަށް އައިސް ލިބޭނެ ތަނެއް ނެތް، އުޅަނދުތައް މަރާމާތު ކުރެވޭނެ ގޮތް ފަހިވާން ޖެހޭ، މިހާރު މިދަނީ ކ. ގުޅި ނޫނީ ތިލަފުއްޓަށް މަރާމާތަށް، އެކަމަކު މި އެދެނީ މި ނޫން ތަނެއްގައި ބަނދަރު ހަދަން،" ޒުވާނާ ބުންޏެވެ.\nމި މަޝްރޫއާ ގުޅިގެން ނިމިގެންދިޔަ ސަރުކާރުން ކުޅުދުއްފުށީ ރައްޔިތުންގެ ހިޔާލު ހޯދުމަށް ބައްދަލުވުމެއް ބޭއްވި އެވެ. މަދު ބަޔަކު ދިޔަ އެ ބައްދަލުވުމުގައި އެންމެންހެން ވެސް ބަނދަރު މަޝްރޫއުއަށް ތާއިދުކުރި އެވެ. ނަމަވެސް އޭރު ވެސް ބަނދަރު އަޅާނެ ސަރަހައްދާމެދު ހިޔާލު ތަފާތުވި އެވެ. އެ ސަރަހައްދުގައި ބަނދަރު އަޅައިގެން މުސްތަގުބަލަށް އެންމެ ފައިދާވާނެ ކަމާމެދު އޭރު ވެސް ސުވާލު އުފެއްދި އެވެ. ބައެއް މީހުން ކުޅުދުއްފުށީ ކުޅި އޮތް ސަރަހައްދަށް ބަނދަރު ބަދަލުކުރަން ތާއިދު ކުރި އެވެ.\nކުޅުދުއްފުށީ ޒުވާނަކު މޫދު ކުޅިވަރެއްގައި ބައިވެރިވަނީ --\nމޫދު ކުޅިވަރަށް ލޯބިކުރާ ޒުވާނުން ވެސް މިހާރު ބޭނުން ވަނީ އާ ބަނދަރު، ކުޅުދުއްފުށީ އެއާޕޯޓާ ގުޅިގެން ލިބިފައިވާ ރަށަށް އިތުރުވެފައިވާ ބަޔަށް ބަދަލުކުރާށެވެ. އެއީ އެއާޕޯޓާއި ލޯކަލް ބަނދަރާ ދެމެދުގައިވާ ސަރަހައްދެވެ. އެ ސަރަހައްދަކީ އެއާޕޯޓަށް ބިން ހިއްކުމާ ގުޅިގެން ވަރަށް ބޮޑުވެފައިވާ ސަރަހައްދެކެވެ. ވަގުތީ މަސް މާރުކޭޓް މިހާރު ވެސް ހުރީ އެ ސަރަހައްދުގަ އެވެ. ނަމަވެސް އެ ސަރަހައްދުގައި ބަނދަރު ހެދުމަކީ ވާނެ ކަމެއްތޯ ބެލުމަށް އެއްވެސް ދިރާސާއެއް ނެތެވެ.\nއެހެންނަމަވެސް، އާ ބަނދަރު ހަދަން މިހާރު ރަށުގައި އޮތް ހަމައެކަނި ބީޗް ފްރަންޓް ނައްތާލައިފިނަމަ، އޭގެ ގެއްލުން އެތައް ގޮތަކުން ވާނެ އެވެ. އަލުން ބީޗް ފްރަންޓެއް ހަދަން ބޭނުންވި ނަމަވެސް އެކަމަށް ދެން އޮންނާނީ ރަށުގެ ފުއްޓަރެވެ. އެތަން އެފަދަ ގޮތަކަށް ބަދަލުކުރަން މުޅި ސަރަހައްދު ޝީޓް ޕައިލްކުރުން ފަދަ ބޮޑެތި ހަރަދުތަކެއް ކުރަން ޖެހޭނެ އެވެ. އެހެންވެ، ޒުވާނުން އެދެނީ ބަނދަރު މަޝްރޫއާ ގުޅިގެން ރައްޔިތުންގެ ހިޔާލު މި ސަރުކާރުން އަލުން ހޯދުމަށެވެ. އަދި އެމީހުންގެ އުއްމީދުުތައް ނައްތާނުލުމެވެ.\nއެމްޓީސީސީ ރައީސް އިބްރާހިމް މުހައްމަދު ސޯލިހު ކުޅުދުއްފުށި\nއަމީރު މިވާހަކަ ދަންނަވަންވީ ނަޝީދު އަރިހު!\nއުތުރަށް އިންވެސްޓްތަކެއް، އިތުރު ސުވާލުތަކެއް!


ހަޔާ ޔޫސުފް6މޭ 2020 22:33\nރައްޔިތުން މަޖިލިހުގެ މާވަށު ދާއިރާ މެންބަރު މުޙައްމަދު ސަޢީދު\nސުނާމީ ކާރިސާގެ ވަގުތުގައި ކުރިމަތިވި ކަންކަން ޙައްލުކުރެއްވުމަށް ރައީސް އަލްއުސްތާޛު މައުމޫނު ޢަބްދުލްޤައްޔޫމް އެޅުއްވި ފިޔަވަޅުތަކުން ލިބޭ ބައެއް ފިލާވަޅު ރައްޔިތުން މަޖިލިހުގެ މާވަށު ދާއިރާގެ މެންބަރު އަދި ޕީއެންސީގެ ނައިބުރައީސް މުޙައްމަދު ސަޢީދު ވިދާޅުވެދެއްވައިފިއެވެ.\nސަޢީދު މިފިލާވަޅުތައް ވިދާޅުވެދެއްވީ މިއަދު އޭނާ ކުރެއްވި ޓުވީޓެއްގައެވެ. ސަޢީދު ވިދާޅުވި ގޮތުގައި 2004 ވަނަ އަހަރުގެ ސުނާމީ ކާރިސާ މެދުވެރިވުމުން ރައީސް މައުމޫނު އިސްކަންދެއްވީ3ކަމަކަށް ކަމުގައެވެ. އަދި އެމަނިކުފާނު އަވަސްވެވަޑައިގެންނެނީ3ކަމެއް ކަށަވަރުކުރެއްވުމަށް ކަމުގައާއި އެއީ ރައްޔިތުންގެ ރައްކާތެރިކަމާއި، އިޤުތިޞާދު ސަލާމަތްކުރެއްވުމާއި، އެއިރު ޖަލުގައި ތިއްބެވި ސިޔާސީ ހައްޔަރީން ދޫކުރައްވައި މަޝްވަރާކުރެއްވުމަށް ކަމުގައި ސަޢީދު ވިދާޅުވިއެވެ.\nރައީސް މައުމޫނުގެ ވެރިކަމުގައި ސުނާމީ ކާރިސާ މެދުވެރިވިއިރު ޖަލުގައި ތިއްބެވި ސިޔާސީ ލީޑަރުން ޖަލުން މިނިވަންކުރައްވައި އެމަނިކުފާނުވަނީ އެފަރާތްތަކާ އެކީ މަޝްވަރާކުރައްވައި، ޤައުމީ އެއްބައިވަންތަކަމަށް އެއިރު ބާރުއަޅުއްވާފައެވެ.\nމިއަދުގެ ޙާލަތަަށް އިޝާރާތްކުރައްވަމުން ސަޢީދު ވިދާޅުވީ މިއަދު ދުނިޔެ ވެއްޓިފައިވަނީ ވެއްޓޭނެ އެންމެ ނުރައްކާތެރި ޙާލަތަށް ކަމުގައެވެ. ރައްޔިތުންގެ ތެރެއިން އެތައް ހާސް ރައްޔިތުންނެއްގެ ވަޒީފާތައް ގެެއްލިފައިވާ ކަމުގައާއި، ވިޔަފާރިތައް ބަނގުރޫޓުވަމުންދާ ކަމަށް ސަޢީދު ވިދާޅުވިއެވެ. މިހުރިހާ ކަމެއް މެދުވެރިވާއިރު، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙު އިސްކުރައްވަނީ ބޯހަރުކަން ކަމުގައި ސަޢީދު ފާހަގަކުރެއްވިއެވެ.\nއަދި ރައީސް ޔާމީނަށް ނުޙައްޤުން އަނިޔާ ނުދިނުމަށާއި މަޝްވަރާގެ މަގު ޚިޔާރުކުރެއްވުމަށް ރައީސް ޞާލިޙުގެ އަރިހުން ސަޢީދު އެދިވަޑައިގެން އެކަމަށް ގޮވާލެއްވިއެވެ.\nހަމައެހެންމެ 2004 ވަނަ އަހަރުގެ ސުނާމީގައި ރައީސް މައުމޫނު ރާއްޖޭގެ ރިސޯޓުތަކުގެ ކުލި ފަސްކޮށްދެއްވައި، މުވައްޒަފުންގެ ވަޒީފާތައް ހިމާޔަތްކުރައްވައި، މަޝްވަރާ އިސްކުރެއްވި ކަމުގައި ސަޢީދު ފާހަގަކުރެއްވިއެވެ. އަދި ރާއްޖޭގެ ތާރީޚުގައި ކާރިސާތަކުގެ ވަގުތުގައި ހުރިހާ ވެރިންވެސް އިސްކުރެއްވީ އެއްބައިވަންތަކަން ކަމަށް ސަޢީދު ވިދާޅުވިއެވެ.\nމެންބަރު ސަޢީދު ސުނާމީ ރައީސް މައުމޫން އެއްބައިވަންތަކަން ވެރިކަން\nApril 15, 2020 18:29:01\nމިވަގުތު މުހިއްމީ ސިޔާސީ ޝޯއެއް ނޫން: ސަޢީދު\nJune 15, 2020 10:26:03\nދޮންބިލަތް ހަލީމް އިހާނެތި ބަސްތަކެއް ރައީސް މައުމޫނަށް އަމާޒުކޮށްފި\nޢެހެންވެގެންދޯ ކަލޭމެންގެ ސަރުކާރުގައި މައުމޫނު ގަނަތެޅުވީ. މިސައީދު އަށް މިހާރު ކިއޭނުކިޔޭ އެައްޗެއް ނޭގޭ މޮޔަފުޅުވީތޯ.\nތި ބޭފުޅުން މި ޙާލަތުގައި ގައުމުގައި ފިތުނަ ތިޔަ އުފައްދަނީ އެއްބައިވަންތަ ކުރުވަން ތޯ؟\nވެރިކަމުން ބާލަންޖެހިފަ އޮތް ސަރުކާރެއް


Correction: Fithuru zakaath ah libunee4million rufiyaa!\nފިތުރު ޒަކާތަށް ލިބުނީ ހަތަރު މިލިއަން ރުފިޔާ!\nމީހަކު ޒަކާތްތް ދޭން ގޮސް މަޑުކޮށްލައިގެން --\nމިއަހަރުގެ ފިތުރު ޒަކާތުގެ ގޮތު4މިލިއަން ރުފިޔާ ލިބިފައިވާކަމަށް އިސްލާމިކް މިނިސްޓްރީގެ ތަފާސްހިސާބުތަކުން ދައްކައިފި އެވެ.\nއިސްލާމިކް މިނިސްޓްރީން މިއަދު ނެރުނު ފިތުރު ޒަކާތުގެ ތަފާސްހިސާބުތަކަށް ބަލާއިރު، މިއަހަރު ފިތުރު ޒަކާތުގެ ގޮތުގައި ބޮލަކަށް ބަހަން ނިންމާފައިވަނީ 1300 ރުފިޔާ އެވެ. އެ ރުފިޔާ ބަހަން ހަމަޖެހިފައިވަނީ މުޅި ރާއްޖެއިން ފަގީރުންގެ ގޮތު ރަޖިސްޓްރީކޮށްފައިވާ 16،294 މީހުންނަށެވެ. އެއީ ފަގީރުންގެ ގޮތުގައި މާލެއިން ރަޖިސްޓްރީކޮށްފައިވާ 3،299 މީހުންނާއި އަތޮޅުތަކުގެ ރަށްރަށުން ރަޖިސްޓްރީކުރި 12،995 މީހުންނެވެ.\nމިދިޔަ އަހަރުގެ އަދަދުތަކާ އަޅާ ބަލާއިރު މިއަހަރު އަތޮޅުތަކުން ފަގީރުންގެ ގޮތުގައި ރަޖިސްޓްރީކުރި މީހުންގެ އަދަދު ވަނީ ދަށްވެފަ އެވެ. މިދިޔަ އަހަރު އަތޮޅުތަކުން 13،063 މީހުން ފަގީރުންގެ ރަޖިސްޓްރީގައި ޖެހުނެވެ. ނަމަވެސް މިއަހަރު މިއަދަދު ވަނީ 12،995 އަށް ވެއްޓިފަ އެވެ. މާލެއަށް ބަލާއިރު މިދިޔަ އަހަރު ފަގީރުންގެ ރަޖިސްޓްރީގައި 3100 މީހުން ޖެހުނެވެ.\nމިއަހަރު ފިތުރު ޒަކާތުގެ ގޮތުގައި ބަހާ މިންވަރާއި ބެހެނިވެރިންގެ ތަފްސީލް އިސްލާމިކް މިނިސްޓްރީން އާންމުކޮށްފައިވާ އިރު، ޒަކާތް ބެހުމުގެ މަސައްކަތް މިނިސްޓްރީން މިއަދު ވަނީ ފަށާފަ އެވެ. އަރަބިއްޔާ ސްކޫލްގައި މިއަދު ފިތުރު ޒަކާތް ބަހަން ހަމަޖެހިފައިވަނީ ތިން ދަންފަޅިއަކަށް ބަހާލައިގެންނެވެ. އައީ ހެނދުނު 10:30 އިން މެންދުރު 12:00 އަށް، މެންދުރު 12:35 އިން ހަވީރު 15:30 އަށް އަދި ރޭގަނޑު 21:00 އިން ރޭގަނޑު 23:00 އަށެވެ.\nއަދީބާ މެދު އަމަލުކުރާނީ ލާއިންސާނީކޮށް: ވަކީލް\nސިފައިންނަށް ގާނޫނާ ހިލާފު އަމުރުތަކެއް ނުކުރާނަން: ރައީސް


Qaumee teamuge coach akh suzain\nމިއަހަރުގެ އޮކްޓޫބަރު މަހު ރާއްޖޭގައި އޮންނަ ސާފް ޗެންޕިއަންޝިޕްގައި ވާދަކުރާ ރާއްޖޭގެ ޤައުމީ ޓީމުގެ ހެޑު ކޯޗަކަށް ތަޖުރިބާ ކާރު ކޯޗް އަލީ ސުޒޭން ހަމަޖައްސައިފިއެވެ. މީގެކުރިން ސުޒޭންވަނީ ގައުމީ 23 އަހަރުން ދަށުގެ ޓީމްގެ ހެޑްކޯޗްއަކަށްވެސް ހަމަޖައްސާފައެވެ.\nކޯޗް އަލީ ސުޒޭންއާއެކު ދެން ކޯޗިން ސްޓާފްގައި ހިމެނެނީ އެސިސްޓަންޓް ކޯޗްއަކީ އިސްމާއިލް މަހަފޫޒް (އިންމަ) އެވެ. ގޯލްކީޕަރ ޓްރެއިނަރުންގެ ގޮތުގައި މަސައްކަތް ކުރާނީ އިމްރާން މުހައްމަދާއި އަސްލަމް އަބްދުއްރަހީމްއެވެ. ޓީމު ޑޮކްޓަރަކީ އަބްދުﷲ ރާފިއު (ރާއްޕެ)އެވެ.\nމިއަހަރު ރާއްޖޭގައި ބޭއްވުމަށް ހަމަޖެހިފައިވާ ސާފް ޗެމްޕިއަންޝިޕް ކުރިއަށްދާނީ އޮކްޓޯބަރު މަހުގެ 1 ވަނަ ދުވަހުން ފެށިގެން 15 ވަނަ ދުވަހުގެ ނިޔަލަށެވެ. ސާފްގެ ކުރިން އޭއެފްސީ ކަޕްގައި ދެކުނު އޭޝިޔާއަށް ހާއްސަ ގުރޫޕް، ގުރޫޕް ޑީގެ މެޗްތައް މާލޭގައި ކުރިއަށްދާނެއެވެ. މިމެޗްގައި ފެށުމަށް ހަމަޖެހިފައިވަނީ މިމަހުގެ 18 ވަނަ ދުވަހުއެވެ.


Gevehi kudhin dhiriulhumugaa maa kaamiyaabu!\nގެވެހި ކުދިން ދިރިއުޅުމުގައި މާ ކާމިޔާބު!\nކުޑަ އިރުއްސުރެ ކުއްޖާ ލައްވާ ގޭގެ މަސައްކަތްތައް ކުރުމަކީ އެހާ އެދެވޭ ކަމެއް ނޫން ކަމަށް ބައެއް މީހުންނަށް ހީވެފައިވެއެވެ. ނަމަވެސް ހަޔާތުގައި އެންމެ ކާމިޔާބު ކުދިންނަކީ ގޭގެ މާހައުލުގައި ހީވާގި ގޭތެރޭގެ މަސައްކަތްތައް ކުރާ، ކުރުގޮތަކަށް ބުނާ ކަމުގައި ވާނަމަ ގެވެހި ކުދިންނެވެ.\n"ޓެޑް ޓޯކް" ގައި މިކަމާ ބެހޭ މާހިރެއް ވަނީ އޭނާ ކުރި ދިރާސާތައް ހިއްސާކޮށް ގޭތެރޭގެ މަސައްކަތްތައް ކުރާ ކުދިން މުސްތަޤުބަލުގައި މާ ކާމިޔާބު ކަމަށާއި މި ކަންތައްތަކަކީ ދިރިއުޅުމުގައި ކިހާ ވަރެއްގެ މުހިންމު ކަމެއް ދޭންޖެހޭ ކަމެއްކަން އެކުދިންނަށް މީގެ ސަބަބުން އެނގިގެންދާކަމަށް ހާމަކޮށްފައެވެ.\nމައިންބަފައިން ގޭތެރޭގެ މަސައްކަތްތައް ކުއްޖާ ލައްވާ ނުކުރާކަމުގައި ވާނަމަ ބޮޑުވަމުން އަންނަ ވަރަކަށް އެހެން މީހުން ލައްވާ ކަންތައްތައް ކުރުން އާދައަކަށްވެ އެފަދަ ކަންތައްތަކަށް ޒިންމާ ކުޑަވެގެންދެއެވެ. ގެވެހި ކުދިންނަކީ ކަންކަމަށް ކެެރޭ މުރާލި އެހެން މީހުންނާ ގުޅިގެން މަސައްކަތް ކުރަން ދަންނަ އަދި ވަޒީފާގެ މާހައުލުގައިވެސް މާ ކާމިޔާބު ކުދިން ކަމަށް ދިރާސާތަކުން ދައްކައެވެ.\nބައެއް މައިންބަފައިން ކުދިން ބެލެހެއްޓުމުގައި މާ ބޮޑަށް ރައްކާތެރިވެ ކުދިން އަޅާ ކޮންމެ ފިޔަވަޅަކަށް ހުރަސްއަޅާ ހަދައެވެ. މިއީ އެ ކުދިންނަށް އަޅައި ދެވޭ ރަނގަޅު ބިންގަލެއް ނޫނެވެ. ކުޑައިރުއްސުރެ ކުއްޖާ އަށް ކަންތައްތައް ކުރަން ދަސްކޮށްދީ ގެވެހި ކުރުވާ "ޗެލެންޖެސް" ތަކާ ކުރިމަތިލާން ފުރުސަތުދޭންޖެހޭނެއެވެ. ޒިންމާދާރު ކާމިޔާބު މީހަކަށް ވާނީ އޭރުންނެވެ.


Bomuge hamalaa ge fahathugai vanee drug gang thah: Sirisena | Mihaaru\nސްރީ ލަންކާގެ ރައީސް މައިތުރިޕާލާ ސިރިސޭނާ. --ފޮޓޯ:އޭއެފްޕީ\nބޮމުގެ ހަމަލާގެ ފަހަތުގައި ވަނީ ޑްރަގު ގޭންގުތައް: ސިރިސޭނާ\n16 ޖުލައި 2019 - 12:22 1 comment\nކޮލަމްބޯ (ޖުލައި 16) - ސްރީ ލަންކާގައި ދިން ބޮމުގެ ހަމަލާގެ ފަހަތުގައި ވަނީ ބައިނަލްއަގުވާމީ ޑްރަގު ޑީލަރުން ކަމަށް ރައީސް މައިތުރިޕާލާ ސިރިސޭނާ ވިދާޅުވެއްޖެ އެވެ.\nސިރިސޭނާ އިއްޔެ އެހެން ވިދާޅުވި ނަމަވެސް ލަންކާގައި ބޮމުގެ ހަމަލާ ދިނީ އެ ގައުމުގެ ހަރުކަށި ޖަމާއަތެއް ކަމަށްވާ ނޭޝަނަލް ތައުހީދު ޖަމާއަތް (އެންޓީޖޭ) އިން ކަމަށް ސިރިސޭނާގެ އޮފީހުން ކުރިން ވަނީ ބުނެފަ އެވެ. އަދި އެ ހަމަލާގެ ޒިންމާ ވަނީ އިސްލާމިކް ސްޓޭޓް (އައިއެސް) އިން އުފުލައިފަ އެވެ.\nބޮމުގެ ހަމަލާގެ ފަހަތުގައި ވަނީ ޑްރަގު ޑީލަރުން ކަމަށް ސިރިސޭނާ ވިދާޅުވި އިރު އެމަނިކުފާން ގެންދަވަނީ ޑްރަގު ވިޔަފާރި ކުރާ މީހުންނަށް މަރުގެ އަދަބު ދިނުމަށް ވަރަށް ބޮޑަށް ބާރު އަޅުއްވަމުންނެވެ. ސިރިސޭނާ ދާދި ފަހުން ވިދާޅުވެފައި ވަނީ މަރުގެ އަދަބު އުވާލަން ޕާލަމެންޓަށް ހުށަހެޅުމަކީ ޑްރަގު ޑީލަރުންނަށް ގައުމު ހަވާލު ކުރުން ފަދަ ކަމެއް ކަމަށެވެ.\n"ލަންކާގައި ބޮމުގެ ހަމަލާ ދިނުމުގެ ފަހަތުގައި ވަނީ ބައިނަލްއަގުވާމީ ޑްރަގު ޑީލަރުންގެ މަސައްކަތް. އެ މީހުން އެ ހަމަލާ ދިނީ ޑްރަގާ ދެކޮޅަށް އަޅުގަނޑު ކުރާ މަސައްކަތް ހުއްޓުވުމަށް. އެކަމަކު އަޅުގަނޑުގެ މަސައްކަތަށް ހުއްޓުމެއް ނާންނާނެ،" ސިރިސޭނާގެ އޮފީހުން ނެރުނު ބަޔާނެއްގައި ބުނެފައިވެ އެވެ.\nސިރިސޭނާގެ މި ތުހުމަތަށް ބޮޑު ވަޒީރު ރަނިލް ވިކްރަމަސިންހަގެ ތަރުޖަމާން ވަނީ ދެކޮޅު ހައްދަވައިފަ އެވެ.\n"ހަމަލާ ދިންތާ ދެ ހަފުތާ ފަހުން ވަނީ ފުލުހުންގެ ތަހުގީގު ނިންމާފައި. އެކަމަކު ބޮމުގެ ހަމަލާގެ ފަހަތުގައި ޑްރަގު ޑީލަރުންވާ ކަމެއް އެއްވެސް ތަހުގީގަކުން ފާހަގައެއް ނުވޭ،" ތަރުޖަމާން ސުދާޝަނާ ގުނަވަރްދަނާ ވިދާޅުވި އެވެ.\nއޭނާ ވިދާޅުވީ މަރުގެ އަދަބު ދިނުމަށް ރަނިލް ދެކޮޅު ހައްދަވާ ކަމަށެވެ. އަދި އެއީ އެމަނިކުފާނުގެ ޔުނައިޓެޑް ނޭޝަނަލް ޕާޓީ (ޔޫއެންޕީ) ގެ ސިޔާސަތާ ވެސް ދެކޮޅު ކަމެއް ކަމަށް ވިދާޅުވި އެވެ.\nފުލުހުން ބުނީ ބޮމުގެ ހަމަލާގެ ތަހުގީގު އަދިވެސް ކުރިއަށްދާ ކަމަށެވެ. އަދި ހަމަލާއާ ގުޅިގެން ހައްޔަރުކޮށްފައިވާ 100 މީހުންނަކީ މުޅިން ވެސް ލަންކާގެ ރައްޔިތުން ކަމަށް ފުލުހުން ބުންޏެވެ.\nލަންކާގައި މަރަށް ހުކުމްކޮށްފައިވާ ޑްރަގުގެ ކުށްވެރިންގެ ތެރޭން ހަތަރު މީހަކަށް ހުކުމް ތަންފީޒް ކުރުމުގެ ލިޔުމުގައި ސިރިސޭނާ ވަނީ ސޮއި ކުރައްވައިފަ އެވެ. ނަމަވެސް ސުޕްރީމް ކޯޓަށް ހުށަހަޅާފައިވާ ޕެޓިޝަންތަކަކާ ގުޅިގެން މިހާރު ވަނީ އޮކްޓޯބަރު 30 ގެ ކުރިން އަދަބު ތަންފީޒް ނުކުރަން އަންގައިފަ އެވެ. ސުޕްރީމް ކޯޓުން ވަނީ އެކަމާ މެދު އޮކްޓޯބަރު 29 ގައި ގޮތެއް ނިންމާނެ ކަމަށް ބުނެފަ އެވެ.\nލަންކާގައި އެންމެ ފަހުން މަރުގެ އަދަބު ދީފައި ވަނީ މީގެ 43 އަހަރު ކުރިންނެވެ.\nއިތުރު ލިޔުންތައް ސްރީ ލަންކާ މައިތުރިޕާލާ ސިރިސޭނާ ލަންކާގައި ބޮން ގޮއްވި މައްސަލަ\nބޮމުގެ ހަމަލާގެ ރިޕޯޓުގައި ސިރިސޭނާ އަށް ތުހުމަތުތަކެއް\nބޮމުގެ ހަމަލާއާ ގުޅިގެން ސިރިސޭނާއާ ސުވާލު ކުރަނީ\nބޮމުގެ ހަމަލާއަށް ޒިންމާވާމީހުން ޖެހޭނީ މަރަން:ސިރިސޭނާ


ޑިސެންބަރު 2017ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nޑިސެންބަރު 2017ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް\nޑިސެންބަރު 2017ގައި ޖުމްލަ 203 މައްސަލައެއް ވަނީ މިނިސްޓްރީ އޮފް ޖެންޑަރ އެންޑް ފެމިލީއަށް ރިޕޯޓުކޮށް އެޓެންޑްކޮށްފައެވެ.\nކުޑަކުދިންނަށް ކުރާ އެކި ބާވަތުގެ އަނިޔާއާ ގުޅޭ 87 މައްސަލަ ޑިސެންބަރު މަހު ވަނީ ރިޕޯޓުކޮށްފައެވެ. މިއީ ޑިސެންބަރު 2017ގައި ރިޕޯޓުކޮށްފައިވާ މައްސަލަތަކުގެ 43 އިންސައްތައެވެ.\nމި ފަދަ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައިވަނީ ޖިންސީ ހާނީއްކައިގެ މައްސަލަތަކެވެ. މި ގޮތުން މި ބާވަތުގެ ޖުމްލަ 29 މައްސަލައެއް ރިޕޯޓުކޮށްފައިވެއެވެ.\nމި ބާވަތުގެ މައްސަލަތަކުގެ އިތުރުން ކުޑަކުދިންނަށްކުރާ ޖިސްމާނީ ހާނީއްކައިގެ 27 މައްސަލަ، އިހުމާލުވުމުގެ 13 މައްސަލަ، ނަފްސާނީ ހާނީއްކައިގެ 10 މައްސަލަ، ގެވެށި އަނިޔާ ކުރާތަން ދެއްކުން ނުވަތަ ފެނުމުގެ5މައްސަލަ، އެހެން ކުދިންގެ ފަރާތުން އިންޓަރނެޓް މެދުވެރިކޮށް ގަނާލިބުމުގެ ނުވަތަ ސައިބަރ ބުލީންގގެ ޝިކާރައަކަށްވުމުގެ2މައްސަލަ އަދި ކުދިންގެ ނާޖާއިޒުފައިދާ ނެގުމުގެ 1 މައްސަލަ ހިމެނެއެވެ.\nއެކި ބާވަތުގެ ކުށް ކުރާ ކުޑަކުދިންގެ 10 މައްސަލަ މިނިސްޓްރީއަށް މިދިޔަ މަހު ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރޭގައި ވައްކަންކުރުމާއި މަސްތުވާތަކެތި ބޭނުންކުރުމުގެ މައްސަލަތައް ހިމެނެއެވެ.\nކުޑަކުދިންގެ އަޚުލާޤީ މައްސަލަތަކުގެ7މައްސަލައެއް މިދިޔަ މަހު ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރޭގައި ގެއިން ނިކުމެގެން ދިޔުމުގެ5މައްސަލަ، ރުޅި އިސްކުރުން ނުވަތަ ރުޅިގަދަވެގެން އުޅުމުގެ 1 މައްސަލަ، އަދި ސްކޫލަށް ދާން ބޭނުން ނުވުމުގެ 1 މައްސަލަ ހިމެނެއެވެ.\nޙައްޤުތަކުން ކުޑަކުދިން މަޙްރޫމުކުރުމުގެ ޖުމްލަ 8 މައްސަލައެއް މިދިޔަ މަހު ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރޭގައި ތަޢުލީމަށް ހުރަސް އެޅުމުގެ5މައްސަލަ، އައި.ޑީ ކާޑު ނުވަތަ ޕާސްޕޯޓު ނުވަތަ އުފަންދުވަހުގެ ސެޓްފިކެޓް ނުހެއްދުމުގެ 1 މައްސަލަ، އުފަންވުން ރަޖިސްޓްރީ ނުކުރުމާބެހޭ 1 މައްސަލަ، އަދި ޞިއްޙީ ފަރުވާއަށް ހުރަސްއެޅުމުގެ 1 މައްސަލަ ހިމެނެއެވެ.\nޢާއިލީ މައްސަލަތަކުގެ 38 މައްސަލައެއް މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރޭގައި ޙަޟާނާ ނުވަތަ ކުދިންނާ ބައްދަލުނުކުރެވޭ 20 މައްސަލަ، ކުދިން ބެލުމުގައި ދިމާވާ 11 މައްސަލަ، އަދި ދަރިންގެ ޚަރަދު ދިނުމުގައި ދިމާވާ7މައްސަލަ ހިމެނެއެވެ.\nވަކި ޖިންސަކަށް ވީތީ ކުރާ އަނިޔާ އަދި ގެވެށި އަނިޔާގެ 38 މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ. މިއީ ޑިސެންބަރު 2017ގައި ރިޕޯޓްކޮށްފައިވާ މައްސަލަތަކުގެ ޖުމްލަ 19 އިންސައްތައެވެ.\nމި ފަދަ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައިވަނީ އެކި ބާވަތުގެ ޖިސްމާނީ އަނިޔާކުރުމުގެ މައްސަލަތަކެވެ. މި ގޮތުން ޖިސްމާނީ އަނިޔާކުރުމުގެ 20 މައްސަލައެއް މި މުއްދަތުގެ ތެރޭގައި ރިޕޯޓުކޮށްފައިވެއެވެ.\nމީގެ އިތުރުން، މި ބާވަތުގެ މައްސަލަތަކުގެ ތެރޭގައި ނަފްސާނީ އަނިޔާކުރުން ނުވަތަ އަނގަބަހުންކުރެވޭ އަނިޔާގެ9މައްސަލަ، ބާރާއި ނުފޫޒު ފޯރުވުމުގެ6މައްސަލަ، ބިރު ދެއްކުމަށް ކުރާ އެކިކަންކަމުގެ 1 މައްސަލަ، މުދާ ހިފެހެއްޓުމާއި މުދަލަށް ގެއްލުންދިނުމުގެ 1 މައްސަލަ، އަދި ފާރަލުމުގެ 1 މައްސަލަ ހިމެނެއެވެ.\nމި ފަދަ މައްސަލަތަކުގެ ތެރޭގައި ނުކުޅެދުންތެރިކަން ހުންނަ މީހުންނަށް އަޅާލުމާއި އެހީތެރިކަން ބޭނުންވެގެން ހުށަހަޅައިފައިވާ6މައްސަލައެއް ހިމެނެއެވެ. އަދި އުމުރުން ދުވަސްވީ މީހުންނަށް އަޅާލުމާއި އެހީތެރިކަން ބޭނުންވެގެން 8 މައްސަލައެއް ހުށަހަޅައިފައިވެއެވެ.\nއަމިއްލަ ނަފްސަށް ގެއްލުންދިނުމާ ގުޅޭ 1 މައްސަލަ ޑިސެންބަރު މަހު މިނިސްޓްރީއަށް ރިޕޯޓުކޮށް އެޓެންޑްކޮށްފައިވެއެވެ.\n01 ޖުމާދަލްއޫލާ 1439\nދައުލަތުގެ ބެލުމުގެ ދަށުގައި މަރުކަޒުތަކުގައި ދިރިއުޅޭ ކުދިންނަށް ޚާއްޞަ “ހޮލިޑޭ” ޕްރޮގްރާމްތަކެއް ހިންގައިފި →\n← މިނިސްޓަރ އޮފް ޖެންޑަރ އެންޑް ފެމިލީ ލާއޯސްއަށް ރަސްމީ ދަތުރުފުޅެއް ކުރައްވައިފި


4 beinnaa behunu meehaage bali vegen Male genesfi | Mihaaru\nހަތަރު ބެއިންނާ "ބެހުނު" މީހާ ބަލިވެގެން މާލެ ގެނެސްފި\n26 ސެޕްޓެމްބަރ 2017 - 12:09\nރަށުގެ ނުފޫޒު ގަދަ މީހެއްގެ ގޮތުގައި ބެލެވޭ އެ މީހާ ބަލިވެގެން މާލެ ގެނައީ އިއްޔެ އެވެ. ހާލު ދެރަވެގެން، އޭނާ މާލެ ގެނައި ނަމަވެސް، އަދިވެސް އޮތީ އާއިލާގެ މީހެއްގެ ގޭގައިކަން ވަނީ އެނގިފަ އެވެ.\nސިއްހީ މަރުކަޒުގައި އިއްޔެ އޭނާ އެޑްމިޓްކުރީ، ހަތަރު ބެއިންނާ ބެހުނު މައްސަލައިގައި ސުވާލު ކުރުމަށް ފުލުހުންނާއި ޖެންޑާ މިނިސްޓްރީން އެ ރަށަށް ދިޔުމާއެކު އެވެ. އެހެންވެ، މި މައްސަލައިގައި އޭނާއާ ސުވާލު ކުރެވޭ ގޮތް ވަނީ ނުވެފަ އެވެ.\nހާލު ގޯސް ކަމަށް ބުނެ، އޭނާ އިމަޖެންސީގައި މާލެ ގެންދިޔުމަށް އަންގާފައިވަނީ އެ ރަށު ސިއްހީ މަރުކަޒުންނެވެ. ސިއްހީ މަރުކަޒުގެ މެނޭޖަރަކީ އޭނާ އަށް ކާފަ ކިޔާ މީހެކެވެ.\n"މިހާރު"އާ ވާހަކަ ދައްކަމުން، އެ އަނިޔާ ލިބުނު ކުދިން ބުނެފައިވަނީ އެ މައްސަލަ ބަލަން މީގެ ކުރިން ދެ ފަހަރެއްގެ މަތިން ޖެންޑާ އިން އެ ރަށަށް ދިޔުމުން ވެސް އެ ދެ ފަހަރު ވެސް އޭނާ ސިއްހީ މަރުކަޒުގައި އެޑްމިޓްކުރި ކަމަށެވެ.\nއެނގިފައިވާ ގޮތުގައި އޭނާ އެހީތެރިކަން ފޯރުކޮށްދޭ އެ ހަތަރު އަންހެން ކުދިންނާ އޭނާ ވަނީ އެކި ދުވަސް މަތިން ގުޅުން ހިންގާފަ އެވެ. އެ ގޮތުން އެންމެ ފުރަތަމަ ކުއްޖާގެ އުމުރުން 14 އަހަރުގައި ބެހެން ފެށި ގޮތަށް، ތިން އަހަރު ފަހުން އެ ކުއްޖާ ފިލައިގެން މާލެ އަންނަންދެން ވެސް ގަދަކަމުން ގުޅުން ހިންގި ކަމަށްވެ އެވެ.\nއޭގެ ފަހުން ދެން ގުޅުން ހިންގީ އޭގެ ހަގަށް ތިބި ކުދިންނާ ކަމަށް، އޭގެ ތެރެއިން ދޮށީ ކުއްޖާ ބުނެފައިވެ އެވެ. އެ ކުދިންގެ މަންމަ އެންމެ ފުރަތަމަ މަސައްކަތް ކުރީ، އެނގިފައިވާ ގޮތުގައި، އެ ހުރިހާ ކަމެއް ސިއްރު ކުރާށެވެ. އެކަމަކު މިހާރު ބޭނުންވަނީ އެ ހުރިހާ ވާހަކައެއް ކިޔައިދޭން ކަމަށްވެ އެވެ.\nސިއްހަތު ގދ. އަތޮޅު ފުލުހުން ކުދިންނަށް ޖިންސީ ގޯނާކުރުން ޖެންޑާ މިނިސްޓްރީ\n46 ކޮމެންޓް, 323 ރިއެކްޝަންސް\nއެއީ މިރަށުގަ އުޅޭ ޕީޕީއެމް ބޮޑެއް މި ސަރުކާރުންހިޔެއް ނުވޭ އޭނާ ބޭރަށް ފިލައިގެން ދިއުމުގެ ކުރިން ހައްޔަރު ކޮށް ހައްޤު އަދަބު ދީފާނެހެނެއް.\nމިހާރު ބޮޑެތި ޖަރީމާ ހިންގާފަ ކޮންމެމީހަކުވެސް ބަލިވެ ހޮސްޕިޓަލްގަ އެޑްމިޓްވަނީ، މިކުޅިވަރު ފެށީ ސިޔާސީ ކުއްވެރިން ފައިސާއާއި ނުފޫޒުން، މީދެން މިރާއްޖޭގަ ބޮޑުވެގެންވާ މުސީބާތަކަށް ވާނެ\nސަމާލުވޭ !!! ތިޔައީ ފުދޭވަރަކަށް ތަނަވަސް އަދި މުޅި އާއިލާވެސް ތަނަވަސް މީހެއް ހީވާގޮތުން ތިމީހާ ބޭރަށް ގެންދިއުމުގެ މަސައްކަތް އެބަ ހިނގާ . ޕްލޭން ބީ ގަ އޮތީ ބޭރަށް ފުރިއްޖެއްޔާ ދެން އަނބުރާ ނާންނަ ގޮތަށް . " ހުރިހާ މުއައްސަސާތަކުން ފާރަވެރި ވުމަށް ގޮވާލަން "\nދެން މާލެއިން ހައްޔަރު ކުރަންވީނޫންތޯ\nބަލިވާކަމަށް ހެދިގެން ކޮންމެފަހަރަކު ކަމުން ރެކެވިގެން ނުވާނެ ދެއްތޯ، ކަމާ ގުޅުންހުރި އިދާރާތައް ތަންކޮޅެއް ސިސްޓަމެޓިކްވެ ތިޔަހެން ދިމާވާކޭސްތައް ހޭންޑްލް ކުރުމުގެ ގާބިލުކަން ހޯދަންޖެހޭ، ތިޔަވާގޮތުން ހަތަރު ބެއިން ގެ އަގުވެއްޓި ބޭޒާރުވުން ނޫންކަމެއްނުވޭ، ހަގީގީ ކުއްވެރިޔާއާ ސުވާލެއްވެސް ކޮށްލެވޭވަރުނުވެގެން ތިޔައުޅެނީ، ތިޔަފަދަ އަމަލުތައް ހިންގާމީހުން ހުރިތަނަކުން ވަގުތުން އުފުރާލާ ތަހުގީގު ކުރިޔަށް ގެންދަންޖެހޭނެ، އޭރުން ތިޔަފަދަ ކަންކަން މުޖުތަމައުގައި ކުރުން ހުއްޓުވޭނީ\nކިހިނެއްވާނެތަ ޓެރަރިޒަމް ދަޢުވާކުރަން؟\nނުރައްކާތެރި މީހެއް މާލޭގަ އުޅޭކަމަށް އެލާރޓް ނެރެން ވާނެ. ނޭނގި ތިބި އެންމެނަށްވެސް މި ނުލަފާ މީހާ މާލޭގަ އެބަ އުޅޭކަން މާލޭގަ ދިރިއުޅޭ މީހުނަށް އެނގެން ޖެހޭނެ. މި މީހާ މާލޭގަ ހުންނަ ގެއާ އެ ހިސާބު ގަނޑުގެ މީހުން ދަރިން ރައްކާތެރި ކުރޭ!! މިކަހަލަ މީހުންނަށް ވަކި ތަނެއް ވަކި ދުވަހެއް ނޯންނާނެ. ކެތް ނުވެގެން ވިއްޔާ ކުޑަ ކުދިންނާ ބެހި ނަގަނީ!!! ހައްޤު އަޒާބު ދެއްވާނެ އިންޝާﷲ ނުބައި ޢަމަލު ހިންގި މީހާއަށާ އެހީވި މީހުންނަށާ އަދި މީނާ ފިލަން އެހީވާ ޢާއިލާއަށްވެސް!!\nމި މީހާއަކީ ހަޤީގަތުގައިވެސް މިހާ ބޮޑު މުޖުރިމެއްނަމަ، މީނާގެ ދަރިންނަށް ނުވަތަ ކާފަ ދަރިންނަށް މިއީ ހުރި ބިރެއްކަން ނުވިސްނޭތީބާ މީނާ ސަލާމަތްކުރަނީ މި....ނޫނީ އެ އެންމެންވެސް މީނާގެ މަޅީގަ ބެދިފަބާ... ތިޔަ ޖެންޑާ އާއި ޕޮލިހުގެ ނޫނީ ދެންވެސް މަޤާމުތަކުގަ ތިބެ މީނާ ސަލާމަތް ކުރާ މީހުންގެ ދަރިއަކަށް މީނާގެ ފަރާތުން ނުވަތަ އެފަދަ އެހެން މީހެއްގެ ފަރާތުުން އެކަހަލަ ކަމެއްވީމަ ހޭއަރާނެ!! ދައުލަތުން ދޭ މުސާރަ ހަލާލު ނުވާކަން އެދުވަހުން ވިސްނޭނެކަމަށް އުންމީދުކުރަން\nއަމިއްލަ އަންހެންދަރި ހިލޭ ފިރިހެނަކު ބެހެން ދޫކޮށްފަ މިހާރު ކޮންވާހަކައެއް އެމަންމަ ދައްކަން އޮތީ؟\nމަންމަ ގޯސް، ކުއްވެރިވެސްވާންޖެހޭ، އެކަމަކު މުޅިއުމުރަށް ސިއްރުކުރީމަށްވުރެ ކޮންމެވެސް ޒަމާނަކުންނަމަވެސް އެއްބަސްވުން މާރަނގަޅު.\nމިހާރު އަށް ގޮވާލަން ކޮންމެވެސް ގޮތަކުން އެ ކަލޭގެ ފޮޓޯ ފަޅާއަރުވާލަން. ޤަބޫލުކުރަން ނޫހުގަ އެކަލޭގެ ފޮޓޯޖަހައިގެން މިހާރު ނޫސް ބެދޭނީކަން. އެހެންވީމަ ފޭކް ފޭސްބުކް އެކައުންޓަކުންނަމަވެސް އެ ކަލޭގެ އަހަރެމެންނަށް ދައްކާލަބަލަ. އާދޭސްކޮށްފަ މިބުނީ.


އަނިޔާއާ ދެކޮޅަށް ކުދިން ބާރުވެރިކުރުވުމަށް ގދ.އަތޮޅުގެ ހުރިހައި ރަށެއްގައި ސެޝަންތަކެއް ހިންގައިފި – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nއަނިޔާއާ ދެކޮޅަށް ކުދިން ބާރުވެރިކުރުވުމަށް ގދ.އަތޮޅުގެ ހުރިހައި ރަށެއްގައި ސެޝަންތަކެއް ހިންގައިފި\nކުޑަކުދިންނަށް ކުރާ އެކި ބާވަތުގެ އަނިޔާ ހުއްޓުވުމަށާއި އަނިޔާއާ ދެކޮޅަށް ކުދިން ބާރުވެރިކުރުމުގެ ގޮތުން ގދ.އަތޮޅުގެ ހުރިހައި ރަށެއްގެ ޖުމުލަ 983 ކުދިންނަށް، “އަހަން” ކެމްޕޭންގެ ދަށުން މިނިސްޓްރީ އޮފް ޖެންޑަރ އެންޑް ފެމިލީން ހޭލުންތެރިކަން އިތުރުކުރުމުގެ ސެޝަންތަކެއް ހިންގައިފިއެވެ.\n3 ފިޔަވައްސަކަށް ބަހައިލައިގެން އިންތިޒާމުކުރި މި ސެޝަންތައް ކުރިއަށް ގެންގޮސްފައިވަނީ 4ން 8އާ ދެމެދުގެ ގްރޭޑްތަކުގެ ކިޔަވާ ކުދިންނަށް އަމާޒުކޮށްގެންނެވެ. މި ގޮތުން ފުރަތަމަ ފިޔަވަހި ހިންގައިފައިވަނީ 2017 އޮގަސްޓު މަހުގެ 1އިން 3އަށް ތިނަދޫގައެވެ. މި ފިޔަވަހީގައި ޖުމުލަ 433 ކުދިން ބައިވެރިވެފައިވެއެވެ. ދެވަނަ ފިޔަވަހި ހިންގައިފައިވަނީ 2017 ސެޕްޓެންބަރު މަހުގެ 26އިން 28އަށް ހޯޑެއްދޫ، މަޑަވެލި، ނަޑެއްލާ އަދި ރަތަފަންދޫގައެވެ. މި ފިޔަވަހީގައި ޖުމުލަ 267 ކުދިން ބައިވެރިވެފައިވެއެވެ. މި މަހުގެ 3އިން 5އަށް ތިންވަނަ ފިޔަވަހި ހިންގައިފައިވާއިރު، މި ފިޔަވަހީގައި ފިޔޯރީ، ވާދޫ، ގައްދޫ އަދި ފަރެސްމާތޮޑާގެ 283 ކުދިން ބައިވެރިވެފައިވެއެވެ.\nމިނިސްޓްރީއަށް ކޮންމެ މަހަކު ރިޕޯޓުކޮށް އެޓެންޑްކުރާ މައްސަލަތަކުގެ ތެރެއިން ގާތްގަނޑަކަށް 50 އިންސައްތައަށް ވުރެ ގިނަ މައްސަލައަކީ ކުޑަކުދިންނަށް ކުރާ އެކި ބާވަތުގެ އަނިޔާއާ ގުޅޭ މައްސަލަތައްކަމުން، 2015ވަނަ އަހަރު މިނިސްޓްރީން އިފުތިތާހުކުރި “އަހަން” ކެމްޕޭން އަމާޒުކުރެވިފައިވަނީ މި ބާވަތުގެ މައްސަލަތަކަށް ޙައްލު ހޯދައިދިނުމަށެވެ. މި ކެމްޕޭންގެ ދަށުން މ.އަތޮޅުގެ ހުރިހައި ރަށަކާއި ހދ.ކުޅުދުއްފުށީގައި ވަނީ ހޭލުންތެރިކުރުވުމުގެ ސެޝަންތައް ހިންގައިފައެވެ.\n05 އެޕްރީލް 2018\nދައުލަތުގެ ބެލުމުގެ ދަށުގައި މަރުކަޒުތަކުގައި ދިރިއުޅޭ ކުދިންނަށް އަމާޒުކޮށްގެން ޚާއްޞަ ހޮލިޑޭ ކޭމްޕުތަކެއް ހިންގައިފި →\n← މިނިސްޓަރ ޒެނީޝާ އދ.މަހިބަދޫއަށް ކުރައްވާ ރަސްމީ ދަތުރުފުޅުގައި، ރަންވޭލާ ކެމްޕޭންގެ ހަރަކާތްތަކުގައި ބައިވެރިވެވަޑައިގެންފި


NASA inn ventilator uffadhai test koffo | Mihaaru\nނާސާ އިން ވަރުގަދަ ވެންޓިލޭޓަރެއް ހަދައި ޓެސްޓްކޮށްފި\n27 އެޕްރީލް 2020 - 09:12 1 comment\nގާތްގަނކަށް 37 ދުވަހުގެ ތެރޭގައި ތައްޔާކުރި ވެންޓިލޭޓަރުގެ ނަމަކީ ވެންޓިލޭޓާ އިންޓަވެންޝަން ޓެކްނޮލޮޖީ އެކްސިސަބަލް ލޯކަލީ (ވައިޓަލް) އެވެ. މި ވެންޓިލޭޓަރުގެ މިދިޔަ ބުރާސްފަތި ދުވަހު އެމެރިކާގެ ނިއު ޔޯކްގެ މައުންޓް ސިނައިގެ އިކާން ސްކޫލް އޮފް މެޑިސިންގައި ޓެސްޓްކޮށްފައިވާ އިރު، ނާސާގެ އުންމީދަކީ ވީހާ ވެސް އަވހަކަށް ވެންޓިލޭޓަރަކަށް ރަސްމީ އިދާރާގެ ހުއްދަ ލިބި، ވީހާ ވެސް އަވަހަށް ބޭނުން ކުރަން ފެށުމެވެ.\n"އެފްޑީއޭ [ފުޑް އެންޑް ޑްރަގް އޮތޯރިޓީ] އިން ވީހާ ވެސް އަވަހަކަށް ވައިޓަލް އަށް އެޕްރޫވަލް ލިބުން އުންމީދަކީ. މިއީ އެތައް ބައެއްގެ ފުރާނަ ސަލާމަތްކުރެވިދާނެ ވަރަށް އިތުބާރު ހިފޭ އުފެއްދުމެއް،" ވައިޓަލް އުފެއްދުި ޓީމްގައި ހިމެނޭ މެކޭޓްރޯނިކްސް އިންޖިނިއަރު މިޝެލް އީސްޓާ ވިދާޅުވި އެވެ.\nމިކަމާ ބެހޭ ގޮތުން އިކާން ސްކޫލް އޮފް މެޑިސިންގެ ހިއުމަން ސިމިއުލޭޝަން ލެބްގެ ޑިރެކްޓަރު އަދި އެސޯސިއޭޓް ޕްރޮފެސަރު ޑރ. މެތިއު ލެވިން ވިދާޅުވީ ނާސާގެ ވެންޓިލޭޓަރުގެ ޓެސްޓް ވެސް ވަރަށް ފުރިހަމަކާއި މިއީ ކޮވިޑް-19 ގެ ބަލި މީހުންނަށް އަވަސް ފަރުވާދެވޭނެ ވަރަށް އުންމީދެއް އުފެއްދުމެއް ކަމަށެވެ.\n"ވަރަށް ވެސް ބޮޑު ހިތްހަމަޖެހުމެއް މިއީ. ވައިޓަލްގެ މަސައްކަތް ވަރަށް ބަރާބަރު،" އޭނާ ވިދާޅުވި އެވެ.\nނާސާގެ ޕްރޮޓޯޓައިޕް ވެންޓިލޭޓަރާ ބެހޭ ގޮތުން، އެ އުފެއްދި ޓީމުން ބުނީ ވައިޓަލް އަކީ އާންމުކޮށް ބޭނުންކުރާ ޒާތުގެ ވެންޓިލޭޓަރުތަކާ ދާދި އެއްގޮތަށް މަސައްކަތްކުރާނެ އެއްޗެއް ކަމަށެވެ. އެކަމަކު ހޮސްޕިޓަލްތަކުގައި ހުންނަ އާދައިގެ ވެންޓިލޭޓަރުތަކަށް ވުރެ ފުރިހަމަ އަދި ގިނަ ދުވަސްތަކަކަށް އަދި ސިއްހީ އެހެން ބޭނުންތަކަށް ވެސް ބޭނުންކުރެވޭނެ އުފެއްދުމެކެވެ.\nވެންޓިލޭޓަރަކީ ބަކި މީހުންގެ ފުއްޕާމެއަށް އޮކްސިޖަން ފޮނުވައިދޭން ބޭނުންކުރާ މެޝިނެކެވެ.\n"އަހަރެމެންގެ އުންމީދަކީ ވައިޓަލް ވީހާ ވެސް ގިނަ ތަނެއްގައި ބޭނުންކުރެވުން. އަދި މިހާރު މި ބޭނުންކުރާ އާދައިގެ ވެންޓިލޭޓަރުތަކުގެ ބަދަލުގައި ޕޭޝަންޓުންނަށް ފަރުވާ ދިނުމުގައި ވައިޓަލް ކުރިއަށް އޮތް ދުވަސްތަކުގައި ވަރަށް މުހިއްމު ދައުރެއް އަދާކުރުން،" ނާސާގެ ޓީމުން ބުންޏެވެ. "މީގެ އެންމެ ހާއްސަ އެއް ސިފައަކީ ހައި ޕްރެޝަރުގައި އޮކްސިޖަން ފޮނުވައިދީ ވީހާ ވެސް އަވަހަކަށް މީހާގެ ހާލަތު ރަނގަޅުކުރުން."\nނާސާގެ ޗީފް އަދި މެޑިކަލް ހެލްތު އޮފިސަރު ޑރ. ޖޭޑީ ޕޯލްކް ވިދާޅުވީ ކޮވިޑް-19 އަށް އައިސީޔޫގައި ފަރުވާ ދޭ މީހުންނަކީ އަވަސް ފަރުވާ ވަރަށް ވެސް މުހިއްމު ބައެއް ކަމަށެވެ.\n"އެހެންވީމަ އެކަމަށް އޮތް ވަރަށް ރަނގަޅު ހައްލަކަށް ވައިޓަލްވާނެ. އަހަރެމެން ގަބޫލުކުރަނީ މީގެ ސަބަބުން އެތައް ބައެއްގެ ފުރާނަ ސަލާމަތްކުރަން ވަރަށް ބޮޑުތަނުން މަގުފަހިވާނެ ކަމަށް." އޭނާ ވިދާޅުވި އެވެ.\nޖޭޑީ ވިދާޅުވި ގޮތުގައި ނާސާގެ ވައިޓަލް އަކީ އެއްގޮތަކަށް ވެސް ވެންޓިލޭޓަރު އުފައްދާ ކުންފުނިތަކާ ވާދަކުރުމެއް ނޫނެވެ. އަދި އެތަނުގެ ބޭނުމަކީ ކޮވިޑް-19 ކަހަލަ ބޮޑު މުސީބާތެއްގެ ތެރޭގައި ސިއްހީ ފަރުވާ އަވަހަށް، ފެންވަރު ރަނގަޅުކޮށް ދެވޭނެ އަދި ފަސޭހަ އިން ގެންގުޅެވޭ މަރާމާތު ވެސް ކުރެވޭ އުފެއްދުމެއް ގެނެސްދިނުމެވެ.\n"ވައިޓަލް ބޭނުންކުރެވިދާނެ ހޮސްޕިޓަލްތަކުގެ އިތުރުން ހޮޓާތަކާއި ކޮންވެންޝަން ސެންޓަރު ކަހަލަ ތަންތާނގައި ވެސް ވަރަށް ފަސޭހަކޮށް." އޭނާ ވިދާޅުވި އެވެ.


BREAKING NEWS: America In Maruvi Meehunge Adhadhu 10000 Ah Araifi - Vaguthu\nއެމެރިކާ އިން މަރުވި މީހުންގެ އަދަދު ދިހަހާހަށް އަރައިފި\nކޮވިޑް-19 ޖެހިގެން އެމެރިކާ އިން މަރުވި މީހުންގެ އަދަދު ދިހަހާހަށް އަރައިފިއެވެ.\nތަފާސް ހިސާބުތަކުން ދައްކާ ގޮތުގައި 10327 މީހުން މިހާތަނަށް އެމެރިކާ އިން ވަނީ މަރުވެފައެވެ. އެމެރިކާ އިން މިއަދު ވަނީ 693 މީހަކު މަރުވެފައެވެ.\nއެމެރިކާގެ ވަކިވަކި ސްޓޭޓްތަކަށް ބަލާއިރު އެންމެ ގިނަ މީހުން މަރުވެފައި ވަނީ ނިއުޔޯކުންނެވެ. ހަމައެކަނި ނިއުޔޯކުން ވަނީ 4758 މީހަކު ވަނީ މަރުވެފައެވެ. ދެން އެންމެ ގިނަ މީހުން މަރުވެފައި ވަނީ ނިއުޖާޒީންނެވެ. ނިއުޖާޒީން 917 މީހަކު މަރުވެފައި ވެއެވެ. މިޝިގަން އިން 617 މީހަކު އަދި ލޫޒިއާނާ އިން 477 މީހަކު މަރުވެފައެވެ.\nއެމެރިކާ އިން ކޮވިޑް-19 ޖެހުނު މީހުންގެ އަދަދު މިހާރު ވަނީ 349992 އަށް އަރާފައެވެ.\nއެމެރިކާ އިން ކޮވިޑް-19 ޖެހޭ މީހުންގެ އަދަދު އިތުރުވަމުން ދާއިރު މިހާރު އެންމެ ބޮޑު ކަންބޮޑުވުމަކީ ހާލަތު އެންމެ ގޯސްވެފައިވާ ނިއުޔޯކްގެ ހޮސްޕިޓަލްތައް ފުރި، ވެންޓިލޭޓަރުތައް ހުސްވެ، އެކަށީގެންވާ ސިއްހީ ފަރުވާއެއް ފޯރުކޮށްދިނުމުގައި ބޮޑެތި ދަތިތައް ދިމާވަމުން ދިއުމެވެ.\nއެމެރިކާ ސަރުކާރުން ތަކުރާރުކޮށް ބުނަމުން ގެންދަނީ ކުރިއަށް އޮތީ އެމެރިކާ އަށް ދަތި ދުވަސްތަކެއް ކަމަށާއި ކުރިއަށް އޮތް ދުވަސްތަކުގައި އެމެރިކާ އިން ގިނަ ބަޔަކު މަރުވެގެން ދާނެ ކަމަށެވެ.\nއެމެރިކާގެ އޮފިޝަލުން މިހާރު މަސައްކަތް ކުރަމުން ގެންދަނީ ވަރަށް އަވަހަށް ކޮވިޑް-19 އަށް ބޭހެއް ހޯދާށެވެ. ވީއެންމެ އަވަހަކަށް ބޭހެއް އުފައްދާ ބޭނުން ކުރަން ފެށިގެން ނޫން ގޮތަކަށް ފަސޭހައިން މިކަމުން އަރައި ނުގަނެވޭނެ ކަމަށް އެމެރިކާގެ އޮފިޝަލުން ވިދާޅުވެއެވެ.\nއިއްޔެ އެމެރިކާ އިން މަރުވި މީހުންގެ އަދަދު ކޮންމެވެސް ވަރަކަށް މަދުވުމުން މިއަދު އެމެރިކާގެ ހިއްސާގެ ބާޒާރުގެ އަގުތައް ވަނީ އިއްޔެ އަށްވުރެ 05 އިންސައްތަ އުފުލިފައެވެ.


SunOnline: Vicky aai katrina ge kaiveni hafulaa ah ves aa variant ge hiyani\nވިކީއާއި ކެޓްރިނާގެ ކައިވެންޏަށް ވެސް އާ ވޭރިއަންޓްގެ ހިޔަނި\nފާޠިމަތު ރާޔާ ރައޫފް 29 Nov 2021, 08:40\nވިކީއާއި ކެޓްރީނާގެ ކައިވެނީގެ ހަބަރުތަކުން މުޅި މީސްމީޑިއާ ފުރާލާފައިވާއިރު އަނެއްކާވެސް އިވިގެން ދިޔައީ ކޮވިޑްގެ އައު ވޭރިއެންޓްގެ ސަބަބުން ކައިވެނި ހަފުލާއަށް ދައުވަތު ދިނުމަށް ހަމަޖެހިފައިވާ ބަައެއް މީހުން ލިސްޓުން އުނިކުރި ޚަބަރެވެ. މިގޮތަށް ޝޯޓް ލިސްޓް ކުރަން ޖެހުނީ މިހާރުގެ ކޮވިޑްގެ އައު ވޭރިއެންޓް އޮމިކްރޮންގެ ސަބަބުންނެވެ.\nކައިވެންޏާ ބެހޭގޮތުން ވިކީއާއި ކެޓްރީނާގެ ފަރާތުން ރަސްމީ ބަހެއް އިވިފައި ނުވި ނަމަވެސް މި ދެ މީހުންގެ ގާތް އެކުވެރިންގެ ފަރާތުން ވަނީ މި ފެށޭ ޑިސެންބަރު މަަހުގެ9ވަނަ ދުވަހު ޖައިޕޫރުގައި މިދެމީހުންގެ ކައިވެނި ކުރެވޭކަން ކަށަވަރު ކުރެވިފައި ކަމަށް އިންޑިޔާގެ އެކި އެކި ޚަބަރުތަކުން ރިޕޯޓުކުރެއެވެ.\nއިންޑިއާގައި މި ވޭރިއެންޓްގެ ސަބަބުން ނުރައްކާ ކުރިމަތިވެފައި ނުވި ނަމަވެސް ކެޓްރިނާއާއި ވިކީގެ ނިންމުމަކަށް ވަނީ ހަފުލާއަށް ދައުވަތު ދޭނެ މީހުން މަދުކުރުމެވެ. އިންޑިއާގެ ބައެއް ޚަބަރުތައް ބުނާ ގޮތުން ވަރަށް އިތުބާރު ހުރި ފަރާތަކުން ބުނި ގޮތުގައި ހަފްލާ އިންތިޒާމްކުރާ ފަރާތުން ވަނީ ހަފުލާއަށް އަންނަ މެހުމާނުންގެ އަދަދާ މެދު ކަންބޮޑުވުން ފާޅުކޮށްފައެެވެ. އަދި ވިކީއާއި ކެޓްރީނާ ވަނީ އެކަމާ ގުޅިގެން ވީޑިއޯ ކޯލް މެދުވެރިކޮށް ހަފުލާ އިންތިޒާމް ކުރާ ފަރާތާއެކު ބައްދަލުވުމެއް ބާއްވާ މަޝްވަރާކޮށްފައެވެ.\nއެ ފަރާތުން މައުލޫމާތު ދިން ގޮތުގައި ހަފުލާ އިންތިޒާމު ކުރާ ފަރާތުން ބުނެފައިވަނީ ހަފުލާއަށް އަންނަ މެހުމާނުންގެ އަސްލު އަދަދު ނޭނގޭތީ ކަންބޮޑުވާކަމަށެވެ. ކުރިން ބޮލީވުޑްގެ ގިނަ ތަރިންތަކަކަށް ހަފުލާއަށް ދައުވަތު ދޭން ނިންމާފައި ވީ ނަމަވެސް މިހާރު ވަނީ ބަައެއް ފަރާތްތަައް އުނިކޮށްފައި ކަމަށެވެ. އަދި ކެޓްރީނާގެ ތިމާގެ ބަޔަކުވެސް ހަފުލާއަށްޓަކައި ޖައިޕޫރަށް ދިއުމަށް ދަތުރު ކުރަމުންދާއިރު އަދަދު ނޭނގޭ ކަމަށާއި އެމީހުންގެ ދަތުރުވެސް އައު ވޭރިއަންޓުގެ ސަބަބުން ކެންސަލް ނުވާނެކަން ނޭނގޭކަމަށް ވެސް ހަފުލާ އިންތިޒާމުކުރާ ފަރާތުން ވަނީ ބުނެފައެވެ.\nއިންޑިއާގެ އެކި ޚަބަރުތައް ބުނާ ގޮތުން ވިކީއާއި ކެޓްރީނާ ކައިވެނި ކުރުން އޮތީ ކޯޓުގައެެވެ. އަދި ޖައިޕޫރުގައި އޮތީ ހަމައެކަނި ކައިވެނީގެ ހަފުލާއެވެ.\nކައިވެންޏާ ބެހޭގޮތުން ދެ މީހުންގެ އެއްވެސް ބަހެއް އިވިފައި ނުވާއިރު އިންޑިއާގެ ރިޕޯޓުތައް ބުނާ ގޮތުން ވަރަށް އަވަހަށް ދެމީހުންވެސް ކައިވެނި އިއުލާނުކުރާނެއެވެ.


Ali Waheed Ah Ihuthiraam Aaeku: Thiya Hehdhevee Goasthakeh! - Vaguthu\nފުޓުބޯޅައިގެ މައި އިދާރާ ފީފާއާއި، ސަރަހައްދީ ފުޓުބޯޅައިގެ މައި އިދާރާތަކުން ބާރު ލިބިގެން؛ ކޮންމެ ގައުމަކުންވެސް ހިންގާ ފުޓުބޯޅައިގެ އެންމެ މަތީ އޮފީހަކީ ފުޓުބޯޅައިގެ މައި އިދާރާއެވެ. ރާއްޖޭގައި ނަމަ އެފްއޭއެމްއެވެ. ބެލެނިވެރި ފަރާތަކީ ފީފާއެވެ. ސަރަހައްދީ މައި އިދާރާ އޭއެފްސީއެވެ.\nއެފްއޭއެމްއަކީ މުޅިންހެން ކްލަބުތަކުގެ މަސްލަހަތު ހިމެނޭ ވަކި އިދާރާއެކެވެ. ސަރުކާރު ތެރެއިން ނުފޫޒުން އެއްކިބާވެ ހިންގަމުންދާ މިނިވަން ބޮޑީއެކެވެ. ފީފާ ގަވާއިދުގެ އާޓިކަލް 17 ގައި ބުނާ ގޮތުން، އެއްވެސް ގައުމެއްގެ އެފްއޭއަށް ސަރުކާރުގެ ނޫނީ އަމިއްލަ ފަރާތެއްގެވެސް ތިންވަނަ ބާރެއް ވަދެގެން ނުވާނެއެވެ. ނުފޫޒެއްވެސް ފޯރައިގެން ނުވާނެއެވެ. ހަރަދުތައް، ހިސާބުތައްވެސް ބަލާނީ ސީދާ ބެލެނިވެރި ފަރާތުންނެވެ. ފީފާއާއި އެ ބައްރެއްގެ ފުޓުބޯޅަ ބޮޑީންނެވެ.\nމިއީން ކުރީންވެސް އެތައް ފަހަރަކު ދެކެވިފައިވާ ވާހަކަތަކެކެވެ. އެފްއޭއެމްއާއި އެތަނުގެ މަސްއޫލިއްޔަތުތަކުން އެތަނެއް ބޭރުވާނަމަވެސް ފިޔަވަޅު އަޅަން ނުކުންނަން ޖެހޭނީ މެމްބަރު ކްލަބުތަކެވެ. އެއްވެސް އިތުރު ފަރާތަކަށް އެކަމަށް ނުފޫޒެއް ވެއްދި، ވަކި ޕްރޮޕެގެންޑާއަކަށް މަސައްކަތް ކުރުމަކީވެސް އުސޫލާ ހިލާފު ކަމެކެވެ.\nމި ވާހަކަތައް މިހެން ދައްކާތާ ދުވަސްކޮޅެއް ވެއްޖެއެވެ. ކުރިން ޔޫތު މިނިސްޓްރީ ހިންގެވުމާ ހަވާލުވެ ހުންނެވި، އަހުމަދު މަހުލޫފުވެސް އެފްއޭއެމްގެ ކަންކަން ބެލުމަށް ހެދި، "ފެކްޓް ފައިންޑިން ކޮމިޓީ"ގެ ސަބަބުން މުޅި ނިޒާމަށް ބުރުތަކެއް އެރިއެވެ. ފުޓުބޯޅައިގެ ތެރެއަށް ވަކި ކުލައެއް ޖެހިގެން ދިޔަ ކަހަލައެވެ.\nމިނިސްޓަރު މަހުލޫފް ފީގޯއާއެކު ---\nފީފާއިން ރާއްޖެއަށް ސަސްޕެންޑް ކުރާނެ ކަމުގެ އިންޒާރަކާ ހަމައަށްވެސް ދިޔަ އިރު، އޭރު އެފްއޭއެމްގެ ކޮންގްރެސްއަށް ކްލަބުތަކުން ސޮއިކުރި ގަރާރަށް ސޮއި ހޯދުމަށް މަހުލޫފް ބިރު ދެއްކި ވާހަކަތަކެއްވެސް ފެންމަތިއެވެ. ހާއްސަކޮށް އެ ސޮއިތައް ފަހުން ބައެއް ކްލަބުތަކުން ނަގައިގެން، މިފަހަރުގެ ކޮންގްރެސް ނުބޭއްވުނު އިރުވެސް މަހުލޫފު ވަނީ އެކަން ދޮގުކޮށްފައެވެ. ކޮންމެއަކަސް، މަހުލޫފްގެ ސަސްޕެންޝަނާއެކު، އެފްއޭއެމްއާ ޔޫތު މިނިސްޓްރީ ކޯޅުމަށް ކުޑަ ހައްލެއް އަންނާނެ ކަމަށް ބެލެވުނެވެ. ފީފާއިން ރާއްޖެއަށް ދިން އިންޒާރަށް މަޑުޖެހުމެއް އައި ކަމަށް ބެލެވުނެވެ.\nއެހެން ނަމަވެސް، ދެން އައި މިނިސްޓަރުވެސް ކަން ކުރެއްވީ ހަމަ އެ 'ރޫޓީން"ގައެވެ. އެފްއޭއެމްއަށް ބޮޑެތި ތުހުމަތުތަކެއް ކޮށް، ބޮޑެތި ސްކޭންޑަލްތައް އެފްއޭއެމް ތެރޭގައި ހިނގާފައިވާ ކަމަށް މިނިސްޓަރު އަލީ ވަހީދު ފާޅުގައި މީޑިއާގައި ވިދާޅުވިއެވެ. މި ވާހަކަ ދައްކަން ސުރުހީ ހުޅުވާލި ސަބަބަކީ މިނިސްޓަރުގެ މަސައްކަތަށް ޒާތީ ވެގެން ނޫނެވެ. ހަމައެހެންމެ އެފްއޭއެމްގެ މައްސަލައެއް، ނުހިނގާތީ ނުވަތަ، ނެތުމަކުންވެސް ނޫނެވެ. ހަމައާ އުސޫލުން ބޭރުން ކަން ކުރަން ހިފާ އުސޫލުން ފުޓުބޯޅައަށް ނުކަސިޔާރު ކަމެއް އައިސްދާނެތީ، ކަންބޮޑުވާ މީހެއްގެ ހައިސިއްޔަތުންނެވެ.\nއަނެއްކާވެސް ކޮމިޓީއެއް: މައްސަލަ އިތުރަށް ގޯސް\nއެފްއޭގެ ތެރެއިން އުފެދިގެން އައި ކްލަބު ލައިސަންސިން ނުލިބުނު މައްސަލަ ބަލަން ޔޫތު މިނިސްޓްރީން ވަކި ކޮމިޓީއެއް އެކުލަވާލިއެވެ. އެ ކޮމިޓީގެ މަގުސަދެއް ކަމަށް ފުރަތަމަ ބުނީ ކްލަބުތަކަށް ލައިސަންސް ގެއްލުނު މައްސަލަ ބެލުމެވެ.\nކޮންމެއަކަސް އެ މައްސަލައިގެ ތެރެއަށް ޔޫތު މިނިސްޓްރީ ވަން ހިސާބުން، އޭއެފްސީ އެކަމާ ކަންބޮޑުވުން ފާޅުކޮށް، އެފްއޭއެމްގެ ކަންކަން ބެލުމަށް ތިންވަނަ ފަރާތަކުން ނުވަމަށް ގޮވާލިއެވެ. އަދި އެކަން އެގޮތަށް ހިނގާނަމަ ފިޔަޅު އެޅުމަށް އިންޒާރުވެސް ދިނެވެ. މީގެ ކުރިންވެސް ފުޓުބޯޅަ އިދާރާ ތެރެއިން އެތައް ކަމެއް ގޯސްކޮށް ދިޔަ އިރުވެސް، މިނިސްޓަރުގެ މެންޑޭޓުން އެކަން ހައްލުކުރަން އުޅެފައެއްވެސް ނެތެވެ.\nކޮންމެއަކަސް އެހިސާބުންވެސް ޔޫތު މިނިސްޓަރު އަހުމަދު މަހުލޫފުގެ މަސައްކަތް ހުއްޓާނުލާނެ ކަމަށް އޭނާ ވިދާޅުވިއެވެ. ބަލަން ބޭނުމީ އެފްއޭއެމްގެ މާލީ ކަންކަމާއި، ހޭދަކުރި ގޮތުގެ ތަފްސީލުތައް ކަމަށް ވިދާޅުވި، މެންޑޭޓު ބަދަލުކޮށްލިއެވެ. އެ ވާހަކައާއެކު އެފްއޭގެ ފައިސާގެ ކަންކަމަށް ރިއާޔަތްކޮށް ބަޔާނެއްވެސް ނެރުނެވެ. އޮޑިޓް ކުރާ އުސޫލުތަކާއި، ފައިސާގެ ކަންކަން ބަލަހައްޓާ އުސޫލުވެސް އާންމުކޮށް އިއުލާން ކުރިއެވެ.\nއެފްއޭއެމްގެ އެވޯޑުގެ ތެރެއިން އޮލިމްޕިކް ކޮމިޓީގެ ރައީސް ޝަވީދު (ވ) އަދި ޔޫތު މިނިސްޓަރު މަހުލޫުފް (ކ) --- ވަގުތު އިމޭޖްސް/ މުހައްމަދު ޖިމީ\nއެފްއޭއާއި ޔޫތު މިނިސްޓަރުގެ ކޯޅުން އިންތިހާއަށް ދިޔައީއެވެ. ޔޫތު މިނިސްޓަރު، އޭއެފްސީ ރައީސާއި ފީފާގެ ރައީސާވެސް ބައްދަލުކުރިއެވެ. އެހެން ނަމަވެސް، ފަހުންވެސް އައީ ފީފާގެ ވަރުގަދަ އިންޒާރެކެވެ. ފުޓުބޯޅަ އިދާރާގެ ކަންކަމަށް ތިންވަނަ ފަރާތެއް ވަންނަ ނަމަ، ފިޔަވަޅު އަޅާނެ ކަމުގެ އިންޒާރެވެ.\nއަލީ ވަހީދުވެސް މިނިސްޓަރު ކަމާ ހަވާލުވެ އުފެއްދެވީ "ޑިސްޕިިއުޓް ރިސޮލިއުޝަން" ކޮމިޓީއެވެ. އަލީ ވަހީދު ވިދާޅުވީ ވަކި ބަޔެއްގެ ޒާތީ ކަންކަން އިސްކުރަން ބޭނުން ނުވާ ކަމަށާއި، ބޭނުން ވަނީ މައްސަލަ ބެލުމަށް ކަމަށެވެ. ކޮމިޓީ އުފައްދަވާ ދެއްކެވި ވާހަކަފުޅުގައި، އަލީ ވަހީދު ވަނީ އޭރުވެސް ހިނގަމުންދިޔަ ވިކްޓަރީން ހުށަހަޅަން އުޅުނު އެކްސްޓްރާ އޯޑިނަރީ ކޮންގްރެސް ގަބޫލުކުރައްވާނެ ކަމަށް ވިދާޅުވެފައެވެ.\nކޮންގްރެސް ބާއްވަން ބޭނުންވާ ވަރަށް ވިކްޓަރީއަށް ސޮއި ނުލިބޭ ކަމަށް އެފްއޭއެމްއިން ކުރިން ވިދާޅުވި ނަމަވެސް، ކްލަބުތަކުން ސޮއި ނެގި ކަމަށް އަލީ ވަހީދު ގަބޫލުފުޅު ނުކުރައްވާ ކަމުގެ ހެއްކެކެވެ. ނަން ނެގިކަމަށް އެފްއޭއެމްއިން ޔަގީން ކޮށްދިނީ ރައީސް ބައްސާމް އަދީލް ޖަލީލާއެކު ކްލަބުތައްވެސް ބައިވެރިކޮށް، ބޭއްވި ޕްރެސްއެއްގައެވެ.\nކްލަބުތަކުން އެ ނިންމުން ނިންމާފައި ވަނިކޮށް، ބާއްވަން އުޅުނު ކޮންގްރެސްއަށް މިނިސްޓަރު ތާއީދުކުރެއްވުން އެންމެ ރަނގަޅު ނޫން ކަމަށް ބެލެވެއެވެ. އަދި ކުރިން އުފެއްދެވި ކޮމިޓީގެ މައްސަލަ ފީފާއި ބޮޑުވެފައި އޮއްވާ، އަނެއްކާ އަނެއް ކޮމިޓީ، ތިންވަނަ ފަރާތެއްގެ ގޮތުގައި ހެދުން އެންމެ އެކަށީގެން ނުވާ ކަމަށް ބެލެވެއެވެ.\nއަލީ ވަހީދު ނިއުގެ ދިފާއުގައި، ކުޅުންތެރިންގެ ހައްގަށް ނުވިސްނުން؟\nއަލީ ވަހީދު ނިއުއާއެކު --- ފޮޓޯ/ މިހާރު\nރަނގަޅު ވާހަކައެކެވެ. އެތައް ކްލަބެއްގެ މުސާރައިގެ މައްސަލަ އެބަހުއްޓެވެ. ރާއްޖޭ ލީގުގައި މިދިޔަ އަހަރު ކުޅުނު ގިނަ ކްލަބުތަކަށް މުސާރަ ނުދީ އޮތެވެ. ހުރިހާ ގެއްލުމެއް ކުޅުންތެރިންނަށެވެ. 'ގޭގެ ކަރަންޓް ބިލާ ފެންބިލް' ނުދެއްކި އެތައް ކުޅުންތެރިންނެއް ހާލުގައި ޖެހުނީއެވެ. ބޭރު ކުޅުންތެރިން ރާއްޖެއައިސް މުސާރަ ނުލިބި ފުރައިގެން ދާންވެސް ޖެހުނީއެވެ.\nބޮޑެތި ކޮންޓްރެކްޓްތަކާއެކު ސީޒަނަށް ނުކުމެ، ބޮޑެތި އަދަދުތަކުން މުސާރަ ދޭން އެއްބަސްވާ ކްލަބަށް އޮންނަން ޖެހޭ ޒިންމާއެއް ވާނެއެވެ. ލައްކައިން މުސާރަ ނުދެވި ހުރި ކްލަބުތަކަށް މީގެކުރިންވެސް އެފްއޭއެމްއިން އެހީތެރިވެގެންވެސް އެކަން ހައްލުކޮށްދެއެވެ. ސުވާލެއް އެހިސާބުން އުފެދުނެވެ. ނިއުއަށް ސަސްޕެންޝަން އައިއިރު، އެކަމަށް ހައްލު ހޯދަން އެފްއޭއެމްއިން މަސައްކަތް ނުކުރީ ކީއްވެތޯއާ، ހަމައެކަނި އޮތް ހައްލަކީ ސަސްޕެންޝަން ކަމަށެވެ. އަދި އޭރު އެފްއޭއެމްގެ ނޯ ކޮންފިޑެންސަށް ނިއުއިން ހުށަހަޅަން އޮތް އިރު، އެކަން ކުރީ އެފަދަ މޭރުމަކުން ކަމަށް ގިނަ ބަޔަކަށްވެސް ދެކެވުނެވެ.\nއެހެން ނަމަވެސް، އެކަމުގައި އެނގި ސާފުވާން ޖެހޭ ހަގީގަތެއް އެބައޮތެވެ. ކޮންމެ ކްލަބަކުން ނަމަވެސް، މުސާރަ ނުދީ އެ ހިފެހެއްޓެނީ ކުޅުންތެރިންގެ މުސްތަގުބަލެވެ. އެ ކުޅުންތެރިންގެ ހައްގުތަކެވެ. ނިއުއިން ރާއްޖޭގެ ކުޅުންތެރިންނަށް އެކަނި 3.8 މިލިއަން ރުފިޔާ ދަރާ އޮތް އިރު، އެ އަދަދަކީ އެތައް ކުޅުންތެރިންގެ ދިރިއުޅުމަށް ބޭނުންވާ އެތައް ފައިސާއެކެވެ.\n"ނިއު ރޭޑިއަންޓްގެ ސަސްޕެންޝަނަކީ ޕްލޭޔާ ސްޓޭޓަސް ކޮމިޓީގެ ވަރަށް ގިނަ ޖަލްސާތައް ބޭއްވިގެންވެސް ހައްލު ނުހޯދިގެން ދެން އޮންނާނެ ގޮތަކީ ކޮބައިތޯ ބެލުމަށް އަޅުގަނޑުމެންނާ ކުރެވުނު މަޝްވަރާއާއެކު، އަޅުގަނޑުމެންގެ ޑިސިޕްލިނަރީ ކޮމިޓީގެ ތެރެއިން ދެން ކުރެވޭނީ ކޮންކަމެއްތޯ ބެލީ. އެގޮތުން އަޅުގަނޑުމެންނަށް ލިބޭ ސެޓިޓިއުއެއްގެ ތެރެއިން ޓެމްޕޮރަރީ ސަސްޕެންޝަން އައިސްފައި އޮތީ،" ނިއުގެ ސަސްޕެންޝަނާ ގުޅިގެން ބައްސާމް ވިދާޅުވިއެވެ.\n"ޕެލޭޔާ ސްޓޭޓަސް ކޮމިޓީން ކުރެވުނު މަޝްވަރާތަކަށްވެސް ބަލާ އިރު، ނިއުއަކަށް ނެތް "ފިއާ"އެއް އެ ހުރިހާ މައްސަލަތަކެއް ހުރި އިރުވެސް. އެއް ދުވަހު އައިސް ޖަލްސާގައި ބުނެދާނެ ނެތޭ ފައިސާ ދެވޭކަން. ދެން ކޮބާތޯ މިތާނގެ ހައްލަކީ. އެ ހާލަތުގައި އޮތް އިރުވެސް ކުޅުންތެރިން ހޯދުމަށްވެސް މަސައްކަތް ކުރަމުންދިޔައީ. ނިއުއަކަށް ގެއްލުމެއް ވާގޮތެއް ނެތް. ކުޅުންތެރިންނަށް ގެއްލުން ވަނީ. އަޅުގަނޑުމެންގެ މެންޑޭޓުގައި ހިމެނޭ ކަމެއް ކުޅުންތެރިން ޕްރޮޓެކްޓް ކުރުމަކީ. އެހެންވީމަ މި ޓެމްޕޮރަރީ ސަސްޕެންޝަނަކީ ކުޅުންތެރިންގެ ހައްގުގައި ގެނައި ސަސްޕެންޝަނެއް. މިއަދުވެސް ނިއު ރޭޑިއަންޓުން ކުޅުންތެރިންނަށް މުސާރަ ދޭންވީ. ހަމައެއާއެކު ކުޅުންތެރިންގެ މައްސަލަ ނަގައިދޭން ކުޅުންތެރިން ސިޓީއެއް، ނިއުއިން ގެނެސްދީފި ނަމަވެސް ނިއުގެ ސަސްޕެންޝަން އުވާލެވޭނެ" އެކަމާ ގުޅިގެން ބައްސާމް އިތުރަށް ވިދާޅުވިއެވެ.\nއެފަދަ ކުޅުންތެރިންގެ މަސްލަހަތު ހިމެނޭ މައްސަލައެއްގައި، ކުޅުންތެރިންގެ ހައްގުގެ ދިފާއުގައި ބަހެއް ނެތި، މިނިސްޓަރު ހަމައެކަނި ކްލަބު ދިފާއުކުރުންވީ އެންމެ އެކަށޭނެ ގޮތަކަށް ނޫނެވެ. ބައެއް ކުޅުންތެރިން އެކަމާ ކަންބޮޑުވާނެ ކަންވެސް ޔަގީނެވެ.\nއަލީ ވަހީދު ވިދާޅުވީ ރާއްޖޭގެ ޒަމާންވީ ކްލަބްތައް ނިކަމެތި ހާލުގައި މިއަދު އޮއްވާ އަދި މުސާރަ ނުދެވި އޮތީ ނިއު އަށް އެކަނި ނޫން ކަމަށްވާތީ ވަކިކަމަކާ ގުޅުވައި އެ ކްލަބް ސަސްޕެންޑްކުރެވުނު ކުރުން ގަބޫލުނުކުރާ ކަމަށާއި އެ ސަސްޕެންޝަން އުވާލަން އެދިފައިވާނެ ކަމަށެވެ.\n"ވަރަށް އިހުތިރާމާއި އަދަބާ އެކު މި އެދެނީ ފީފާގެ ސްޓެޓިއުސްއާ އެއްގޮތަށް އަދި ރާއްޖޭގެ (ގާނޫނުތަކާއި ގަވާއިދުތަކުގެ) އަސާސީ ހަމަތައް ހިފަހައްޓަން. އެއްވެސް ކްލަބަކަށް އެ ކްލަބެއް ފާޅުކުރާ ހިޔާލަކުން ޝުއޫރަކުން ނިކަމެތި ކަމެއް އަންނަން ޖެހޭނެ އަޅުގަނޑުމެން ގަބޫލެއް ނުކުރަން. އަދި ގަބޫލެއް ނުކުރަން ކްލަބްތައް ދިފާއުކުރުމާއި ހައްގުތައް ހޯދުމަކީ ނުފޫޒު ފޯރުވުން ކަމަކަށް ވެސް،" ނިއުއިން 2013 ވަނަ އަހަރުގެ ސީޒަނުގެ ހުރިހާ މެޗަކުން މޮޅުވެ ހުރިހާ މުބާރާތެއް ކާމިޔާބުކުރިއިރު ޗެއާމަންކަން ކުރެއްވި އަލީ ވަހީދު ވިދާޅުވިއެވެ.\nދިރާގު ދިވެހި ޕްރިމިއަރ ލީގު: ނިއުރޭޑިއަންޓް އަދި ފޯކައިދޫ ބައްދަލު ކުރި މެޗް -- ވަގުތު އިމޭޖެސް: އިބްރާހިމް ޝާބިލް\nއަލީ ވަހީދު ވިދާޅުވީ ނިއުގެ ސަސްޕެންޝަނީ ޒާތީ ކަމެއް ކަމަށާއި، އިންތިހާބަކަށް ދާތީ ފޯރުވި ނުފޫޒެއް ކަމަށެވެ. އެހެން ކަމަވެސް ވުން ގާތެވެ. އެކަމަކު މިނިސްޓަރުގެ ވާހަކައިގައި ނިއުއިން ދޭން ޖެހިފައި އޮތް ބޮޑެތި މުސާރަތަކުން ކުޅުންތެރިންނަށް ލިބުނު ގެއްލުންތައް ފާހަގަ ނުވެ އޮތުމަކީ ހިތާމައެެކެވެ.\nކޮންގްރެސް ނުބޭއްވުނު، ސަރުކާރުން ބޭނުންވި ގޮތް ނުވުމުން ގޯސްވީ ކްލަބުތައް\nއެފްއޭއެމްއަށް ކުރިން ވިކްޓަރީން ހުށަހެޅި ހުށަހެޅުމުގައިވެސް ވަނީ ނޯމަލައިޒޭޝަން ކޮމިޓީއެއް އެކުލަވާލުމަށާއި، އެ ކޮމެޓީއަށް ބާރުތަކެއް ދިނުމަށެވެ. ވިކްޓަރީން މެމްބަރު 15 ކްލަބެއްގެ ސޮއިއެއާއެކު އެ ގަރާރު އެފްއޭއެމްއަށް ވެއްދި ކަމަށް އެ ކްލަބުން ބުނެފައިވާ އިރު، އެފްއޭއެމްއިން ބުނެފައި ވަނީ އެކަމަށް ގަރާރުގައި ސޮއިކުރި ހަތަރު ކްލަބަކުން ނަން ނަގާފައިވާ ކަމަށާއި، އޭގެ ތެރޭގައި ބައެއް ކްލަބުތަކަކީ މެމްބަރު ކްލަބުތައް ނޫން ކަމަށެވެ. އަދި ނިއު ރޭޑިއަންޓް ސަސްޕެންޝަނުގައި އޮތުމުން އެ ސޮއިވެސް ބަލައިނުގަންނަ ކަމަށް އެފްއޭއެމްއިން ކުރިން ވިދާޅުވިއެވެ.\nއެފްއޭއެމްއިން ފީފާގެ ލަފާގެ މަތިން ކޮންގްރެސް ނުބާއްވަން ނިންމި އިރު، ބައެއް ކްލަބުތައް އަމިއްލައަށް ކޮންގްރެސް ބާއްވަން ނިންމިއެވެ. އަދި އަންނަ ހަފްތާއަށް ކޮންގްރެސް ތާވަލުކޮށް، އެފްއޭއެމްއަށް އެޖެންޑާވެސް ވަނީ ފޮނުވާފައެވެ.\nބައްސާމް ބޭއްވ ޕްރެސްގައި --- ފޮޓޯ/ އެފްއޭއެމް\nއެކަމާ ގުޅިގެން ފީފާއާއި އޭއެފްސީން ރާއްޖެ އައިސް، ކްލަބުތަކާ ބައްދަލުވެސް ކޮށްފައިވާ އިރު، އެޓީމުން ވަނީ ތިންވަނަ ޑިވިޝަނާއި، ދެވަނަ ޑިވިޝަންގެ ކްލަބުތަކާއި ފުރަތަމަ ޑިވިޝަންގެ ކްލަބުތަކާ އެކުވެސް ބައްދަލުކޮށްފައެވެ.\nފީފާގެ ފަރާތުން ވާހަކަ ދެއްކި އެ އިދާރާގެ މެމްބަރު އެސޯސިއޭޝަންސް ގަވާނެންސް ޑިޕާޓްމަންޓްގެ ސީނިއާ އޮފިސާ އެލެގްސެންޑްރާ ގްރޮސް، ވިދާޅުވެފައި ވަނީ ރާއްޖެއައިސް ކްލަބުތަކާ ބައްދަލުކޮށްފައިވާ ކަމަށާއި، ސޮއިކުރި ކްލަބުތަކާއި ނުކުރާ ކްލަބުތަކާވެސް ވާހަކަ ދައްކާފައިވާނެ ކަމަށެވެ. އަދި ފީފާގެ ސްޓެޓިއުޓްސް ބުނާ ގޮތުން އެކްސްޓްރާ އޯޑިނަރީ ކޮންގްރެސްއަކަށް 51 ޕަސެންޓް ކްލަބުތަކުގެ ސޮއި ބޭނުންވާ ކަމަށެވެ. އެހެން ނަމަވެސް ވިކްޓަރީއަށް އެ އަދަދު ހަމަ ނުވާ ކަމަށްވެސް އޭނާ ވިދާޅުވިއެވެ.\nއެ ނިންމުން ބަލައިގަނެ، މިނިސްޓަރު އަލީ ވަހީދު ދުރަށް ޖެހިލީ ވަރަށް ރަނގަޅަށެވެ. އެހެން ނަމަވެސް ދުރަށް ޖެހެމުުން، ކްލަބުތަކަށް ބޮޑެތި ތުހުމަތުތަކެއް ކުރެއްވިއެވެ.\n"ދިވެހި ފުޓްބޯޅަ ރަނގަޅުވާނީ ފުޓްބޯޅަ އާއިލާ މީހުން އެކައްޗެއް ކިޔައިގެން. މިގޮތަށް ސޮއި އަޅާފައި ސޮއި ނެގީމާ ތުހުމަތުތައް ކުރުމުގެ ޖާގަ އެބައޮތް. އެހެން ނަމަވެސް އަޅުގަނޑުމެން ބޭނުމެއް ނޫން އެއްވެސް ކްލަބެއްގެ މައްސަލައެއް އެއްވެސް ތާކަށް ލާކަށް. އަޅުގަނޑު ދެކޭ ގޮތުގައި އެއްވެސް ކްލަބަކަށް އެގޮތްގޮތަށް ގެއްލުން ލިބުމުން ފުޓްބޯޅައަށް ފައިދާއެއް ނުވާނެ،" އަލީ ވަހީދު ވިދާޅުވިއެވެ.\nއަލީ ވަހީދު ވިދާޅުވީ ނަން ނެގީ ކޮން ކްލަބްތަކެއްކަން ވެސް އެނގޭ ކަމަށާއި އޭގެ ބައެއް ކްލަބްތަކުން އާ ސީޒަނަށް ކުޅުންތެރިންގެ ސޮއި ހޯދުމުގެ މަސައްކަތް ކުރިއަށް ގެންގޮސްފައިވާ ކަމަށާއި ނަން ނުނަގާ ތިބި ކްލަބްތައް ތިބީ ހަމަ އެތިބި ހާލަތެއްގައި ކަމަށެވެ.\n"އެހެންވީމާ މީގެން ފެނޭ އެބަ އެހެން މަންޒަރެއް،" އަލީ ވަހީދު ވިދާޅުވިއެވެ.\nނަން އަނބުރާ ނަގުވަން އެ ކްލަބްތަކަށް އޮފާތަކެއް އައި ކަމަށް މިނިސްޓަރު ތުހުމަތެއްކުރެއްވި އިރު އެފްއޭއެމުން ވަނީ ކްލަބްތައް ލައްވާ ސޮއިކުރުވުމަކީ ސްޕޯޓްސް މިނިސްޓަރު އަހުމަދު މަހުލޫފު އަޑީގައި ހުންނަވައިގެން ކުރައްވާ ކަމެއް ކަމަށް ތުހުމަތުކޮށްފައެވެ.\nއެގޮތަށް ކްލަތަކަކަށް އެފްއޭއެމްއިން ޓްރާންފާ ކުރައްވަން ފައިސާ ދިން ކަމަސް ތުހުމަތު ކުރެއްވި އިރު، މިހާތަނަށް އެންމެ ގިނަ ޓްރާންފާ ކޮށްފައި ވަނީ މާޒިޔާއިންނެވެ. އެ ކްލަބަށް އެއްލި ބަހަކަށް މިނިސްޓަރުގެ ބަސް ބެލެވުނު އިރު، އެ ކްލަބަކީ މި ފަހަކަށް އައިސް ރާއްޖޭގައި ހިންގާ އެންމެ ޕްރޮފެޝަނަލް އަދި އެންމެ ސްޓޭބަލް ކްލަބުކަމަށް އެތައް ބަޔަކު ހެކިވާނެއެވެ.\nއެހެންކަމުން، ޔޫތު މިނިސްޓްރަގު މަގާމުގައި ހުރެ، އެފަދަ މޭރުމަކުން ކްލަބަކަށް، ނޫނީ ކްލަބުތަކަށް ވަކި ތުހުމަތުތަކެއް ކުރުމަކީ ބަލައިގަނެވޭނެ ކަމެއް ކަމަށް ނުފެނެއެވެ. ހާއްސަކޮށް ބުރަކޮށް، ކުރިއަރަމުންދާ ކްލަބުތަކަކަށް އެފަދަ ބަދު ބަހެއް ރައްދަކުރުމަކީ އެންމެ "ޕްރޮފެޝަނަލް" ގޮތްތޯ ސުވާލު އުފެދެއެވެ.\nމާޒިޔާއާއި އީގަލްސް ކުޅުނު މެޗުގެ ތެރެއިން --- ވަގުތު އިމޭޖްސް/ އިބްރާހީމް ޝާބިލް\nމި ވާހަކަތަކަކީ އެންމެ ހިތްހަމަ ޖެހޭނެ ވާހަތަކެއް ކަމަށް ނުވެ ދާނެއެވެ. އެހެން ނަމަވެސް، އުސޫލަށްބަލާ އިރު، މިއީ އުފެއްދޭނެ ސުވާލުތަކެކެވެ. މިނިސްޓަރު އަލީ ވަހީދަކީ ހީވާގީ ޕެޝަނެޓް ބޭފުޅެއްކަން ގަބޫލުވެސް ކުރައްވަން ޖެހެއެވެ. އެސޯސިއޭޝަންތަކަށް ހެޔޮ އެދޭނެ މީހެއްކަންވެސް ބަލައިގަންނަން ޖެހެއެވެ. ބައެއް ކަންކަމުން ފުޓުބޯޅައަށް، އޭގައި ޝާމިލްވާ ކްލަބުތަކަށް، ކުޅުންތެރިންނަށް އައިސްދާނެ ހީނަރު ކަމަކަށް ނިކަން ބޮޑަށް ބަލަން ޖެހޭނެއެވެ.\nކްލަބުތަކުން އެފްއޭއެމްއާއެކު އޮތްކަން ކޮންމެ ގޮތަކަށް ދެއްކި ނަމަވެސް، ސާބިތެއް ނެތި އެވާހަކަ މިނިސްޓަރަކު ދެއްކުން އެންމެ "ޕްރޮފެޝަނަލް" ކަމަށް ނުބެލެވެއެވެ. އަދި ހަމައެހެންމެ، ފީފާއަށް ޝަކުވާ ހުށަހެޅި ނަމަވެސް، އެފްއޭއެމްގެ އެކްސްޓްރާ އޯޑިނަރީ ކޮންގްރެސްއަށް ސަރުކާރު ބަސް ބުނުން މުހިއްމު ނޫން ކަމަށްވެސް ބެލެވެއެވެ. އަދި ފުޓުބޯޅައިގެ އެންމެ މުހިއްމު އަސާސް، ކުޅުންތެރިންނަށް ފުޓުބޯޅައިން އުފާ ލިބެން ޖެހޭނެއެވެ.\nރައީސް ސޯލިހާއި ނަޝީދަށް: ހައްލު ނުކުރެވޭ ވަރުގެ މައްސަލައެއް އޮވެގެން ނުވާނެ\nމި ސަރުކާރުން ހަވާ އަރުވާނީ ރައްޔިތުންނަށް ވީ ވައުދުތައް ފުއްދުމަށްފަހު - އަލީ ވަހީދު\nމާޗް 16, 2019 08:22\nރައީސް ރައްޔިތުންނަށް ވެފައިވާ އެންމެ ބޮޑު ވައުދަކީ އެއީ ސަރުކާރުން ކޯޓް ތަކަށް ނުފޫޒު ނުފޯރުވާނެ ކަމަށް އެކަމަކު ރާއްޖޭގައި ކުރީގައި ރައީސް ކަން ކުރެއްވި ބޭފުޅަކު އުމުރު ހުސްވަން ދެން ކުރި މަސައްކަތުން ހޯދި ފައިސާ ކޮޅު ވެސް ކޯޓް މެދުވެރިކޮށް ފްރީޒް ކުރީ އެއީ ފުލުހުންނާއި ނުވެސް ބެހޭ ކަމެއްގެ ތެރެއަށް ފުލުހުން ބާނައިގެން ފޭކް ރިޕޯރޓްސް ތަކެއް ތައްޔާރުކޮށްގެން އަދި ކޯޓް ތަކަށް ނުފޫޒު ސީދާ ރައީސް އޮފީހުން ފޯރުވައިގެންނޭ އެއީ ސީދާ ރައީސް އިބޫ ވައުދާއި ޚިލާފުވުމޭ ނުޖެހޭނެ ރައީސް އޮފީހުގައި ތިބޭ އައްޑޫ މީހުން ބުނާ ގޮތަށް ކަންކަން ކުރަން އެއީ މިރާއްޖޭގައި ހަސަދަވެރިކަމާއި ފިތުނަ ފަސާދަ އުފައްދަން އެންމެ ބޮޑަށް މަސައްކަތް ކުރާ އެއް ބަޔަކީ...\nމާޗް 16, 2019 14:50\nއައްޑޫ މީހުންނާ މާ ބޮޑައްޖައްސާލީ ކިހިނެއްވީބާ؟ ރަނގަޅުވާނެހެން ހީވޭތަ؟\nމާޗް 16, 2019 08:43\nކޮން އިހުތިޜަމެއް މީނައަށް ދޭން\nމާޗް 17, 2019 23:14\nއެއީ ކިއްލި ގޮށްޓަށް ގޯތި ގަންނަން ލިބޭ ހަމައެކަނި މީހާ ވީމަ.\nމާޗް 16, 2019 08:46\nރައީސް ސާލިހުގެ ސަރުކާރުގެ ބައިވެރިންނަކީ ބަދަލު ހިމުގެ ރޫހުގައި ތިބި ބަޔެއް އެގޮތުން އިމްރާނާއި އަލީ ވަހީދާއި މަހްލޫފާއި ފައްޔާޒާއި މާލޭ ސިޓީ ކައުންސިލާއި ޖުމްލަ ގޮތެއްގައި މުޅި ސަރުކާރާއި ގުޅިފައިވާ މީހުންނަކީވެސް ބަދަލްހިފުމުގެ ރޫހުގައި މަސައްކަތް ކުރާ ބަޔަކަށް ވާތީވެ މި ކަމަުގެ ނަތީޖާއަކީ ފިތުނަ އާއި ފަސާދަ އުފަންވުން. ޔާ .. ﷲ ސާލިހާއި އޭނާގެ ބައިވެރިން ހަލާކު ކުރައްވާ ގެއްލިނި ކުރައްވާދޭވެ މި ޤައުމާއި އިސްލާމް ދީނަށްޓަކައި\nމާޗް 16, 2019 08:58\nރައީސް އިބޫ ވިވައުދު ތަކަށް ހުރަސް އަޅަން ސީދާ ޕްލޭނިންގް މިނިސްޓަރު ކެނެރީގެ ނަޝީދު ބުނެގެން އެކަން ކުރާ ކަމަށް މަމެން ތުހުމަތު ކުރަމޭ އެނޫން ނަމަ މާލޭގެ ތާރީޚް ގައި ވެސް މާލެ އަށް އަންނަން އޮތް އެންމެ ބޮޑު އިންވެސްޓްމެންޓް މާތޮޑާ އަސްލަމް މާލޭން ނަގާ އެއްލާނުލާނެއޭ މާލޭގެ މާފަންނު ދެކުނު ހުޅަނގު ދާއިރާ އަކީ އެންމެ ފަގީރުން ގިނަ ސަރަހަައްދު މާލޭގައި އެމެންނަށް ވަޒީފާ ތައް ދިނުމަށް ޓަކައި ޑިޒައިން ކުރެވުނު ޕްރޮޖެކްޓް އަސްލަމް ފޭރިގަތީއޭ ފޭރިގަތީ ފޭރިގަތީއޭ ހަމަ އެއްވެސް މީހަކު ވޯޓް ނުދޭތި އެމްޑީޕީ ކެންޑިޑޭޓަކަށް މާލޭ ސަރަހަައްްދުން އެކަކު ވެސް ވޯޓް ދީގެން ނުވާނެއޭ ނުދޭތި ނުދޭތި ނުދޭތި...\nމާޗް 16, 2019 09:37\nއިންޑިއާ ސިފައިން ރާއްޖެ އަށް ހެލިކޮޕްޓަރު ގަނޑު ދިނީ ވެސް އެއީ ބާވެ ހަފުސްވެފައިވާ ހެލިކޮޕްޓަރު ތަކެއް އެއެއްޗެހި ދުއްވަން އެތައް ހާސް އިންޑިއާ ސިފައިންނަށް ރާއްޖޭގެ ބަޖެޓުން މުސާރަ ދީގެން ބައިތިއްބަން ނުޖެހޭނެއޭ ދިވެހިން ވަޒީފާ ނުލިބިގެން އުޅޭ އިރު މަހަކު 20 ހާސް ޑޮލަރު އިންޑިއާގެ ކޮންމެ ޕައިލެޓް އަކަށް ދައުލަތުގެ ބަޖެޓުން ދީގެން ބައިތިއްބަން ޖެހޭނެ އެއްވެސް ވެލިޑް ރީޒަން އެއް ނެތޭ އެމެން ހަމަ މިހާރު ބާލާ ބާލާ ބާލާ ބާލާ އިތުރު އެއްވެސް ޗޮއިސް\nމާޗް 16, 2019 09:47\nއިންޑިއާ ސިފައިންނަށް ދަރާއްޖެތެރޭގެ ހުރިހާ އެއާރޕޯރޓްސް ތަކުގައި ސްޕެޝަލީ އައްޑޫ ގަމުގައި އެމެން ގާއިމް ވެގެން ހެލިކޮޕްޓަރު ދުއްވުމުގެ ނަމުގައި އާލާތް ގަނޑު ކައިކައިގެން ނިދަނީއޭ ގަމުގައި ތިބެގެން އައްޑޫގެ ހިސްޓްރީ އަށް ބަލާއިރު އެމެންނަކީ އެއީ މައި ސަރުކާރާއި ވަކި ވެގެން މަގޫ ދަނޑި ސަރުކާރެއް އުފެއްދި ބަޔެކޭ ކަން މިހެން ހުރުމުން އައްޑޫގައި ތިބެން ނުޖެހޭނެއޭ އިންޑިއާ ސިފައިން ހެލިކޮޕްޓަރު ދުއްވަން އެމެން އަޅާލާ ކާށިދޫ ފަދަ ރަށަކަށް އެއިރަށް ހުންނާނީ ރަނގަޅަށޭ އިންޑިއާ ސިފައިން ނަގާ ހޫރާލާ އަތު ކޮޅަށް ކަނޑަށް އަޅާލާ އާލާތް ގަނޑު އެއްލާލާ އެއްލާލާ އެއްލާލާ...\nމާޗް 16, 2019 12:39\nއެފް އޭ އެމް އޮތީ ނަހަމަ ލާރިން ކައިފައި ބަޔަކު ނާޖާއިޒު ފައިދާ ހޯދުމަށް އެއްވެސް މުވައްސަސާއެއް ބޭނުމެއް ނުކުރެވޭނެ ، ސިޔާސީ ފައިދާއަށް ގުންޑާއިންނަނށް ދޫކޮށް ނުލާތި ބައްސާމަކީ ހަމަ ގުންޑާ އެއް ، ބޭރުކުރަން ޖެހޭ ، ވަގުތު މީ ނުބައި ފިތުނަ އުފައްދާ ނޫހެއް!\nމާ މާލޭ ގޮލާ\nމާޗް 16, 2019 15:22\nނޭގޭނެއޭ. އަށް ބުނެލަން އޮތީ ބަހުރުވަ ރަގަޅުކުރާށޭ. ވަކިމީހަކު ދެކެ އަންނަ ރުޅީ ގައި ހުރިހާ އެންމެންނަން މުހާތަކުކޮށް އެއްޗެހި ނުބުނާށޭ. ކަންކަން ހާސިލް ކުރަން ބޭނުން ވާނަމަ އަމިއްލަ މީހާގެ އަޚްލާގު ރަގަޅުކުރާށޭ...\nމާޗް 16, 2019 15:55\nތަންކޮޅެއް ދިގު .\nމާޗް 17, 2019 22:57\nނަޝީދުގެ ހަފްތާ7ދުވަސް ކިޔައިދޭން ކިއްލި މަހުޖަނު ކަމުދާނީ. ރީލޯޑޭ ފައްކަލީ ވަގު ޑޮލަރު ކައިކައި ހުރެ ޑޮލަރު ޕްރިންޓް ކޮށްގެން ގޭގޭދޮށަށް އަޅަން. މިވަރު މީހުންނަށް ވަޒީރުކަން ލިބުނީމަ ދުނިޔެއާއި އާޚިރަތް އޮޅިގެން އުޅުމަކުން ހައިރާން ވާކަށް ނުޖެހޭނެނު.\nމާޗް 19, 2019 08:54\nއަހިވަކާޖެހި އަހިވަށްފާވާގޮތަށް ވުމުންރަގަޅެއްނުވާނެއެހެންމިބުނީޔޫތުމިނިސްޓަރސަސްޕެންޝަން\nއާގުޅިގެމިނިސްޓަރ ޢަލީވަހީދުވެސް ކަންތައްކުރައްވާފައިވަނީ މަހުލޫފް ކުރެއްވިގޮތަށް\nއާދައިގެ ކުޑަކަމެއްގައެއްނޫން އެތައްބައެއްގެ ހައްޤުފައިސާތަކެއްގެ މައްސަލާގައި މިކަމުގެ ބަދަލުކަމެއްރަގަޅުނުކުރައްވާ ކޮމިޓީތަކެއްހައްދަވާނުވަންނަންޖެހޭކަންކަމުގެތެރެއަށްވަންނަވާ ޒާތީހަސަދައެއްފިލުވާލަންއުޅުއްވުމަކުން އެއްކަމެއްވެސްރަގަޅެއްނުވާނެ ޒާތީހަސަދައިގެސަބަބުން ހުރިހާގެއްލުމެއްވަނީ ރާއްޖޭގެ ރަށްޔިތުންނާ ފުޓްބޯޅައަށް ތިހެންނުހައްދަވާ ޒާތީ ހަސަދައެއް\nފިލުވާލުމަށް ކަމާގުޅުމެއްނެތްފަރާތެއް މެދުވެރިނުކުރައްވާ\nމާޗް 20, 2019 11:23\nއަލީވަހީދު ރަނގަޅަށް ކުރިކަމެއް ދައްކަބަލަ. ތީ ޕޮލިޓިކަލް ފެއިލިއާއެއް\nމާޗް 24, 2019 10:54\nނޭގޭނެއޭ ކިޔާ ގޮލައަށް، މާގައްޑާ ނުވެބަލަ ކަލޭ، ތީ ކަންނެތް މާލޭ ރު**ން...ކޮންވާހަކައެއް ދައްކާކަށް، މިޔޮށްހާދުވަހު ރާއްޖެތެރޭ ނިކަމެތިމީހާ ފެލައިގެން އުޅުނުބައެއް، އެމީހުންގެ ނިކަމެތި އަންހެން ދަރިން ރޭޕްކުރަމުން ދިޔަ ބައިންގަނޑެއް، ތިރު**ޑިން ނަކާ ހެދި ކެނެރީގޭ ނަޝީދު ހޮވަންވެސް މި ޖެހެނީ...ކަލޭ ވޯޓްލިޔަސް ނުލިޔަސް އެ ފްލެޓްތަށް ނާޅާނެ އެތާ އަދި ކަލޭ ވޯޓްލިޔަސް ނުލިޔަސް ހަމަ އެމްޑީޕީ ކެނޑިޑޭޓުން ހޮވާނީވެސް. ކަލޭ މާލެ ވެގެން ހަމަ ގޮ* ހަޑާނީ...... އެނާގެ ކޮމެންޓް ނޫހުގަ ޖެހެންޔާ މަގޭ ކޮމެންޓްވެސް ވާނެ ޖެހެން


Hen'badhoo fenuge nizaamu gaimukurumuge 41 million Rufiyaa\nނ. ހެނބަދޫގެ ފެނުގެ ނިޒާމް ގާއިމްކުރުމުގެ އަމަލީ މަސައްކަތް އިފްތިތާހު ކުރުން\nހެނބަދޫ ފެނުގެ ނިޒާމް ގާއިމްކުރުމުގެ މަސައްކަތް އިފްތިތާޙުކޮށްފި\n08 އޭޕްރީލް 2021 - 13:16:15\nއެމްޑަބްލިޔުއެސްސީއިން ނ. ހެނބަދޫގެ ފެނުގެ ނިޒާމް ގާއިމްކުރުމުގެ އަމަލީ މަސައްކަތް އިފްތިތާހު ކޮށްފިއެވެ.\nމަޝްރޫއުއަށް ޖުމްލަ 41.3 މިލިއަން ދިވެހި ރުފިޔާ ހަރަދުވާނެ ކަމަށް ލަފާކޮށްފައިވާއިރު، އެމަޝްރޫއުގެ މަސައްކަތް ނިމުމުން ހެނބަދޫ ރައްޔިތުންނަށް ރައްކާތެރި ސާފު ބޯފެނުގެ ނިޒާމެއް ލިބިގެންދާނެކަމަށް އެމްޑަބްލިޔުއެސްސީން ބުނެއެވެ.\nފެނުގެ ނިޒާމް ގާއިމްކުރުމުގެ މަސައްކަތަށް ބޭނުންވާ ހޮޅިއާއި އެހެނިހެން ތަކެތި ހެނބަދޫއަށްގެނެވި، ހޮޅި ވަޅުލުމުގެ މަސައްކަތް މިހާރު ދަނީ ކުރަމުންނެވެ.\nފެން ޕްލާންޓް ބެހެއްޓުމަށް އިމާރާތްކުރާ ފެސިލިޓީ ބިލްޑިންގެ މަސައްކަތްތައްވެސް މިހާރު ދަނީ ކުރަމުންނެވެ.\nއެ މަޝްރޫއުގެ ދަށުން ހެނބަދޫގައި 4.83 ކިލޯ މީޓަރުގެ ދިގު ފެން ހޮޅީގެ މައި ނެޓްވޯކް ގާއިމް ކުރުމާއި އާއޯ ފެސިލިޓީ ބިލްޑިން އިމާރާތް ކުރުމާއި، ފެން އުފެއްދުމަށްޓަކައި2އާއޯ ޕްލާންޓް ބެހެއްޓުމާއި، ފެން ރައްކާކުރުމަށްޓަކައި ތިން ތާންގި ބެހެއްޓުން ހިމެނެއެވެ.\nމީގެ އިތުރުން، ގޭގޭގައި ފެންމީޓަރު ބަހައްޓައި، ފެނުގެ ކަނެކްޝަން ގުޅައިދީ، މި ގެތަކަށް ރައްކާތެރި ބޯފެން ފޯރުކޮށްދެވިގެންދާނެ ކަމަށާއި، އެ މަޝްރޫއުގެ ދަށުން ފެނުގެ ނިޒާމް ހިންގާ ބެލެހެއްޓުމަށް ބޭނުންވާ ޖަނަރޭޓަރު ސެޓް އަދި ފެން ތަހުލީލު ކުރުމަށް ބޭނުންވާ ސަމާނު ފޯރުކޮށްދިނުމަށް ހަމަޖެހިފައިވާ ކަމަށް އެމްޑަބްލިޔުއެސްސީއިން ބުނެއެވެ.\nހެނބަދޫގެ ފެނުގެ މަޝްރޫއުއަކީ މިނިސްޓްރީ އޮފް ނޭޝަނަލް ޕްލޭނިން، ހައުސިން އެންޑް އިންފްރާސްޓްރަކްޗާގެ ފަރާތުން އެކުންފުންޏާއި ހަވާލުކޮށްގެން ކުރިއަށް ގެންދާ މަޝްރޫއެކެވެ.\nއެ މަޝްރޫއުގެ މުއްދަތަކީ 15 މަސް ދުވަހެވެ.\nއެމަޝްރޫއުގެ މަސައްކަތް އިފްތިތާހުކޮށްދެއްވާފައިވަނީ، ހެނބަދޫގައި މިއަދު ބޭއްވި ރަސްމިއްޔާތެއްގައި، އެކުންފުނީގެ މެނޭޖިންގް ޑިރެކްޓަރު ހަސަން ޝާހު އާއި ކެދިކުޅުދޫ ދާއިރާގެ މަޖިލިސް މެންބަރު އަހްމަދު އީސާ އާއި ހެނބަދޫ ކައުންސިލްގެ ރައީސް އާދަމް ސަމީރު އެވެ. އެ ރަސްމީޔާތުގައި އެ ކުންފުނީގެ މެނޭޖްމެންޓްގެ އިސް ބޭފުޅުން ބައިވެރިވެވަޑައިގެންނެވިއެވެ.


Tourism dhaairaa ge masahkaiytherin ge haggu bai loadhaidhee! | Mihaaru\nމި އަހަރު ރާއްޖެ އަައި ފުރަތަމަ ޓުއަރިސްޓަށް މަރުހަބާ ކިޔަނީ: ޓުއަރިޒަމް ދާއިރާގައި މަސައްކަތްކުރާ މީހުންގެ ހައްގުތަކާ މެދު މިހާރަށް ވުރެ ބޮޑަށް ސަމާލުކަން ދޭން ޖެހޭ\nޓުއަރިޒަމް ދާއިރާގެ މަސައްކަތްތެރިންގެ ހައްގު ބައި ހޯދައިދީ!\n09 ޖެނުއަރީ 2020 - 08:43 13 comments\nޒަމާނުންސުރެން ދިވެހި ދައުލަތުގެ އިސް ފަރާތްތަކުން އަބަދުމެ އިސްތިހާރު ކުރަމުންދާ ވާހަކައެއް އޮވެ އެވެ. "ރާއްޖޭގެ ފަޅުރަށްތައް ވަރުވާއަށް ލިޔުއްވައިގެން ޓުއަރިޒަމް ސިނާއަތް ކުރިއެރުވީ އަމިއްލަ ވިޔަފާރިވެރިންނެ"ވެ. އަދި މި ފަރާތްތަކުގެ ބުރަ މަސައްކަތް ހަނދާންކޮށް، ސަނާކިޔާ، ޝަރަފުގެ ހަނދާނީ ފިލަ އާއި ލަގަބު ސަރުކާރުތަކުން ދެ އެވެ. ރާއްޖެ މިއަދު ދެކޭ ތަރައްގީއަކީ މިފަދަ ފަރާތްތަކުގެ މިންނެތް ބުރަ މަސައްކަތް ކަމަށް އާއްމު ރައްޔިތުންނަށް ވިސްނައިދިނުމަށް މަސައްކަތް ކުރެ އެވެ. ނަމަވެސް ހަގީގަތަކީ ރަން ބިސް އަޅާ ކުކުޅު ބިސް އަޅުވަނީ މަސައްކަތްތެރިންގެ އަޅު މަސައްކަތުން ރިޒޯޓު ވެރިންގެ ޖީބަށް ކަމެވެ. މި ލިޔުމުގައި އަލިއަޅުވާލާނީ ޓުއަރިޒަމް ސިނާއަތުގައި މަސައްކަތްކުރާ މަސައްކަތްތެރިންގެ ހައްގުތަކުގެ މައްޗަށެވެ.\nރާއްޖޭގައި ފުރަތަމަ ރިޒޯޓު ހިންގަން ފެށީ ރައީސް އިބްރާހިމް ނާސިރާއި އާއިލީ ގޮތުން އެމަނިކުފާނާ ގުޅުން އޮތް ފަރާތްތަކާއި، އޭރުގެ ދައުލަތް ހިންގަން ތިބި މުއްސަނދި އާއިލާތަކުންނެވެ. "އިއްޔެ" މަޖައްލާގެ ފުރަތަމަ ފޮތުގައި ތާރީހީ ލިއުންތެރިޔާ އަބްދުލް ހަކީމް ލިޔުއްވާފައިވާ ގޮތުން، ކަރަންކާ އިބްރާހީމް ރަޝީދު އަތުން ކުރުނބާ ވިލެޖް ކުއްޔަށް ހިފައިގެން ތަރައްގީކުރީ ކެރަފާ އަހްމަދު ނަސީމާއި ކޮލި މުހައްމަދު އުމަރު މަނިކެވެ. ބޮޑު ބަނޑޮސް އަދި ފަރުކޮޅުފުށި ރައީސް ނާސިރު އަމިއްލައަށް ތަރައްގީ ކުރެއްވި އިރު، ރައީސް ނާސިރުގެ އަނބިކަނބަލުން ކެރަފާ ނަސީމާ މުހައްމަދު ވެލެއްސަރު ތަރައްގީކުރައްވަން ފެށި އެވެ. ރައީސް ނާސިރުގެ ގާތް ކޮލި އަލިމަނިކު އިހުރުގައި ރިޒޯޓް ތަރައްގީކުރެއްވި އިރު، ފުރަނަފުށީގައި ގަލޮޅުގޭ އަބްދުލް ހަންނާނު އިތުރު ރިޒޯޓެއް ތަރައްގީކުރެއްވި އެވެ. އަދި ކުރަމަތިން މީހުން ބޭލުމަށް ފަހު ކޮލި އުމަރު މަނިކު ބޮޑު ރިޒޯޓެއް ތަރައްގީކުރެއްވި ކަމަށް މަޖައްލާގައި ލިޔެފައިވެ އެވެ.\nދައުލަތުގެ ސިޔާސަތުތައް ވެރިކަންކުރާ މަދު އާއިލާތަކަށް ފައިދާވާ ގޮތަށް ބައްޓަންކުރުމަކީ އައު ކަމެއް ނޫނެވެ. މިސާލަކަށް 1932ގައި ރާއްޖޭގެ ފުރަތަމަ ގާނޫނުއަސާސީ ހެދީ ވަޒީރުންނަށް ވިޔަފާރި ކުރުމުގެ ހުއްދަ ނޯންނަ ގޮތަށެވެ. ނަމަވެސް ބޮޑުންގެ ނުފޫޒުން މިކަން ބަދަލުކުރީ މުހައްމަދު އަމީންދީދީ އެވެ. އޭގެ ފަހުން 2008ގައި އައު ގާނޫނުއަސާސީ ތަސްދީގުކުރުމާ ހަމައަށް ވަޒީރުންނަށް ވިޔަފާރިކުރެވެ އެވެ. ރައީސް މައުމޫން އަބްދުލްގައްޔޫމް 1978 ގައި ވެރިކަމާ ހަވާލުވުމަށް ފަހު ވެސް ގާތް ރަހުމަތްތެރިންނަށާއި ދައުލަތުގެ އިސް ފަރާތްތަކަށް ރިޒޯޓު ތަރައްގީކުރަން ފުރުސަތު ދެއްވި އެވެ. ރައީސް މުހައްމަދު ނަޝީދާއި ރައީސް މުހައްމަދު ވަހީދު ވެސް ހަމަ މި ބީދާއިން ކަން ކުރެއްވި އެވެ. އަދި ރާއްޖޭގައި މިހާތަނަށް ހިންގި އެންމެ ބޮޑު ކޮރަޕްޝަން، އެމްއެމްޕީއާރުސީން 60 ރަށާއި، ފަޅު ޓުއަރިޒަމް ތަރައްގީކުރަން ގިނައިން ދިނީ ރައީސް އަބްދުﷲ ޔާމީނުގެ ވެރިކަމުގައި ބޮޑެތި ފައިސާވެރިންނަށެވެ.\nނަމަވެސް ހަގީގަތަކީ ރާއްޖޭގެ ހުދު ދޮންވެލި ތުނޑިތަކާއި، ރީތި މޫދާއި، ފަރުތަކާއި، ފަޅުތަކާއި، ގިރިތަކާއި، ފިނޮޅުތަކަކީ މި ރާއްޖެއަށް ފޫޅުކެނޑި ކޮންމެ ދިވެހި ދަރިއެއްގެ ހިއްސާއެއް އޮންނާނެ އަގުހުރި ގުދުރަތީ ރައުސުލްމާލު ކަމެވެ. އާއިލީ ނުފޫޒާއި ނާޖާއިޒު ފައިދާއިން މި ރަށްތަކުގެ މައްޗަށް މަދު ބަޔަކު ވެރިވެގަނެގެން ތިއްބަސް ރާއްޖޭގެ ޓުއަރިޒަމް ސިނާއަތް ހިންގުން ބިނާވެފައިވަނީ ގުދުރަތީ ގޮތުން ރާއްޖެއަށް ލިބިފައިވާ ރީތިކަމާއި، މި ސިނާއަތުގައި މަަސައްކަތްކުރާ ހީވާގި މަސައްކަތްތެރިންގެ ބުރަ މަސައްކަތުގެ މައްޗަށެވެ.\nޓުއަރިޒަމް ސިނާއަތުގެ މައިބަދަ ކަމަށް ވާ ރިޒޯޓު މަސައްކަތްތެރިން ތިބީ ފާާޑެއްގެ "އަޅުވެތިކަމެއް"ގެ ތެރޭގަ އެވެ. މަސައްކަތްތެރިންގެ މެދުގައި ތަފާތު ކުރުމާއި، މަސައްކަތާއި އެކަށީގެންވާ ވަރަށް މުސާރަ ނުދިނުމާއި، ކެއިން ބުއިމާއި ދިރިއުޅުމުގެ ފެންވަރު ދަށްވުމާއި، އަންހެނުންނަށް ވަޒީފާގެ ފުރުސަތުތައް މަދުވުމާއި، އެކަށީގެންވާ މަސައްކަތު މާހައުލެއް އަންހެނުންނަށް ނެތުމަކީ ބޮޑެތި މައްސަލަތަކެވެ.\nމެދު ފަންތީގެ ރިޒޯޓެއްގައި ފަތުރުވެރިޔާ 5،000 ޑޮލަރު ހޭދަކުރާއިރު، ރިޒޯޓުގެ އާދައިގެ ވަޒީފާއެއްގައި އުޅޭ މީހަކަށް މަހު މުސާރައަށް ދެނީ 300 ޑޮލަރެވެ. ބައެއް ރިޒޯޓުތަކުގައި ސްޓާފުން ތިބޭ ކޮޓަރިތައް ތޮއްޖެހި ބާރުބޮޑުވެ، އުޅެން ހެޔޮނުވާ ވަރުގެ ތަންތަނަށް ވަނީ ވެފަ އެވެ. އަދި ފާހާނާތައް ބޭނުން ނުކުރެވޭ ވަރަށް ހަލާކުވެފައި ހުންނަ އިރު އަޅާލާނެ ބަޔަކު ނެތެވެ. ވަކި ގައުމުތަކެއްގެ މީހުންނަށް މަތީ މަގާމު ދިނުމާއި ތަފާތުކުރުމާއި އެއް ފެންވަރެއްގެ ވަޒީފާގައި އުޅޭ ބޭރުމީހާއަށް އެއް ކޮޓަރީ ދިނުމާއި، ކެއިން ބުއިމުގެ ތަފާތު ކުރުން އިންތިހާއަށް އެބަ އޮތެވެ. ސާވިސް ޗާޖް ނުދިނުމާއި ސާވިސް ޗާޖަށް ބައެއް ރިޒޯޓްތަކުގެ ވެރިން މަކަރުހެދުމަކީ ވެސް އާއްމު ކަމެކެވެ. ވަގުތީ މުވައްޒަފުން ހަ މަސްދުވަހަށް ވުރެ ދިގު މުއްދަތަކަށް ނުގެންގުޅެވޭނެ ކަމަށް ވަޒީފާއާ ބެހޭ ގާނޫނުގައި ލިޔެފައި އެބަ އޮތެވެ. ނަމަވެސް އެތައް އަހަރެއް ވާއިރު ވެސް ވަގުތީ މަސައްކަތްތެރިން ދާއިމީ ނުވުމާއި، ތިން ވަނަ ފަރާތަކަށް (ތާޑް ޕާޓީ) މަސައްކަތްތެރިން ގެންގުޅުން އިތުރުވުމާއި އަދި މި ފަރާތްތަކަށް ސާވިސް ޗާޖް ނުލިބުމާއި، ޕެންޝަން ނުލިބުމަކީ އަދިއަދަށް ދާންދެން ވެސް ގާނޫނުތަކުން ހައްލު ހޯދިފައިނުވާ ބޮޑެތި މައްސަލަތަކެވެ.\nކޮންމެ ރައްޔިތަކަށް އެއްވެއުޅުމާއި، ހަޅުތާލުކުރުމުގެ ހައްގު ގާނޫނުއަސާސީގެ 31 އަދި 32 ވަަނަ މާއްދާއިން ލިބިދިނަސް، ރިޒޯޓްތަކުގައި މުޒާހަރާކޮށް ހަޅުތާލު ކުރުމުގެ ފުރުސަތެއް ނޯވެ އެވެ. ސަރުކާރުތަކުންނާއި ރިޒޯޓުތަކުގެ ވެރިން އަބަދުމެ ރައްޔިތުންނަށް ދައްކާ ދަޅައަކީ މިކަހަލަ ކަންކަމުން އިގްތިސާދަށް ބުރޫއަރާނެ ކަމެވެ. ނަމަވެސް ހަގީގަތަކީ މަސައްކަތްތެރިން "އަޅުވެތިކުރުމުން" ފައިދާވަނީ ރިޒޯޓު ވެރިންނަށް އެކަނިކަމެވެ.\nވަޒީފާއާ ބެހޭ ގާނޫނާއި ވަޒީފާއާ ބެހޭ ޓްރައިބިއުނަލް 2008 ގައި ތައާރަފް ކުރެވި، ބާރުތަކެއް ދީފައިވިޔަސް މަސައްކަތްތެރިންގެ މިނިވަންކަމާއި ހައްގުތައް އެކަށީގެންވާ ވަރާ ގާތަށް ވެސް ރައްކާތެރި ނުކުރެވެ އެވެ. ވަޒީފާއިން ވަކިކުރުމުގެ ބިރާއި ވަކިކުރުމުން އެހެން ވަޒީފާއެއް ހޯދުމުގެ އުނދަގުލާއި، ޓްރައިބިއުނަލްގައި މައްސަލަތައް ދިގުލުމަކީ ބޮޑެތި ގޮންޖެހުންތަކެވެ. އަދި ކޯޓުތަކުގައި މައްސަލަތައް ތާށިވެ ދިގުލައިގެން ދިއުމަކީ އިންސާފު ލިބުމަށް އެޅޭ އެންމެ ބޮޑު އެއް ހުރަހެވެ. މިގޮތުން އުޖޫރައާ ބެހޭ ބޯޑެއް އެކުލަވާލުމާއި އެންމެ ކުޑަމިނުން ދެވޭނެ އުޖޫރައެއް ކަނޑައެޅުމާއި، މަދުވެގެން ދެ އަހަރުން އެއް ފަހަރު މި ބޯޑު މުރާޖައާ ކުރަންވާނެކަން ގާނޫނުގައި ލިޔެފައިވެ އެވެ. ނަމަވެސް 10 އަހަރު ވެގެން ދިޔައިރު ވެސް އެއްވެސް ސަރުކާރަކުން މިކަން ކޮށްފައެއް ނުވެ އެވެ. އަދި ރައީސް އިބްރާހީމް މުހައްމަދު ސޯލިހު އުފެއްދެވި އުޖޫރައާ ބެހޭ ބޯޑުގައި މަހުޖަނުން ތަމްސީލުކުރާ ތިން މެމްބަރުން ތިބިއިރު މަސައްކަތްތެރިން ތަމްސީލު ކުރަނީ އެންމެ ފަރާތެކެވެ.\nރިޒޯޓުތަކުން ސާވިސް ޗާޖު ދޭ ވަރާއި ވަޒީފާގައި ދިވެހިން ހިފަހައްޓާ މިންވަރު ރަނގަޅު ކަމަށް ދާދި ފަހުން ޓުއަރިޒަމް މިނިސްޓަރު އަލީ ވަހީދު ވިދާޅުވި އެވެ. ރައްޔިތުންގެ މަޖިލިހުގެ ރައީސް މުހައްމަދު ނަޝީދާއި ބައެއް ސިޔާސީ ފަރާތްތަކުން ވެސް އެކަމަށް ބާރު ލިބޭ ގޮތަށް އަލީ ވަހީދު ދިފާއުކުރެއްވި އެވެ. މި ކަމުން ވެސް ދޭހަވަނީ މަސައްކަތްތެރިންގެ މިނިވަންކަމާއި ހައްގުތައް މި ފަރާތްތަކަށް މުހިއްމު ނޫން ކަމެވެ. އަދި މި ފަރާތްތަކުން ރިޒޯޓުތަކުގެ ވެރިން ހިމާޔަތްކޮށް ކުރިއަރުވަން މަސައްކަތްކުރާކަމެވެ.\nޓުއަރިޒަމް ސިނާއަތަށް 47 އަހަރު ވެއްޖެ އެވެ. މި ދާއިރާއާ ގުޅުން ހުރި ހުރިހާ ކަމެއްގައި ގޮތްކިޔަމުން ދަނީ ރިޒޯޓްތަކުގެ ވެރިންނެވެ. މޯލްޑިވްސް އެސޯސިއޭޝަން އޮފް ޓުއަރިޒަމް އިންޑަސްޓްރީ (މަޓީ) އަކީ ޓުއަރިޒަމް ސިނާއަތުގެ ވެރިން އެފަރާތްތަކުގެ ވިޔަފާރި ފުޅާކޮށް، ކުރިއަރުވަން 1982ގައި އުފެއްދި ޖަމިއްޔާއެކެވެ. އެންމެ ބޮޑެތި ރިޒޯޓު މަހުޖަނުން މި ޖަމިއްޔާގެ ބޯޑުގައި ތިބެގެން މަސައްކަތްތެރިންނާ ގުޅޭ ގާނޫނުތައް ހެދުމުގައި ސަރުކާރަށާއި ރައްޔިތުންގެ މަޖިލީހަށް ނުފޫޒު ފޯރުވަ އެވެ. މިސާލަކަށް ތިމާވެއްޓަށް ލިބޭ ގެއްލުމުގެ ދިރާސާ (އީއައިއޭ) ގަވާއިދު އެކުލަވާލުމުގަ އާއި، ކުއްޔަށް ރަށްތައް ދޭ މުއްދަތު 99 އަހަރަށް ބަދަލުކުރުމުގަ އާއި ބިދޭސީ މަސައްކަތްތެރިން ގެނައުމުގެ ގަވާއިދު ފަސޭހަކުރުމާއި ބިދޭސީ މަސައްކަތްތެރިންނަށް ޕެންޝަން ނުދޭން ނިންމުމުގައި ވެސް މި ނުފޫޒު ފެނިފައިވެ އެވެ.\nމަސައްކަތްތެރިންގެ ހައްގުތައް ކަށަވަރު ކުރެވޭނީ ސިޔާސީ ގޮތުން އެމީހުން ބާރުވެރިކޮށްގެންނެވެ. މަސައްކަތްތެރިންގެ ޔޫނިއަންތައް އެފެއްދުމުގެ ހައްގު ހޯދައި، ޔޫނިއަންތައް ޑިމޮކްރެޓިކް އުސޫލުން ހިންގައިގެނެވެ. އަދި ޑިމޮކްރަސީއަކީ ހަމައެކަނި އިންތިހާބުތަކުގައި ވޯޓުލުމުގެ ބަދަލުގައި މަސައްކަތު މާހައުލަށް ވެސް ޑިމޮކްރަސީ ގެނެސްގެނައުން ކަމަށް ގަބޫލުކޮށްގެންނެވެ.\nދައުލަތުގެ ތިން ބާރު ކޮންޓްރޯލު ކުރަނީ ޓުއަރިޒަމް ސިނާއަތް ކޮންޓްރޯލު ކުރާ ފަރާތްތަކުންނެވެ. ސިޔާސީ ޕާޓީތަކަށް ހަރަދުކުރަނީ ވެސް ޓުއަރިޒަމް ސިނާއަތުގެ އިސް ފަރާތްތަކުންނެވެ. މިކަން ކުރަނީ ސިޔާސީ ކެމްޕޭންތަކަށް، ހާއްސަކޮށް އެކިއެކި އިންތިހާބުތަކަށް ހަރަދުކޮށް، ސިޔާސީ ޕާޓީތަކުން ވެރިކަމަށް އައުމަށް މަގުފަހިކޮށްދީގެނެވެ. އަދި ވެރިކަމަށް އައުމަށް ފަހު އިޖްތިމާއީ، ސިޔާސީ އަދި އިގްތިސާދީ ސިޔާސަތުތައް ބައްޓަން ކުރަނީ މި ފާރާތްތަކަށް ފައިދާވާ ގޮތަށެވެ. މިނިވަންކަމާއި އިންސާނީ ހައްގުތަކާއި އިންސާފު ލިބެނީ ވެސް ޓުއަރިޒަމް ސިނާއަތުގެ ބޮޑެތި ފައިސާވެރިންނަށާއި އެފަރާތްތަކުގެ ގާތް ތިމާގެ ފަރާތްތަކަށެވެ. އާންމު ރައްޔިތުންގެ މިނިވަންކަމާއި އިންސާނީ ހައްގުތަކަށް ބެލުމެއް ނެތި އެވެ.\nމަސައްކަތްތެރިންގެ ހައްގުތައް ރައްކާތެރިކޮށް ހިމާޔަތްކުރުމުގައި އެންމެ މުހިއްމު ދައުރެއް އަދާކުރާ ބަޔަކީ މަސައްކަތްތެރިންގެ ޔޫނިއަންތަކެވެ. ރާއްޖޭގައި ޔޫނިއަން ހެދުމުގެ ގާނޫނެއް ނެތުމާއި ބިދޭސީ މަސައްކަތްތެރިންގެ މިނިވަންކަމާއި ހައްގުތައް ހިމާޔަތް ނުކުރެވުމަކީ ވެސް ބޮޑެތި މައްސަލަތަކެވެ. ފުރަތަމަ އަދި ދެވަނަ ޓުއަރިޒަމް މާސްޓަ ޕްލޭންގައި ފާހަކޮށްފައިވާ ކަންކަމުގެ ތެރޭގައި އެކަށީގެންވާ ވަރަށް ތަމްރީނު އަދި ތަޖުރިބާ ހުރި މަސައްކަތްތެރިން ނުލިބޭނެ ކަމާއި، ބިދޭސީ މަަސައްކަތްތެރިން ގިނަވާނެކަމަށް ލަފާކޮށްފައިވެ އެވެ. އަދި ޓުއަރިޒަމް ލާމަރުކަޒީކުރުމުގެ މުހިއްމުކަމާއި އަންހެނުންނަށް ފުރުސަތުތައް ތަނަވަސް ކުރުމުގެ މުހިއްމުކަމުގެ މައްޗައް އޭރު ވެސް އަލިއަޅުވާލި އެވެ. ނަމަވެސް މިވީހާ ތަނަށް މިކަންކަން ރަނގަޅު ކުރުމަށް އެއްވެސް ކަމެއް، އެއްވެސް ސަރުކާރަކުން ކޮށްފައި ނެތޭ ބުނުމަކީ ދޮގަކަށް ނުވާނެ އެވެ. މި ހުރިހާ ސިޔާސަތުތަކަކީ ފޭލް ވެފައިވާ، ކަނާއަތު ފިޔައިގެ ނިއޯލިބަރަލް، ބޮޑެތި ފައިސާވެރިންނަށް ފަހި ސިޔާސަތުތަކެވެ. އަދި މިހާރު ރާއްޖޭގައި ހުރި ހުރިހާ ސިޔާސީ ޕާޓީތަކެއް މި ސިޔާސަތުތަކަށް ތާއީދު ކުރެ އެވެ.\nކޮންމެ ސަރުކާރަކުން ވެސް ޓުއަރިޒަމް ސިނާއަތުގައި މަސައްކަތްކުރާ ފަރާތްތަކަށް އެތައް ވައުދުތަކެއްވެ އެވެ. ހައްގުތަކާއި މިނިވަންކަން އިތުރަށް ދޭނެ ކަމަށާއި، އެންމެ ކުޑަމިނުން ދެވޭނެ އުޖޫރަ (މިނިމަމް ވޭޖް) ގާނޫނަކުން ކަނޑައެޅުމާއި ރިޒޯޓުގެ ހިއްސާ ރިޒޯޓު މުވައްޒަފުންނަށް ދޭނެކަމުގެ ވައުދުތަކެވެ. އަނބިދަރިން ކައިރީގައި އިތުރު ވަގުތު ހޭދަކުރެވޭނެ ކަމުގެ ވައުދެވެ. ތަނަވަސް ދިރިއުޅުމެއް އުޅެވޭނެ ކަމުގެ ވައުދެވެ. ނަމަވެސް މިއަދާ ހަމައަށް ވެސް ވީ ކަމެއް ފެންނާކަށް ނެތެވެ. މި ސަރުކާރު ވެރިކަމަށް ގެނައުމަށް އެންމެ ބުރަކޮށް މަސައްކަތްކޮށް އަދި ނިސްބަތުން އެންމެ ގިނަ ވޯޓު ލީ, ރިޒޯޓުތަކުގައި މަސައްކަތްކުރާ މަސައްކަތްތެރިންކަމާ މެދު ދެބަސްވެވޭކަށް ނެތެވެ.\nމަސައްކަތްތެރިންގެ ހައްގުތައް ކަށަވަރު ކުރެވޭނީ ސިޔާސީ ގޮތުން އެމީހުން ބާރުވެރިކޮށްގެންނެވެ. މަސައްކަތްތެރިންގެ ޔޫނިއަންތައް އެފެއްދުމުގެ ހައްގު ހޯދައި، ޔޫނިއަންތައް ޑިމޮކްރެޓިކް އުސޫލުން ހިންގައިގެނެވެ. އަދި ޑިމޮކްރަސީއަކީ ހަމައެކަނި އިންތިހާބުތަކުގައި ވޯޓުލުމުގެ ބަދަލުގައި މަސައްކަތު މާހައުލަށް ވެސް ޑިމޮކްރަސީ ގެނެސްގެނައުން ކަމަށް ގަބޫލުކޮށްގެންނެވެ. މަސައްކަތު ފަންތި (ވޯކިން ކްލާސް) ތަމްސީލުކުރާ ސިޔާސީ ޕާޓީތަކާއި، ޖަމިއްޔާތަކާއި، ހަރަކާތްތައް އިތުރުކޮށްގެނެވެ. މަސައްކަތު ފަންތިތަކުން ރައްޔިތުންގެ މަޖިލިހާއި ކައުންސިލްތަކުގެ ކޮންޓުރޯލު ނަގައިގެނެވެ. ކަނާއަތު ފިޔައިގެ ބޯދާ ސިޔާސީ ވިސްނުން ދޫކޮށް، އައު ސިޔާސީ ވިސްނުމާއި ފިކުރު ތަރައްގީ ކުރެވިގެނެވެ. މަސައްކަތްތެރިން އެކަކު އަނެކަކަށް އިތުބާރުކޮށް، އޯގާތެރިވެ، އެއްގަލަކަށް އަރާ، މަދު ބަޔަކު ކޮންޓުރޯލު ކުރާ ޓުއަރިޒަމް ސިނާއަތުން މަސައްކަތްތެރިންނަށް ލިބެން ޖެހޭ ހައްގު ބައި ލިބިގެންނެވެ.\nއަހްމަދު މުހައްމަދު (ފޯމީ) އަކީ އިންސާނީ ހައްގުތައް ރައްކާތެރިކޮށް، އަދި ރައްޔިތުންނަށް ކަށަވަރުކުރުމަށް ވަކާލާތުކުރައްވާ ބޭފުޅެކެވެ. އޭނާ ވަނީ އޮސްޓްރޭލިއާގެ ކާޓިން ޔުނިވާސިޓީން، އިންސާނީ ހައްގުތަކުގެ ދާއިރާއިން މާސްޓާޒް ޑިގްރީ ނަންގަވައިފަ އެވެ.\nއިތުރު ލިޔުންތައް ކޮލަމް ޓޫރިސްޓުން ޓޫރިޒަމް ޓޫރިޒަމް މިނިސްޓްރީ ރިސޯޓްތައް ލޯކަލް ޓޫރިޒަމް ޓޫރިޒަމް އެމްޕްލޯޔީސް އެސޯސިއޭޝަން


1443 ވަނަ އަހަރުގެ ފިޠުރު ޢީދު ދުވަހުގެ މުނާސަބަތުގައި، ދިވެހިރާއްޖޭގެ ރައްޔިތުންނަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލީޙް ފޮނުއްވި ތަހުނިޔާގެ ޚިޠާބު - The President's Office\n1443 ވަނަ އަހަރުގެ ފިޠުރު ޢީދު ދުވަހުގެ މުނާސަބަތުގައި، ދިވެހިރާއްޖޭގެ ރައްޔިތުންނަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލީޙް ފޮނުއްވި ތަހުނިޔާގެ ޚިޠާބު\n2 މޭ 2022، ރިފަރެންސް: -\nމިއަހަރުގެ އުފާވެރި ފިޠުރު ޢީދު ދުވަހާ ބައްދަލުކުރުމުގެ ހެޔޮ ނަސީބު އަޅުގަނޑުމެންނަށް މިންވަރު ކުރެއްވިކަމަށްޓަކައި، ނިޢުމަތްތަކުގެ ވެރި اللهُ سُبْحَانَهُ وَتَعَالَىގެ ޙަޟްރަތަށް ޙަމްދާއި ޝުކުރު ކުރަމެވެ. އަދި މި އުފާވެރި ޢީދު ދުވަހުގެ މުނާސަބަތުގައި ރާއްޖޭގެ ލޮބުވެތި ރައްޔިތުންނަށް، އަޅުގަނޑުގެ ހިތުގެ ލޯތްބާއި އިޚްލާޞްތެރިކަމާ އެކު ހެޔޮއެދުމާއި ތަހުނިޔާ އަރިސްކުރަމެވެ. އަދި އިސްލާމީ ޤައުމުތަކުގެ ވެރިންނަށާއި އެންމެހައި މުސްލިމުންނަށާއި، އިސްލާމީ ޖަމްޢިއްޔާ ޖަމާޢަތްތަކުގެ ވެރިންނަށްވެސް، މި އުފާވެރި ފިޠުރު ޢީދުގެ ހެޔޮއެދުމާއި ތަހުނިޔާ އަރިސްކުރަމެވެ.\nފިޠުރު ޢީދާ ބައްދަލުވުމުގެ އުފާވެރިކަން އަޅުގަނޑުމެންނަށް އިޙްސާސް ކުރެވެނީ، ބަރަކާތްތެރި ރަމަޟާން މަހުގެ ރޯދައާއި ރޭއަޅުކަމުގެ މަތިވެރި ނިޢުމަތް ޙާޞިލުކުރުމުގެ ހެޔޮ ނަސީބު ލިބިފައިވާތީއެވެ. ރޯދައިގެ މަތިވެރި ރޫޙާނީ ހަކަތައިން ދިރުން ލިބިގެން ތިބެ، ފިޠުރު ޢީދާ ބައްދަލުކުރާއިރު، އަޅުގަނޑުމެންގެ ހަނދާނަށް ގެނެސްދެނީ، މި އުފާވެރި ޢީދުގައި އިޖުތިމާޢީ ގުޅުންތަކާއި ޢާއިލީ ގުޅުންތައް އާލާކޮށް ބަދަހިކުރުމަށް، އިސްލާމްދީނުގައި ދީފައިވާ ޚާއްޞަ ސަމާލުކަމެވެ. ޢީދުގެ އުފާ ފާޅުކުރުމުގެ ތެރޭގައި އިޖުތިމާޢީ ހަމަހަމަކަން ޤާއިމުކޮށް، މުޖުތަމަޢުގައި ތިބި ފަޤީރުންނާއި މިސްކީނުންނާއި ނިކަމެތިންގެ ހިތްތަކަށްވެސް އުފާވެރިކަން ގެނެސްދިނުމަށް އަޅުގަނޑުމެން ޚާއްޞަ ސަމާލުކަމެއް ދޭންޖެހެއެވެ.\nޢީދުގެ އުފާ ފާޅުކުރުން، ޢާއިލާގެ ތެރެއިން ފަށްޓަވަމާ ހިންގަވާށެވެ. މައިންބަފައިންނާއި މާމައިންނާއި ކާފައިންނަށް ޒިޔާރަތްކޮށް، ޙާލުއަޙުވާލު އޮޅުންފިލުވައި، އެމީހުންނާ އެކުގައި ވަގުތުކޮޅެއް ހޭދަކޮށްލުމަކީ، އަގުބޮޑު ހަދިޔާއެއް ދިނުމަށްވުރެ މާ ބޮޑަށް، ހިތްހަމަޖެހުމާއި އުފާވެރިކަން ގެނެސްދޭނެ ކަމެކެވެ. އަނބިދަރިންނާ އެކުގައި އުފާވެރި ވަގުތުކޮޅެއް ހޭދަކޮށް، ޚިޔާލު ބަދަލުކޮށްލައި ވާހަކަދައްކައިލުމަށް ވަގުތުކޮޅެއް ޚާއްޞަކޮށްލުމަކީ ވެސް، ޢާއިލީ ގުޅުން ބަދަހިކުރުމަށްޓަކައި ވަރަށް މުހިންމު ކަމެކެވެ. ގާތްތިމާގެ މީހުންނަށް ޒިޔާރަތްކޮށް، އެމީހުންގެ ޙާލުއަޙުވާލު އޮޅުންފިލުވައި އެމީހުންނާ އެކުގައި ވަގުތުކޮޅެއް ހޭދަކޮށްލުމަކީ ވެސް، ޢީދުގެ އުފާ ފާޅުކުރުމުގައި ޚާއްޞަ ސަމާލުކަމެއް ދޭންޖެހޭނެ ކަމެކެވެ.\nއިސްލާމްދީނުގައި ޢީދުގެ އުފާ ފާޅުކުރުން އޮތީ، އިޖުތިމާޢީ ގުޅުން ބަދަހިކުރުމަށް ވަރަށް ބޮޑަށް ބާރުއަޅާފައިވާ ގޮތެއްގައެވެ. ކޮންމެ މީހަކުވެސް އެމީހެއްގެ އަވަށްޓެރިންނާއި ރައްޓެހިންނާއި އެކުވެރިންނާއެކު ޢީދުގެ ތަހުނިޔާއާއި ހަދިޔާ ބަދަލުކޮށް އުޅުމަކީ، މުޅި މުޖުތަމަޢުގައި އުފާވެރިކަމާއި އެކުވެރިކަން އުފެދިގެންދާނެ ކަމެކެވެ. އޭގެ އިތުރުން، މުޖުތަމަޢުގައި ތިބި ނިކަމެތިންނާއި ފަޤީރުންނަށް އެހީ ފޯރުކޮށްދީ، އެމީހުންނަށް ކުރިމަތިވެފައިވާ ދަތިތައް ފިލުވައިދިނުމަކީ، އަޅުގަނޑުމެން ކޮންމެ މީހަކަށް ވެސް، އެމީހެއްގެ ފެންވަރުން ކުރެވޭނެ ކަންކަމެވެ.\nމިފަދަ ކޮންމެ އުފާވެރި މުނާސަބަތަކީ، އަޅުގަނޑުމެންގެ މެދުގައި އިސްލާމީ އެއްބަނޑުއެއްބަފާ ކަމާއި، އެކުވެރިކަމާއި އެއްބައިވަންތަކަން އާލާވެގެންދާނެ، އަދި އުފާވެރިކަމާއި ހިތްހަމަޖެހުން ގެނެސްދޭނެ މުނާސަބަތެއް ކަމުގައި ލެއްވުން އެދި اللهُ سُبْحَانَهُ وَتَعَالَىގެ ޙަޟްރަތުގައި ދުޢާ ދަންނަވަމެވެ. މިފަދަ އުފާވެރި މުނާސަބާތައް އަޅުގަނޑުމެންގެ މެދުގައި ތަކުރާރު ކުރައްވައި، ދިވެހިރާއްޖެއަށް އުފާވެރިކަމާއި ފާގަތިކަމާއި ހަމަޖެހުމާއި ތަނަވަސްކަން މިންވަރު ކުރައްވާށިއެވެ. އާމީން.


Kulhudhuhfusheege fannuveringe therein ahumadhu\nކުޅުދުއްފުށީގެ ފަންނުވެރިންގެ ތެރެއިން އަހުމަދު\nޒަމާނުއްސުރެ ކުޅުދުއްފުއްޓަކީ ފަންނުވެރިންނާއި މަސައްކަތްތެރިން ދިރިއުޅެމުންއައި ރަށެކެވެ. އެހެންނަމަވެސް ފަންނުވެރި މަސައްކަތްތެރިން ދިޔައީ މަޑުމަޑުން ފަނޑުވަމުންނެވެ. މިފަދަ މަސައްކަތްތަކަށް ބިދޭސީންގެ ބާރު ދިޔައީ ގަދަވަމުންނެވެ. ނަމަވެސް ކުޅުދުއްފުށީ، ރިހިވެލި، އަހުމަދު މުހައްމަދު (35) އަކީ ރަށުގައި ދިރިއުޅޭ ފަންނުވެރިންގެ ތެރެއިން އަލިގަދަ ތަރިއެކެވެ.\nކުޅުދުއްފުށީ ރީޖަނަލް ހޮސްޕިޓަލުގައި ޓެކްނިކަލް އޮފިސަރެއްގެ މަގާމުގައި ހުރި އަހުމަދަކީ ސޯފާ އަދި ސައިކަލް މަޑި ފަދަ ތަކެތި މަރާމާތުކުރުމުގެ މަސައްކަތް ކުރާ މީހެކެވެ.\nސޯފާ، ސައިކަލް އަދި ބައިސިކަލް މަޑި، ދަބަސް، ލޯންޗުގެ ސަތަރި، ކުޝަން އަދި މި ނޫނަސް މި ބާވަތްތަކުގެ ތަކެތި މަރާމާތުކޮށްދެމުން އަންނަ އަހުމަދު މި މަސައްކަތް ފަށާފައިވަނީ އެއީ އޭނާގެ ބައްޕަ ކުރި މަސައްކަތަށް ވާތީ އެވެ. އެހެންނަމަވެސް އޭނާ މި މަސައްކަތް ދަސްކުރީ ބައްޕަ ނިޔާވި ފަހުން އަމިއްލައަށް ކަމަށްވެސް އޭނާ ބުންޏެވެ.\nމިހާރު އޭނާ މި މަސައްކަތް ކުރާތާ7އަހަރުވެފައިވާއިރު ކުރީގައި ގޭގެ ސިޓިން ރޫމްގައި ކުރަމުން އައި މަސައްކަތް މިހާރު ކުރަމުންދަނީ އެ މަސައްކަތަށް ވަކިތަނެއް ހަދައި އެތަނުގަ އެވެ.\nރަސްމީ ވަޒީފާގެ އިތުރުން އަހުމަދު ކުރަމުން އަންނަ މި މަސައްކަތުން ރަނގަޅު އާމްދަނީއެއް ލިބެއެވެ. އަހުމަދު ބުނިގޮތުގައި މި މަސައްކަތުން ހަރަދު ކަނޑައި ސާފު ފައިދާގެ ގޮތުގައި މަހެއްގެ މައްޗަށް 15000ރ. ލިބެއެވެ.\n“ސޯފާއެއް މަރާމަތުކުރަން ޖެހޭ ވަރަށް ބަލައިގެން އަގު ކަނޑައަޅަނީ. ވޭވް ސައިކަލް މަޑިއެއް ހަދައިދެނީ 200 ރުފިޔާ އަށް. ޕަލްސާ ސައިކަލްގެ މަޑިއެއް 250 ރުފިޔާ އަށް. ދެން ޑިޒައިންކޮށް ހަދާ މަޑިއަށް އަގު ކަނޑައަޅަނީ ކުރަންޖެހޭ މަސައްކަތަށް ބަލާފަ” އަހުމަދު ބުންޏެވެ.\nއަހުމަދު ބުނީ މި މަސައްކަތަށް ވަރަށް ބޮޑު ތަރުހީބެއް ލިބޭ ކަމަށާއި އޭނާއަށް މި މަސައްކަތުގައި އެންމެ ބޮޑު އެހީތެރިކަމެއް ލިބެނީ އާއިލާއާއި “ބާމް”ޓީމްގެ ފަރާތުން ކަމަށެވެ. އެ ދެ ފަރާތަށް އަހުމަދު ވަނީ އެކަމަށްޓަކައި ޝުކުރު އަދާކޮށްފަ އެވެ.\nއަހުމަދުގެ މަސައްކަތް ފުޅާވެ އަހުމަދާއެކު މި މަސައްކަތް ކުރުމަށް އިތުރު މުވައްޒަފެއް މިހާރު ވަނީ ހޯދާފައެވެ. ފަންނުވެރި މި މަސައްކަތަށް އަހުމަދު ހޯދީ ދިވެހި މުވައްޒަފެއްކަން ފާހަގަކޮށްލަން ޖެހެއެވެ. އޭނަ ގަބޫލުކުރާ ގޮތުގައި މިބާވަތުގެ މަސައްކަތްތަކުން ބިދޭސީން މަދުކުރަން ޖެހެއެވެ. އެންމެ މުވައްޒަފެއް މަސައްކަތްކުރި ނަމަވެސް ބޮޑު މަސައްކަތެއް ޖެހިއްޖެނަމަ އެ މަސައްކަތަށް އިތުރު މީހުން ހޯދައެވެ.\nއަހުމަދު ބުނީ މި މަސައްކަތް ފެށުމަށް ބޮޑު ހަރަދެއް ކުރަން ނުޖެހުނު ކަމަށާއި އެއީ ބައްޕަ ގެންގުޅުނު ސާމާނު ހުރީމަ ކަމަށެވެ. މި މަސައްކަތް އޭނަ ފެށީ ކުޑަ ފަހާ ފޮއްޓަކާއެކީ ވަރަށް އާދައިގެ ގޮތަކަށެވެ. އެހެންނަމަވެސް މިހާރު ބޮޑު ފަހާ ފޮއްޓަކާއި އިތުރު އެތަކެއް ސާމާނު އިތުރުކޮށް މިހާރު މަސައްކަތް ފުޅާކޮށްފައިވާ ކަމަށްވެސް އަހުމަދު ބުންޏެވެ.\n“ބޮޑު ފަހާ ފޮއްޓެއް ގަންނަން ބޮޑު ހަރަދެއް ދިޔަ. ދެން ހުންނާނެ މަޑު މަޑުން އެހެން ބައިވަރު އެއްޗެހި ގަނެފަ. ފައްޓަން އެއްޗެހި ހުރީމަ ނުދޭ މާބޮޑު ހަރަދެއް” އަހުމަދު ބުންޏެވެ.\nޒިންމާދާރު ވަޒީފާއެއްގައި އުޅެމުން މި މަސައްކަތް ކުރުމަށް ވަގުތު ހޯދަނީ ކިހިނެއްތޯ ސުވާލުކޮށްލުމުން އަހުމަދު ބުނީ މި މަސައްކަތް އޭނާ ކުރަނީ ލިބޭ ހުސްވަގުތުގައި ކަމަށެވެ. ހޮސްޕިޓަލުގެ ރަސްމީ ވަޒީފާގެ ގަޑި ނޫނީ ދެން އޮންނަ ހުރިހާ ވަގުތަކީ މި ކަމަށް އޮންނަ ވަގުތު ކަމަށް އޭނާ ބުންޏެވެ. އަދި “އޮފްޑޭ” އަކީ މި ކަމަށް ހާއްސަ ދުވަހެއް ކަމަށްވެސް އޭނާ ބުންޏެވެ.\nއަހުމަދުގެ އަނތްބަކާއި ދެ ދަރިން ތިބެ އެވެ. އެއީ 11 އަހަރުގެ އަންހެން ކުއްޖަކާއި6އަހަރުގެ ފިރިހެން ކުއްޖެކެވެ. އާއިލާއަށް ވަގުތު ދެވޭތޯ ސުވާލިކޮށްލުމުން އަހުމަދު ބުނީ މި މަސައްކަތް ގޭގައި ކުރާތީވެ އާއިލާއާއެކު އުޅެވޭ ކަމަށެވެ. އެހެންނަމަވެސް ދެވެންވާ ވަރަށް އާއިލާއަށް ވަގުތު ނުދެވޭ ކަމަށެވެ.\n“ގޭގައި ކުރާތީ އާއިލާއާ އެއްކޮށް މި އުޅެނީދޯ. ސޯ ދެވޭ ވަގުތު. އެކަމަކު އަނެއްހެން ވަގުތު ދެވެނީއެއް ނޫން”\nމި މަސައްކަތް އަދިވެސް ފުޅާކުރުމަކީ އޭނާ ދެކޭ ހުވަފެނެކެވެ. އެގޮތުން މި މަސައްކަތުގައި ބޭނުންވާ މެޓީރިއަލްސް އަކީ މި ރަށުން ލިބެން ހުންނަ ތަކެތި ކަމަށް ނުވާތީ އެތަކެތި ވިއްކޭނެ ފިހާރައެއް ހުޅުވުމަކީ ވެސް އޭނާ ދެކޭ ހުވަފެނެކެވެ. އަހުމަދު ބުނީ މިހާރުވެސް ލޯންޗް ސަތަރި ފަދަ ތަކެތި ގެންގުޅޭ ކަމަށާއި މީހުން އެދުނީމާ ވިއްކާ ކަމަށެވެ. އަދި ސޯފާފަދަ ތަކެތި ބޭނުން ޑިޒައިނަކަށް ހަދައިދިނުމަކީވެސް އޭނާ ދެކޭ ހުވަފެނެއް ކަމަށް އަހުމަދު ބުންޏެވެ.\n“މިހާރު މިއޮތީ ތަނެއްވެސް އެޅިފަ. ރަޖިސްޓްރީވެސް ކުރެވިފަ. އަދިވެސް ފުޅާކުރުމަށް ވިސްނަން ދެން މިހާރު މި އެއްޗެސަކީ މި ރަށުން ލިބެން ހުންނަ އެއްޗެއްސެއް ނޫން. މެޓީރިއަލްސް. ލޯންޗް ސަތަރި، ދަބަސް މިހާރުވެސް ގެންގުޅެން މީހުން ބުނީމަ ވިއްކަން.” އަހުމަދު ބުންޏެވެ. “އެހެންވީމާ އެކަހަލަ ފިހާރައެއްވެސް ހަދަން ވިސްނަން. ސޯފާވެސް ބޭނުންވާ ޑިޒައިނަކަށް ހަދައިދިނުމަށް ބެނުންވޭ”\nއަހުމަދު ބުނާގޮތުގައި ގައުމެއް ކުރި އަރަނީ ހަމައެކަނި ކޮމްޕިއުޓަރު ދޮށުގައި އިނދެގެން މަސައްކަތް ކުރުމުންނެއް ނޫނެވެ. ކަމެއް ނެތިފައި ތިބުމުގެ ބަދަލުގައި ފަންނީ މަސައްކަތެއް ދަސްކޮށް ފަންނީ މީހަކަށް ވުމަށް އަހުމަދު އަދުގެ ހުރިހާ ޒުވާނުންނަށް ނަސޭހަތްތެރިވި އެވެ.\n* ކުޅުދުއްފުށި އޮންލައިންއަށް އަހުމަދު އިންޓަވިއުދެނީ.\nއަހުމަދު ބުނީ މިކަހަލަ މަސައްކަތްތަކަކީ ފައިދާވާ ރަނގަޅު ނަފާއެއް ލިބޭ މަސައްކަތްތައް ކަމަށެވެ. ނަމަވެސް މިފަދަ ގިނަ ފަންނީ މަސައްކަތްތައް މިހާރު ރާއްޖޭގައި ގިނައިން ކުރަނީ ބިދޭސީން ކަމަށާއި އެމީހުން މި މަސައްކަތަކުން ބޮޑު ފައިދާއެއް ނަގަމުންދާ ކަމަށްވެސް އޭނާ ބުންޏެވެ.\nމިއީ ހަޑި މަސައްކަތެއް ކަމަށް ނުދެކި އަމިއްލަ ފައި މައްޗަށް ތެދުވެ ފަންނީ ބަޔަކަށް ވުމަށްވެސް އަހުމަދު ޒުވާނުންނަށް ގޮވާލި އެވެ.\n“ކަމެއް ނެތިފަ ތިބޭ މީހުންނަށް ބުނެލަން ބޭނުންވަނީ ކޮންމެ މީހަކުވެސް މިކަހަލަ މަސައްކަތެއް ދަސްކުރާށޭ. (މިއީ) ވަރަށް ފައިދާހުރި މަސައްކަތް މިހާރު. ފެހުމާއި މި ކަހަލަ ކަންތައްތައްވެސް މި ކުރަނީ މުޅިންވެސް ބިދޭސީން. އެމީހުން މިކަމުގައި ވަރަށް ބޮޑު ފައިދާއެއް ނަގާ. ހަޑި މަސައްކަތެއް ގޮތަށް ނުބަލަންވީ. އަސްލު ހަގީގަތުގައި އަހަރެމެން އަމިއްލަ ފައި މައްޗަށް ތެދުވެ މިކަހަލަ މަސައްކަތެއް ދަސްކޮށް ފަންނީ މީހަކަށް ވާންވީ. ކޮންމެ މީހަކު ކޮންޕިއުޓަރ ދޮށުގައި މަސައްކަތް ކުރަން އިނަކަސް ގައުމެއް ކުރިއަކަށް ނުދާނެ.” އަހުމަދު ބުންޏެވެ.\nއަހުމަދު ބުނީ އޭނާ އެންމެ ދެކެން ބޭނުންވާ ދުވަހަކީ ދިވެހިން މި ފަދަ ފަންނީ މަސައްކަތްތައް ދަސްކޮށްް ބިދޭސީން މިކަހަލަ މަސައްކަތުން މަދު ވާނެ ދުވަހެއް ކަމަށެވެ.


Dhe fuluhehge gayah kulhu jehi meehaa hoadha fiyavalhu alhaane\nދެ ފުލުހެއްގެ ގަޔަށް ކުޅުޖެހި މީހާ ހޯދާ ފިޔަވަޅު އަޅާނެ\nފުލުހުން އާންމުކުރި ފޮޓޯ --\nއިދިކޮޅު ފަރާތްތަކުން މިރޭ މާލޭގައި ކުރި މުޒާހަރާގެ ތެރެއިން ދެ ފުުލުހެއްގެ ގަޔަށް ކުޅާއެކު ހައްޕުނޑު ޖަހާފައިވާ ކަމަށާ އެކަން ކުރި މީހާ ހޯދާ ގާނޫނީ ފިޔަވަޅު އަޅާނެ ކަމަށް ފުލުހުން ބުނެފި އެވެ.\nއިދިކޮޅުން މިރޭ މުޒާހަރާއެއް ކުރީ މަޖީދީމަގުގަ އެވެ.\nފުލުހުންގެ އިދާރާއިން ބުނީ މިރޭ ކުރި މުޒާހަރާގައި ބައިވެރިވި މީހަކު މުޒާހަރާކުރި ސަރަހައްދުގެ ސަލާމަތީ ކަންކަމުގައި ހަރަކާތްތެރިވި ފްރަންޓްލައިން ދެ ފުލުހެއްގެ ގަޔަށް ހައްޕުނޑު ޖަހާފައިވާ ކަމަށެވެ. އަދި ބުނީ އެކަންކުރި މީހާ ހޯދުމުގެ މަސައްކަތް ކުރަމުންދާ ކަމަށާ އެމީހާއަށް ގާނޫނީ ފިޔަވަޅު އަޅާނެ ކަމަށެވެ.\n"... މި ނާތަހުޒީބު އަމަލު ކުށްވެރި ކުރާ ހާލު މިކަންކުރި ފަރާތް ހޯދައި ގާނޫނީގޮތުން އެޅެން އޮތް އެންމެ ހަރުކަށި ފިޔަވަޅު އެޅުމަށް ކުރަންޖެހޭ މަސައްކަތް މި ސާވިސް އިން ކުރަމުންދާ ވާހަކަ ދަންނަވަން،" ފުލުހުން މިޑިއާއަށް ފޮނުވި މެސެޖެއްގައި ވެއެވެ.\nކުޅުގަނޑު އަމާޒުވި ދެ ފުލުހުންގެ ފޮޓޯ ވެސް މިރޭ އާންމުކޮށްފައި ވެއެވެ. އަދި ފުލުސް ކޮމިޝަނާ މުހައްމަދު ހަމީދު ވަނީ އެ އަމަލު ކުށްވެރިވެސް ކުރައްވާފަ އެވެ.\nއިދިކޮޅުން މިރޭގެ މުޒާހަރާ ފުލުހުން ރޫޅާލާފައިވަނީ ބާރުގެ ބޭނުން ކޮށްގެންނެވެ. މުޒާހަރާގެ ބައިވެރިންނާ ދެކޮޅަށް ފުލުހުން ވަނީ ޕެޕާސްޕްރޭ ބޭނުންކޮށްފަ އެވެ. އެ މުޒާހަރާގެ ތެރެއިން ދެ މީހަކު ވަނީ ހައްޔަރުކޮށްފަ އެވެ.\nމުޒާހަރާއިން ހައްޔަރުކުރި ދެ މީހުން ދޫކޮށްލައިފި\nހައްޔަރު ކުރި ދެ މީހުން ދޫކޮށްލަން ގޮވާލައިފި


Covid Ge Bali Meehunnaa Medhu India Ge Baeh Hospital Thakun Amalu Kuranee Dheravarukoh – adduLIVE\nކޮވިޑްގެ ބަލި މީހުންނާމެދު އިންޑިއާގެ ބައެއް ހޮސްޕިޓަލުތަކުން އަމަލުކުރަނީ ދެރަވަރުކޮށް\nJun 12, 2020, 19:12 ހަސަން ރަޝީދު\nކޮވިޑް-19 ގެ ބަލި މީހުންނާމެދު އިންޑިއާގެ ބައެއް ހޮސްޕިޓަލުތަކުން އަމަލުކުރަނީ ވަރަށް ދެރަވަރުކޮށް ކަމަށް އެގައުމުގެ ސުޕްރީމް ކޯޓުން މިއަދު ބުނެފިއެވެ.\nސުޕްރީމް ކޯޓުން މިހެން ބުނެފައިވަނީ ކޮވިޑްގެ ބަލި މީހުންނާ މެދު ފަރުވާކުޑަކޮށް އަމަލުކުރާ ކަމަށް ބުނާ ވާހަކަތަކާ ގުޅިގެން އެ ކޯޓުގައި މިއަދު ކުރިއަށްގެންދިޔަ ސުމޯޓޯ މައްސަލައިގައެވެ. މި މައްސަލަ ބައްލަވަނީ ތިން ފަނޑިޔާރުންގެ ބެންޗަކުންނެވެ.\nއެގޮތުން ކޮވިޑްގެ ބަލި މީހުންނާމެދު ދެރަވަރުކޮށް ވެރިރަށް ނިއުދިއްލީ، މަހާރަޝްތްރާ އާއި ޓެމިލް ނާޑޫ އަދި ވެސްޓް ބެންގާލްގެ ހޮސްޕިޓަލުތަކުން އަމަލުކުރާ ކަމަށް މީޑިޔާތަކުގައި ވަނީ ރިޕޯޓުކޮށްފައެވެ.\nމިއަދު ސުޕްރީމް ކޯޓުގައި ކުރިއަށްދިޔަ އަޑުއެހުމުގައި ފަނޑިޔާރު އަޝޮކް ބުޝާން ވަނީ ބައެއް ހޮސްޕިޓަލުތަކުން ކޮވިޑްގެ ބަލި މީހުންނާ މެދު އަމަލުކުރަނީ ޖަނާވަރުންނަށް ވުރެ ވެސް ދެރަވަރުކޮށް ކަމަށް ވިދާޅުވެފައެވެ. އެގޮތުން މި ބަލީގައި މަރުވެފައިވާ މީހެއްގެ ހަށިގަނޑު ކުނި އަޅާ ޑަސްބިނަކުން ވެސް ފެނިފައިވާ ކަމަށް އޭނާ ވިދާޅުވިއެވެ.\nފަނޑިޔާރުންގެ ބެންޗުން އެންމެ ބޮޑަށް މި އަޑުއެހުމުގައި ފާޑުކިޔުންތައް އަމާޒުކޮށްފައިވަނީ ނިއުދިއްލީގައި ކަންކަން ކުރަމުންދާ ގޮތަށެވެ. އެގޮތުން ދިއްލީގެ ހޮސްޕިޓަލުތަކުގެ ފެންވަރު ދަށްކަން ފާހަގަކުރަމުން ފަނޑިޔާރުން ވަނީ ޓެސްޓު ކުރާ ނިސްބަތް ދިއްލީގައި މަދުކުރި ސަބަބު ސާފުކޮށްދޭން ވެސް އެދިފައެވެ.\n"ދިއްލީގެ ހާލަތު އޮތީ ވަރަށް ދެރަވަރުކޮށް. ހޮސްޕިޓަލުތަކުގައި އެޑްމިޓްކުރާ މީހުންނަށް އެކަށީގެންވާ ފަރުވާ ނުދެވޭއިރު، ބަލީގައި މަރުވާ މީހުންގެ އާއިލާތަކަށް އެކަން ނާންގާ ވެސް އެބަހުރި" ސުޕްރީމް ކޯޓުން ބުނެފައިވެއެވެ.\nމި މައްސަލައިގެ އަޑުއެހުމެއް އަންނަ ހަފްތާގައި ވެސް ބޭއްވުމަށް ހަމަޖެހިފައިވާއިރު، އިންޑިއާގެ ތިންވަނަ އަށް އެންމެ ހާލަތު ގޯސްވެފައިވަނީ ދިއްލީގައެވެ.


އަލިފާނުންނަށް ރައްކާތެރިވުމުގެ ޕްރޮގްރާމެއް މާރަންދޫ ސްކޫލް ދަރިވަރުންނަށް\n. 17 އޮކްޓޯބަރ 2012\nމާރަންދޫ ސްކޫލުގެ ދަރިވަރުންނަށް އަލިފާނުން ރައްކާތެރިވުމުގައި ފަސޭހައިން ޢަމަލު ކުރެވޭނެ ގޮތުގެ މަޢުލޫމާތު ދިނުމުގެ ޕްރޮގްރާމެއް ހިންގައިފިއެވެ. ހއ. އިހަވަންދޫ ޕޮލިސް ސްޓޭޝަނުން އިސްނަގައިގެން ދަބީޗް އެޓް އިރުވެލި މޯލްޑިވްސް (މަނަފަރު ރިސޯރޓް) އާއި ގުޅިގެން އެސްކޫލު ގުރޭޑް 7، 8،9ގެ ދަރިވަރުންނަށް ވަނީ މިޕްރޮގްރާމު ހިންގައި ދީފައެވެ.\n2012 އޮކްޓޫބަރ 13 ވަނަ ދުވަހުގެ ހެދުނުންފެށިގެން މިޕްރޮގުރާމު ކުރިއަށް ގެންގޮސްފައިވަނީ ދެދަންފަޅިއަކަށް ބަހައިލައިގެންނެވެ. މިގޮތުން މެންދުރު ކުރީގެ ދަންފަޅީގައި ކުރިއަށް ގެންގޮސްފައިވަނީ އަލިފާނާއި ބެހޭގޮތުން މައުލޫމާތު ދިނުމުގެ ސެޝަނެކެވެ.\nމިސެޝަންގައި ދީފައިވާ މަޢުލޫމާތުގެ ތެރޭގައި އަލިފާނުގެ ނުރައްކާތެރިކަމާއި، އަލިފާން ރޯވާން ދިމާވާ ސަބުބަތަކާއި އަލިފާން ރޯވެއްޖެނަމަ ކާމިޔާބުކަމާއެކު އަލިފާން ނިވާލުމަށް ކުރެވިދާނެ ކަންތައްތައް ހިމެނެއެވެ. މީގެ އިތުރުން އެކިއެކި ޙާލަތްތަކުގައި އަލިފާން ނިންވުމަށް ބޭނުންކުރާ އާލާތްތަކާއި އަލިފާންނިވި ބޭނުންކުރާނެ ގޮތުގެ މަޢުލޫމާތު ދީފައި ވެއެވެ.\nމިޕްރޮގުރާމުގެ ދެވަނަ ސެޝަންގައި ކުރިއަށް ގެންގޮސްފައިވަނީ އަލިފާން ނިއްވުމުގައި ޢަމަލީ ގޮތުން ޙަރަކާތްތެރިވާނެ ގޮތްތަކެވެ. މިގޮތުން އަލިފާން ނިވި ފުޅި ބޭނުންކޮށްގެންނާއި ފަޔަރ ބްލެންކެޓް ބޭނުންކޮށްގެން އަލިފާން ނިއްވުމުގެ ފުރުސަތު ބައިވެރިންނަށް ދީފައިވެއެވެ.\nމިޕްރޮގުރާމުގެ ނިންމާލާފައިވަނީ ބައިވެރިންނަށް ސެޓްފިކެޓް ދިނުމުގެ ރަސްމިއްޔާތާއެކުގައެވެ. ޕްރޮގުރާމުގައި ބައިވެރިވި53 ދަރިވަރުންނަށް ވަނީ ސެޓްފިކެޓް ދީފައެވެ.\nއިހަވަންދޫ ޕޮލިސް ސްޓޭޝަނާއި ދަ ބީޗްހައުސް އެޓް އިރުވެލި މޯލްޑިވްސް (މަނަފަރު ރިޒޯޓް) އާއި ގުޅިގެން ހއ.އިހަވަންދޫ މަދަރުސާގެ ސުކައުޓް ދަރިވަރުންނަށްވެސް މިފަދަ ޕރޮގުރާމެއްވެސް މީގެ ކުރިން ވަނީ ހިންގައިފައެވެ.\nއަރުޝީފަށް ނެގީ 13/01/2017 20:55\nއެންމެފަހުން އަޕްޑޭޓްކުރީ 13/01/2017 20:55


ރައީސް ނަޝީދު ގދ. އަށް ކުރެއްވި ދަތުރުފުޅު ނިންމަވާލެއްވުމަށް ފަހު މާލެ ވަޑައިގެންފި – Maldivian Democratic Party\nރައީސް ނަޝީދު ގދ. އަށް ކުރެއްވި ދަތުރުފުޅު ނިންމަވާލެއްވުމަށް ފަހު މާލެ ވަޑައިގެންފި\nއެމްޑީޕީގެ އެންމެ އިސް ލީޑަރު އަދި ރާއްޖޭގެ އިންތިޚާބީ ރައީސުލްޖުމްހޫރިއްޔާ މުހަންމަދު ނަޝީދު ގދ. އަށް ކުރެއްވި ދަތުރުފުޅު ނިންމަވާލެއްވުމަށް ފަހު މިއަދު މެންދުރުފަހު މާލެ ވަޑައިގެންފިއެވެ.\nރައީސް ނަޝީދު ގދ.ގެ4ރަށަކަށް ކުރެއްވި3ދުވަހުގެ މި ދަތުރުފުޅުގައި ވަޑައިގެންފައިވަނީ ގދ. ގައްދޫ އާއި، ވާދޫ، ނަޑެއްލާގެ އިތުރުން އެ ސަރަހައްދުގެ މަރުކަޒީ ރަށް ކަމަށްވާ ތިނަދޫ އަށެވެ.\nއެމަނިކުފާނުގެ މި ދަތުރުފުޅުގައި ގައްދޫ، ވާދޫ އަދި ނަޑެއްލާގައި އެމްޑީޕީގެ ހަރުގެ ހުޅުއްވައި ދެއްވައި ގައްދޫ އާއި ތިނަދޫގައި ބޭއްވި އެމްޑީޕީގެ ޚާއްސަ ޖަލްސާތަކުގައި ބައިވެރިވެވަޑައިގެންނެވިއެވެ. އަދި ނަޑެއްލާ އާއި ތިނަދޫގައި އިއްޔެ ބޭއްވި މުޒާހަރާގައި ވެސް ބައިވެރިވެވަޑައިގެންނެވިއެވެ.\nތިނަދޫގައި ރޭ ވާހަކަފުޅުދައްކަވަމުން ރައީސް ނަޝީދު ވިދާޅުވީ ރާއްޖޭގައި ބަޣާވާތްކުރީ ކުރީގެ ރައީސް މައުމޫން އަބްދުލްގައްޔޫމް ކަމަށެވެ. އަދި ކުރީގެ ރައީސް މައުމޫން ބަޣާވާތްކުރެއްވީ އަލުން އަނބުރާ ވެރިކަމަށް ވަޑައިގަތުމުގެ އުއްމީދުގައި، ކުރީގެ “ބާރުވެރިކަން އަލުން އަނބުރާ ހޯއްދެވުމަށްޓަކައި” ކަމަށް ވެސް ރައީސް ނަޝީދު ވިދާޅުވިއެވެ.\nމީގެ އިތުރުން އެމްޑީޕީގެ ސިޔާސަތުތައް ދޫކޮށްލައި، ރައްޔިތުން ނޫނެކޭ ބުނެފައިވާ ޕީޕީއެމް އާއި ޑީއާރުޕީގެ ސިޔާސަތާއި ފިކުރު ކުރީގެ ނައިބު ރައީސް ޑރ.މުޙަންމަދު ވަޙީދު ހިންގުމަކީ ބަޣާވާތެއް ކަމަށް ވެސް ރައީސް ނަޝީދު ތިނަދޫގައި ރޭ ބޭއްވި އެމްޑީޕީގެ ޖަލްސާގައި ވިދާޅުވިއެވެ.\nރައީސް ނަޝީދުގެ މި ދަތުރުފުޅުގައި އެމަނިކުފާނުގެ އަރިހުގައި އެމްޑީޕީގެ ޗެއަރޕާސަން ނައިބު މާލީ އަޙުމަދު މައުސޫމް އާއި، އެމްޑީޕީގެ ސްޕޯކްސްޕާސަން އިމްތިޔާޒް ފަހުމީ އާއި، އެމްޑީޕީގެ ޗެއަރޕާސަންކަން ކުރެއްވި މައްޗަންގޮޅި އުތުރު ދާއިރާގެ މެންބަރު މާރިޔާ އަޙުމަދު ދީދީގެ އިތުރުން ތިނަދޫ ދާއިރާގެ މެންބަރު މުޙަންމަދު ގަސަމް އާއި، މަޑަވެލި ދާއިރާގެ މެންބަރު މުޙަންމަދު ނާޒިމް އާއި ގައްދޫ ދާއިރާގެ މެންބަރު ޒާހިރު އާދަމް ވެސް ބައިވެރިވެވަޑައިގެންނެވިއެވެ. އަދި ރައީސް ނަޝީދުގެ ސަރުކާރުގެ ބައެއް ވަޒީރުންނާއި ރައްޔިތުންގެ މަޖިލީހުގެ އެމްޑީޕީގެ ބައެއް އިތުރު އެހެން މެންބަރުން ވެސް ބައިވެރިވެވަޑައިގެންނެވިއެވެ.


Kunithakehgge thereygai maruvefai ovvaa fenunu Shireen maraalikamah thuhumathuvaa Najah dhoolollaifi! | Fashui Online\nކުނިތަކެއްގެ ތެރޭގައި މަރުވެފައި އޮއްވާ ފެނުނު ޝީރީން މަރާލިކަމަށް ތުހުމަތުވާ ނަޖާހު ދޫކޮށްލައިފި!\nމީގެ ނުވަ އަހަރުކުރިން، މާލެގައި ހަދަމުންދިޔަ އިމާރާތެއްގައި ހުރި ކުނިތަކެއްގެ ތެރޭގައި، މަރުވެފައި އޮއްވާ ފެނުނު މަރިޔަމް ޝީރީން ގެ މަރުގެ މައްސަލާގައި އޭނާ މަރާލިކަމަށް ތުހުމަތުވާ ލ.ގަން/ތުނޑިވިލާ މުޙައްމަދު ނަޖާހް ދޫކޮށްލައިފިއެވެ. އެނގިފައިވާ ގޮތުގައި ނަޖާހު އަކީ ޝީރީންގެ ކުރީގެ ލޯބިވެރިޔާއެވެ.\nޝީރީން މަރާލާފައި އޮއްވާ ފެނުނީ 2009 ވަނަ އަހަރުގެ ޑިސެމްބަރ މަސް ތެރޭގައެވެ. އެއިރު ނަޖާހުގެ މައްޗަށް ތުހުމަތު ކުރެވި އޭނާ ހައްޔަރު ކުރެވުނު ނަމަވެސް، އޭގެ ހަ އަހަރު ފަހުން ކްރިމިނަލް ކޯޓުން ވަނީ އެމައްސަލައިގައި ތުހުމަތުވާ ނަޖާހުގެ މައްޗަށް ގަސްތުގައި މީހަކު މެރިކަމުގެ ކުށް ސާބިތުނުވާ ކަމަށް ހުކުމް ކޮށްފައެވެ. އަދި ދައުލަތުން ވަނީ އެމައްސަލަ ހައިކޯޓުގައި އިސްތިއުނާފް ކޮށްފައެވެ.\nއެގޮތުން މިމައްސަލައިގެ އިސްތިއުނާފު އަޑުއެހުމެއް މިއަދު ބޭއްވިއިރު، އެއަޑު އެހުމަށް ނަޖާޙު ހާޒިރެއް ނުވެއެވެ. މައްސަލަ ބައްލަވާ ބެންޗުގެ އިސް ފަނޑިޔާރު މުޙައްމަދު ނިޔާޒް ވިދާޅުވީ ނަޖާހް މިހާރު ދޫކޮށްލާފައިވާ ކަމަށް ބުނެ ކަރެކްޝަންސް އިން މިދިޔަ އާދީއްތަ ދުވަހު ސިޓީއެއް ފޮނުވާފައިވާ ކަމަށެވެ.\nނަޖާހު ދޫކޮށްލާފައިވަނީ މާފު ދިނުމާއި އަދަބު ލުއި ކޮށްދިނުމުގެ ގާނޫނުގެ 29 ވަނަ މާއްދާގެ ދަށުން ކަމަށް ކަރެކްޝަންސްގެ ސިޓީގެ ބުނެފައިވާ ކަމަށް ފަނޑިޔާރު ނިޔާޒު ވިދާޅުވި އެވެ. ނަޖާހު ދޫވީ އޭނާ ތަންފީޒު ކުރަމުން އައި މަސްތުވާތަކެތީގެ މައްސަލައެއްގައި އިއްވާފައިވާ ޖަލު ހުކުމަކަށް މާފު ދިނުމުން އެވެ.


Zico aai Maradona huttuvi gotha Iniesta huttuvan jehey: Gentile | Mihaaru\n1982 ވަނަ އަހަރުގެ ވޯލްޑް ކަޕުގައި އިޓަލީގެ ޖެންޓިލޭ (ވ-2) އާޖެންޓީނާގެ މަރަޑޯނާ މާކްކޮށްގެން ކުޅެނީ.\nޒިކޯ އާއި މަރަޑޯނާ ހުއްޓުވި ގޮތަށް އިނިއެސްޓާ ހުއްޓުވަން ޖެހޭ: ޖެންޓިލޭ\n27 ޖޫން 2016 - 13:06\nއިޓަލީން 1982 ވަނަ އަހަރުގެ ވޯލްޑް ކަޕް ކާމިޔާބުކުރީ ނިސްބަތުން އާދައިގެ ސްކޮޑަކާ އެކު އެވެ. ގްރޫޕް ސްޓޭޖުން ކިރިޔާ ސަލާމަތްވިއިރު މަންޒަރު ބަދަލުވީ ދެ ވަނަ ބުރުގައި އޭރުގެ ގަދަ ދެ ބާރު އާޖެންޓީނާ އާއި ބްރެޒިލް އަތުން މޮޅުވި ހިސާބުންނެވެ. އެ ދެ މެޗުން އިޓަލީ މޮޅުވުމުގެ ބޮޑު ހިއްސާއެއް އޮތީ ބްރެޒިލްގެ ޒިކޯ އަދި އާޖެންޓީނާގެ ޑިއޭގޯ މަރަޑޯނާ ޓައިޓްކޮށް މާކްކޮށްގެން ކުޅުނު އިޓަލީގެ ޑިފެންޑަރު ކްލައުޑިއޭ ޖެންޓިލޭ އަށެވެ.\nޔޫރޯގެ ދެ ވަނަ ބުރުގައި ސްޕެއިނާ ދެކޮޅަށް އިޓަލީ މިރޭ ނުކުންނައިރު އެ ޓީމަކީ، 1982 ވަނަ އަހަރެކޭ އެއްގޮތަށް ފޭވަރިޓެއް ނޫނެވެ. ޖެންޓިލޭ ބުނީ މި ފަހަރު ސްޕެއިން ހުއްޓުވަން ބޭނުން ނަމަ ކުރަން ޖެހޭނެ ކަމަކީ އެ ޓީމުގެ މިޑްފީލްޑަރު އަންދްރޭ އިނިއެސްޓާ ބަނދެލުމެވެ.\n"އަހަރެމެން ސްޕެއިނަށް އިހުތިރާމް ކުރަން ޖެހޭ. އެ ޓީމުގެ ގިނަ ކުޅުންތެރިންނަކީ ޔޫރަޕުގެ ޗެމްޕިއަނުން އަދި ކްލަބް ލެވެލްގައި ތަށި ހޯދާފައި ތިބި ބައެއް. ގްރޫޕް ސްޓޭޖުގައި ކްރޮއޭޝިއާ އަތުން ބަލިވި ނަމަވެސް ސްޕެއިނަކީ އަދިވެސް ގަދަބާރެއް،" ޖެންޓިލޭ ބުންޏެވެ.\n1982 ވަނަ އަހަރުގެ ވޯލްޑް ކަޕުގައި ބްރެޒިލުގެ ޒިކޯ (ވ) މާކްކޮށްގެން އިޓަލީގެ ޖެންޓިލޭ ކުޅެނީ.\nޖެންޓިލޭ ބުނީ އިޓަލީގެ ޑިފެންސް ވަރުގަދަ ކަމަށާއި ސްޕެއިނުގެ އެޓޭކް ވަރުގަދަ ކަމަށެވެ. އެކަމަކު މެދުތެރޭގެ ހުރިހާ ބާރެއް އޮތީ އިނިއެސްޓާ އަތުގައި ކަމަށް އޭނާ ބުންޏެވެ.\n"އިނިއެސްޓާ އަކީ މެދުތެރޭގެ މައި އިންޖީނު. މެޗުގެ ޓެމްޕޯ ހިފަހައްޓަނީ އޭނާ. އޭނާ އެންމެ މަތީ ފެންވަރުގައި ކުޅޭތާ އަހަރުތަކެއްވެއްޖެ. ބޯޅައިގެ ކޮންޓްރޯލް ބޭނުން ނަމަ އިނިއެސްޓާ ހުއްޓުވަން ޖެހޭ. އަހަރެމެން ޒިކޯ އަދި މަރަޑޯނާގެ މައްޗަށް ކުރި ހޯދީ ވެސް އެގޮތަށް،" ލީބިއާ އަށް އުފަން ކުޅުންތެރިޔާ ބުންޏެވެ.\nއިތުރު ލިޔުންތައް އިޓަލީގެ ގައުމީ ޓީމް ސްޕެއިންގެ ގައުމީ ޓީމް އަންދްރޭ އިނިއެސްޓާ


PG ge amaluthah huree Yaameen ah manfaavaa gothah: Siraaj\nޕީޖީގެ އަމަލުތައް ހުރީ ޔާމީނަށް މަންފާވާ ގޮތަށް: ސިރާޖު\nބިޝާމްއަށް ޕީޖީ ކަމުގެ ލިޔުން ކުރީގެ ރައީސް އަބްދުﷲ ޔާމީން އަރުވަނީ -- ފޮޓޯ | ރައީސް އޮފީސް\nރައީސް އަބްދުﷲ ޔާމީންއާ ގުޅޭ ގޮތުން ކްރިމިނަލް ކޯޓުގައި ހުޅުވާލައިގެން ބާއްވާ ޝަރީއަތުގައި ޕްރޮސެކިއުޓާ ޖެނަރަލް (ޕީޖީ)ގެ ފަރާތުން އަމަލު ކުރަމުންދަނީ ޔާމީންއަށް މަންފާވާ ގޮތަށް ކަމަށް ފޮނަދޫ ދާއިރާގެ މެންބަރު މޫސާ ސިރާޖު ވިދާޅުވެއްޖެ އެވެ.\nމަޖިލީހުގައި ވާހަކަ ދައްކަވަމުން ސިރާޖު ވިދާޅުވީ ޕީޖީ އައިޝަތު ބިޝާމް އެ މަގާމްގައި ހުންނަވައިގެން ގާނޫނާ ހިލާފަށް ގިނަ ކަންކަން ކުރަމުންދާ ކަމަށާއި ރައީސް ޔާމީންގެ ޝަރީއަތް ހިނގާތީވެ ބިޝާމް އެ މަގާމްގައި ބަހައްޓަން ޖެހޭ އެއްވެސް ސަބަބެއް ނެތް ކަމަށެވެ.\nސިރާޖު ވިދާޅުވީ ސިއްރު ހެކިތައް ހާމަ ކުރުން ފަދަ ކަންކަމަކީ ގަސްތުގައި ކުރައްވާ ކަންކަން ކަމަށާއި އިޖުރާއަތްތަކާ ހިލާފަށް ވެސް އެތަށް ކަމެއް ކުރަމުންދާ ކަމަށެވެ. އެކަންކަން ކުރަމުން ދަނީ ރައީސް ޔާމީންއަށް މަންފާވާ ގޮތަށް ކަމަށް ސިރާޖު ވިދާޅުވި އެވެ.\nޕީޖީގެ މަގާމުން ބިޝާމް ވަކި ކުރަން ޖެހޭ ކަން ޖުޑީޝަލް ކޮމިޓީއަށް ހާޒިރު ކުރުމަށް ފަހު ހާމަވި ކަންކަމުން ވެސް އެނގިގެންދާ ކަމަށް ސިރާޖު ވިދާޅުވި އެވެ. އެގޮތުން ޕްރޮސެކިއުޓަލް ގައިޑްލައިންއާ ހިލާފަށް މިހާރު ވެސް އަމަލު ކުރަމުންދާ ކަމަށާއި ގެއްލުނު ނޫސްވެރިޔާ އަހުމަދު ރިލްވާންގެ މައްސަލާގައި އެ ކޮމީޓީއަށް ދޮގު މައުލޫމާތު ދީފައިވާ ކަން ވެސް ހާމަވެފައިވާ ކަމަށް ސިރާޖު ވިދާޅުވި އެވެ. އޭގެ އިތުރުން 1 ފެބްރުއަރީ އަމުރުގެ މައްސަލާގައި ކުރި ސުވާލަަށް ވެސް ދޮގު މައުލޫމާތު ދީފައިވާ ކަން ހާމަވެފައިވާ ކަމަށާއި އެހެންކަމުން އޭނާ އަދިވެސް އެ މާގާމްގައި ހުރީ ކީއްވެ ކަމެއް އެނގިވަޑައި ނުގަންނަވާ ކަމަށް ސިރާޖު ވިދާޅުވި އެވެ.\n"އަޅުގަނޑަކަށް ނުވިސްނޭ މިކަންކަން މިހެން ހުރި އިރު އަދި މި ރާއްޖޭގެ އެތަށް ފަރާތެއްގެ މައްޗަށް ނުހައްގުން ދައުވާތަކެއްކޮށް ގާނޫނާ ހިލާފަށް އަމަލުކޮށްފައިވާ އިރު ވެސް ބިޝާމް މަގާމުން ވަކި ނުކުރެވިގެން އުޅެނީ ކޮން ބޭނުމަކަށްޓަކައި ކަން،" ޖުޑީޝަލް ކޮމިޓީގެ ނައިބު މުގައްރިރުގެ މަގާމް ވެސް އަދާ ކުރައްވާ ސިރާޖު ވިދާޅުވި އެވެ.\nސިރާޖު އިތުރަށް ވިދާޅުވީ ރާއްޖޭގައި އަދދުލު އިންސާފު ގާއިމް ކުރުމަށް އެންމެ ފުރަތަމަ ކުރަން ޖެހޭނެ މަސައްކަތަކީ އިހުލާސްތެރިކަމާއެކު މަސައްކަތް ކުރާނެ ޕީޖީއެއް އައްޔަން ކުުރުން ކަމަށެވެ. އޭގެ ސަބަބުން ފަނޑިޔާރުންގެ މައްސަލަތައް ވެސް އެހެން މައްސަލަތައް ވެސް ރަނގަޅަށް ދައުވާ ކުރެވި ޝަރުއީ ދާއިރާގެ ގިނަކަންކަން ހައްލުވެގެން ދާނެ ކަމަށް ސިރާޖު ވިދާޅުވި އެވެ.\nބިޝާމް ވަކި ކުރުމަށް ރައްޔިތުންގެ މަޖިލީހަށް މީގެ ކުރިން ވަނީ ހުށަހަޅައިފަ އެވެ. އެކަމަކު އެ މައްސަލަ ކޮމިޓީއަކުން ބެލުމަށް ފަހު ކުރިއަކަށް ނުދެ އެވެ. އޭގެ ފަހުން ސިރާޖު ވަނީ ބިޝާމް ވަކި ކުރުމާ ގުޅޭ ގޮތުން ގޮތެއް ނިންމަށް އެމްޑީޕީގެ ޕާލިމެންޓަރީ ގްރޫޕަށް ހުށަހަޅައިފަ އެވެ. ނަމަވެސް އެ މައްސަލާގައި އެ ޕާޓީ އިން ވެސް ވަކި ގޮތެއް ނިންމާފައި ނުވެ އެވެ.\nރައީސް އަބްދުﷲ ޔާމީން ރައްޔިތުންގެ މަޖިލިސް ޕްރޮސެކިއުޓާ ޖެނެރަލްގެ އޮފީސް + އައިޝަތު ބިޝާމް


Katy Perry aai Orlando Bloom engagevejje | Mihaaru\nކެޓީ އާއި އޯލެންޑޯ: ދެ ތަރިން ވަނީ އެންގޭޖްވެފައި.\n17 ފެބުރުއަރީ 2019 - 08:04\nއެންގޭޖްވި ކަމަށް އިޝާރާތްކޮށްދޭ ކަހަލަ ފޮޓޯއެއް ވެސް ދެ ފަންނާނުން އިންސްޓަގްރާމްގައި ހިއްސާކޮށްފައި ވަނިކޮށް، އެ މީހުންގެ ތަރުޖަމާނު ވެސް ވަނީ އެންގޭޖްވިކަން މީޑިއާތަކަށް ކަށަވަރުުކޮށްދީފަ އެވެ.\nއޯލަންޑޯ، 42، އާއީ ކެޓީ، 34، ލޯބީގެ ގޮތުން ގުޅުނީ 2016 ގަ އެވެ. އެކަމަކު އޭގެ 10 މަސް ފަހުން ދެ މީހުންގެ ދޭތެރޭގައި ކުނިޖެހި ވަކިވުމަށް ފަހު، އަލުން އެއްގަލަކަށް އަރައި ކައިވެންޏަކާ ދިމާއަށް ދަތުރު ފަށާ ގޮތަށް އަލުން ގުޅުނީ މިދިޔަ އަހަރު އެވެ.\nކޭޓީ ކުރިން ވެސް ކައިވެނި ކުރީ އިނގިރޭސިއަކާ އެވެ. އެއީ 2010 ގައި ކޮމީޑިއަން/އެކްޓަރު ރަސެލް ބްރޭންޑްއާ އެވެ. އެ ކައިވެނި ރޫޅުނީ 2012 ގަ އެވެ. މިހާރު 8 އަހަރުގެ ފިރިހެން ދަރިއަކު ހުރި އޯލަންޑޯގެ ކުރީގެ އަންހެނުންނަކީ އޮސްޓްރޭލިއާގެ މޮޑެލް މިރަންޑާ ކޭރެވެ. އެ ދެ މީހުން 2010 ގައި ކުރި ކައިވެނި ރޫޅުނީ 2013 ގަ އެވެ.\n"ލޯޑް އޮފް ދަ ރިންގްސް" އާއި "ޕައިރޭޓްސް އޮފް ދަ ކެރީބިއަން" ފަދަ ފިލްމުތައް ކުޅެފައިވާ އޯލެންޑޯގެ ކުރިއަށް އޮތް ފިލްމަކީ އަދި ރިލީޒް ކުރާނެ ތާރީހެއް އިއުލާންކޮށްފައި ނުވާ ސައިންސް ފިކްޝަން ފިލްމު "ނީޑްލް އިން އަ ޓައިމްސްޓެކް" އެވެ.\nއިތުރު ލިޔުންތައް ހޮލީވުޑް ހޮލީވްޑް ކައިވެނި ކެޓީ ޕެރީ


އެމްސީއެސްއިން ޤައިދީންނާއި ބަންދުމީހުންގެ ފައިސާއާބެހޭ މުޢާމަލާތްތައް ފަސޭހަކަމާއެކު ބަލަހައްޓާ ނިޒާމެއް ބޭނުންކުރަންފަށައިފި\nމޯލްޑިވްސް ކަރެކްޝަނަލް ސަރވިސް (އެމްސީއެސް)ގެ ބެލުމުގެ ދަށުގައިވާ ޤައިދީންނާއި ބަންދުމީހުންގެ ފައިސާއާބެހޭ މުޢާމަލާތްތައް ފަސޭހަކަމާއެކު ބަލަހައްޓާ ނިޒާމެއް ކަމުގައިވާ “ޕްރިޒަނަރ އެކައުންޓްސް މެނޭޖްމަންޓް ސިސްޓަމް (ޕެމްސް)” މިއަދު ބޭނުންކުރަން ފަށައިފިއެވެ.\nޕެމްސްއިން، ޢާއިލާއިން ކޮންމެ މަހަކު ބަނޑޭރި ޕޭ މެދުވެރިކޮށް ކަނޑައެޅިފައިވާ އަދަދަށް ޤައިދިންނާއި ބަންދުމީހުންނަށް ފޮނުވާ ފައިސާ އަދި އެލަވަންސް އުޞޫލުން މަސައްކަތްކުރާ ޤައިދީންގެ ފައިސާ ފަސޭހައިން ބެލެހެއްޓުމަށް މަގުފަހިކޮށްދެއެވެ. މީގެ އިތުރުން ޤައިދީންނާއި ބަންދުމީހުން ވިޔަފާރި އުޞޫލުންކުރާ މުޢާމަލާތްތައް ފަސޭހައިން ބެލެހެއްޓޭނެއެވެ.\nޕެމްސްއަކީ ޓޯޓަލް އޮފެންޑަރ މެނޭޖްމަންޓް ސިސްޓަމް (އެޓަމްސް)ގެ އެކައުންޓްސްތަކާބެހޭ މޮޑިއުލްއެވެ. މިގޮތުން އެޓަމްސް އިން ޤައިދީންގެ ހުރިހާ ރެކޯޑްތައް ބަލަހައްޓާއިރު، ޕެމްސްއިން ބަލަހައްޓާނީ އެފަރާތްތަކުގެ ފައިސާއާ ބެހޭ ރިކޯޑްތަކެވެ.\nމި ސިސްޓަމް މެދުވެރިކޮށް ހުރިހާ ޖަލަކާއި ހެޑް އޮފީސް ގުޅުވައިދެއެވެ. މީގެ ސަބަބުން އެއް ޑޭޓާ ބޭސްއަކުން ޤައިދީންގެ ރިކޯޑްތައް ބެލެހެއްޓި، ކަންތައްތައް ކުރުމުގައި ކުރިއަށްވުރެ އަވަސްވެ، ކަރުދާސް ބޭނުންކުރުމާއި ޑަބަލްކޮށްކުރަންޖެހޭ މަސައްކަތްތައް ލުއިވެގެންދާނެއެވެ. މި ސިސްޓަމް އަބަދުވެސް ލައިވްކޮށް އަޕްޑޭޓްވަމުންދާނެއެވެ. އަދި މީގެ ސަބަބުން މަސައްކަތްތަކުގެ ފެންވަރު ރަނގަޅުވެ، އޮފިސަރުންނާއި މުވައްޒަފުން ޒިންމާދާރުވުން އިތުރުވެގެންދާނެއެވެ.\nއެޓަމްސް އާއި ޕެމްސް ފަރުމާކޮށްފައިވަނީ އެމްސީއެސްގެ އައިޓީ ސެކްޝަންގެ ފަންނީ އޮފިސަރުންނާއި މުވައްޒަފުންނެވެ.


އިންސާނިއްޔަތުކަމުގެ ލާމަސީލު ނަމޫނާއެއް! ކޮވިޑް ޖެހިފައިވާ ބަލިމީހުންނަށް، ބިވާންޑީގެ މިސްކިތެއްގައި ހިލޭ ސިއްޙީ ޚިދުމަތް ދެނީ! – Dhen.mv\nއިންސާނިއްޔަތުކަމުގެ ލާމަސީލު ނަމޫނާއެއް! ކޮވިޑް ޖެހިފައިވާ ބަލިމީހުންނަށް، ބިވާންޑީގެ މިސްކިތެއްގައި ހިލޭ ސިއްޙީ ޚިދުމަތް ދެނީ!\nމިދިޔަ ބަރަކާތްތެރި ރަމަޟާންމަހު ވޭޝްނު ދޭވީ ފައްޅިއަކުން ވަނީ އިންސާނިއްޔަތުކަން އިސްކޮށް، އެތަނުގެ އެތެރޭގައި މުސްލިމުންނަށް ރޯދަ ވީއްލޭނޭ އިންތިޒާމު ހަމަޖައްސާ ދީފައެވެ.\nމިފަހަރު އެފަދަ އިންސާނީ ޚިދުމަތެއް މަހަރާޝްތުރަ ގެ ބިވާންޑީގައި ވެސް މިވަނީ ދީފައެވެ. އެތަނުގެ މިސްކިތެއް ވަގުތީ ގޮތުން ކޮވިޑް ކެއާރ ސެންޓަރަކަށް ބަދަލުކޮށް، އެތަނުން ވަނީ ސިއްޙީ ޚިދުމަތްތައް ވަގުތީ ގޮތުން ދޭން ފަށާފައެވެ.\nރިޕޯޓުތަކުން ބުނާގޮތުގައި އެމިސްކިތުގައި އޮކްސިޖަން ދެވޭނެ އެނދުތަކެއް ވަނީ ބަހައްޓާފައެވެ. ހޮސްޕިޓަލުން އެނދެއް ހުސްވަންދެން އެމިސްކިތުގެ ކެއާރ ސެންޓަރުން ޚިދުމަތް ދޭނެކަމަށް ވެސް ރިޕޯޓުތަކުން ބުނެފައިވެއެވެ.\nބިވާންޑީގައި ހަލުވި ކަމާއެކު ކޮވިޑް-19 ފެތުރެމުން ދިޔުމުގެ ސަބަބުން، އެތަނުގައި އިއުލާނުކުރި ފުރަބަންދުގެ މުއްދަތުވަނީ 15 ދުވަހަށް އިތުރު ކޮށްފައެވެ.\nމިކެއާ ސެންޓަރު އިންޑިއާގެ ސިޓީއެއް ކަމަށްވާ ބިވާންޑީ ގައި ހުޅުވާފައިވަނީ "ޖަމާއަތޭ އިސްލާމީ ހިންދް (ޖޭއައިއެޗް) މޫވްމެންޓް ފޮ ޕީސް އެންޑް ޖަސްޓިސް" ޖަމާޢަތުގެ ފަރާތުން މިމަހުގެ 18 ވަނަ ދުވަހުގައެވެ.\n"ބިވާންޑީ އަކީ ވަރަށް ސާފު ޠާހިރުކަން ކުޑަ އަވަށެއް. އޭގެ ސަބަބުން ވަރަށް ހަލުވި ކަމާއެކު ވައިރަސް ފެތުރިގެންދޭ. ހޮސްޕިޓަލުތަކުގައި ހުރި އެނދުތައް މިހާރު ހުރީ ފުރިފައި. އެހެންކަމުން މީހުންނަށް ފަރުވާ ލިބުމަށް ލަސްވާތީ އަހަރުމެން މިސްކިތެއްގައި މިޚިދުމަތް ދޭން ފެށީ!" ޖޭއައިއެޗް ގެ އޮފިޝަލެއް ކަމުގައިވާ އައުސަފް އަޙްމަދު ފަލާޙީ ވިދާޅުވިއެވެ.\nމިސްކިތުގައި އެޚިދުމަތް ދިނުމުގެ އިތުރުން އެޖަމާޢަތުން ވަނީ ކޮވިޑް ގެ ކުދިކުދި އަލާމާތްތަކެއް ފެނިފައިވާ އަށް ގެއަކަށް ހިލޭސާބަހަށް އޮކްސިޖަން ސިލިންޑަރު ވެސް ދީފައެވެ.


"Myanmar ge Rohingya dharikolhu" muslimunge insaany hagguthah nagaalaa, eqaumugai dhemun gendhaa laainsaany amalu kuhverikoh ebaimeehunge insaany hagguthah himaayaiy kurumah govaalun\n"މިޔަންމާގެ ރޮހިންގާ ދަރިކޮޅު" މުސްލިމުންނަށް ދެމުން ގެންދާ ލާއިންސާނީ ޢަމަލު ކުއްވެރިކޮށް، އެބައިމީހުންގެ ޙައްޤުތައް ޙިމާޔަތް ކުރުމަށް ގޮވާލުން\n"މިޔަންމާގެ ރޮހިންގާ ދަރިކޮޅު" މުސްލިމުންގެ އިންސާނީ ޙައްޤުތައް ނަގާލާ،އެ ޤައުމުގައި ދެމުން ގެންދާ ލާއިންސާނީ ޢަމަލުކުއްވެރިކޮށް،އެބައިމީހުންގެ އިންސާނީ ޙައްޤުތައް ޙިމާޔަތް ކުރުމަށް ގޮވާލުން.\nحمدًا الله وصلاةً وسلاماً على النبيّ المختار والرحمة المهداة والسراج المنير:\nމިޤަރާރު ފެނި ދެކި ކިޔާ ބަލާ ކޮންމެ މީހަކަށް އަޅުގަނޑުމެންގެ ވެދުމާއި ސަލާމް ރައްދުކުރަމެވެ.\nއިސްލާމީ މުޅި އުއްމަތަށް ކުރިމަތިވެފައިވާ އެންމެ ބޮޑު ހިތްދަތި ކަމަކަށް މިއަދު ވެފައި މި ވަނީ "މިޔަންމާގެ ރޮހިންގާ ދަރިކޮޅު" މުސްލިމުންގެ ޙައްޤުތައް ނަގާލާ، އެ ޤައުމުގައި ދެމުން ގެންދާ ލާއިންސާނީ ޢަމަލުތަކެވެ. މުސްލިމުން ޤަތުލުކޮށް ގުނަވަންތައް ބުރިކޮށްލާ އަންދާލާ، އެބައިމީހުން އަމިއްލައަށް ވީޑިއޯ ނަގާ މުޅި ދުނިޔެއަށް ދަނީ ފަތުރަމުންނެވެ. އިންސާނީ ޙައްޤުތައް ޙިމާޔަތް ކުރުމަށް ވަކާލާތު ކުރައްވައި، ނޯބަލް ޕީސް ޕްރައިޒް ލިބިވަޑައިގެންފައިވާ ވެރިޔެއްގެ ގޮތުގައި އެ ޤައުމުގެ ލީޑަރ އަން ސަން ސޫޗީ ހުންނަވައި، ރޮހިންގާ މުސްލިމުންނާއި ދޭތެރޭ މިފަދަ ލާއިންސާނީ ޢަމަލުތައް ހިންގުމަކީ އައްޑޫސިޓީ ކައުންސިލުން ނިހާޔަތަށް ހިތާމަ ކުރާ ކަމެކެވެ. މިކަން އައްޑޫސިޓީ ކައުންސިލުން އެންމެ ހަރުކަށި ޢިބާރާތުން ކުއްވެރި ކުރަމެވެ. މިލިއަނަކަށްވުރެ ގިނަ މުސްލިމުން ހިމެނޭ އާބާދީއެއްގައި، މިފަދަ ބޮޑު ޤަތުލު ޢާއްމެއް ހިންގާ އެތައް ހާސް މުސްލިމުން އެކަމުގައި ނެތި ފަނާވެ ދިއުމަކީ، އައްޑޫ ރައްޔިތުން ވަރަށް ކަންބޮޑުވެ ހިތާމަކުރާ ކަމެކެވެ. މިފަދަ ލާއިންސާނީ އަނިޔާވެރި ޢަމަލުތައް މިހާރުން މިހާރަށް ހުއްޓާލުމަށް މިޔަންމާގެ ވެރިންނަށް ހަރު އަޑުން ގޮވާލަމެވެ. އަދި "މިޔަންމާގެ ރޮހިންގާ ދަރިކޮޅު" މުސްލިމުންގެ އިންސާނީ ޙައްޤުތައް ޙިމާޔަތްކޮށް ދިނުމަށްޓަކައި އަވަސް ފިޔަވަޅުތަކެއް އަޅުއްވައި ދެއްވުމަށް އދ. އަށާއި ދުނިޔޭގެ އެންމެހާ ޤައުމުތަކަށް އިލްތިމާސް ކުރަމެވެ.\nމާތް ﷲ "މިޔަންމާގެ ރޮހިންގާ ދަރިކޮޅު" މުސްލިމުންނަށް ދިމާވެފައިވާ މި ނިކަމެތި ޙާލުން އެ ޤައުމުގެ މުސްލިމުން ސަލާމަތް ކުރާއްވާށިއެވެ. އެބައިމީހުންގެ އިންސާނީ ޙައްޤުތައް ސަލާމަތް ކުރައްވާނެ ގޮތްތައް މިންވަރު ކުރައްވާށިއެވެ. ދުޝްމަނުންގެ ހިތްތައް ފިނިކުރައްވައި ހެޔޮ ވިސްނުންދެއްވާށިއެވެ. އާމީން.\nއައްޑޫސިޓީ ކައުންސިލްގެ ތިންވަނަ ދައުރުގެ 14 ވަނަ މަޖިލީހުގައި ބައިވެރިވެ، މި ޤަރާރުގައި ޤާނޫނީ ސިއްކަ އޮބައި ސޮއިކޮށް، އަޅުގަނޑުމެން މި ޤަރާރު ނެރެމެވެ. އަޅުގަނޑުމެން މި ގޮވާލަނީ "މިޔަންމާގެ ރޮހިންގާ ދަރިކޮޅު" މުސްލިމުންނަށް ދިމާވެފައިވާ މި ނިކަމެތި ޙާލުން އެ ޤައުމުގެ މުސްލިމުން ސަލާމަތް ކޮށް، "މިޔަންމާގެ ރޮހިންގާ ދަރިކޮޅު" މުސްލިމުންނަށް ޙިމާޔަތް ހޯދައި ދިނުމަށެވެ.\nތާރީޚް:5ސެޕްޓެމްބަރ 2017


ކައިވެނީގެ ހަޔާތް އުފަލުގައި ދެމެހެއްޓުމަށް މިފަސްކަމަށް ސަމާލުވާށެވެ! – އައްޑޫ އޮބްޒާވަރ\nކައިވެނީގެ ހަޔާތް އުފަލުގައި ދެމެހެއްޓުމަށް މިފަސްކަމަށް ސަމާލުވާށެވެ!\nޒުހައިރު5ޖޫން, 2018\nކައިވެންޏަކީ މާތް މަގުސަދެއްގައި އަންހެނަކާއި ފިރިހެނަކާ ދެމީހުން، އެކަކު އަނެކަކަށް ގުޅާލެވޭ ގުޅުމަކަށް ކިޔާ ނަމަކެވެ. އެގުޅުމަކީ މާތް މަގުސަދެއްގައި ގާއިމު ކުރެވޭ ގުޅުމެއް ނަމަވެސް މިހާރަކަށް އައިސް މިގުޅުމަށް ބުރޫއަރާ ދެމީހުންގެ ދޭތެރޭ ގިނަ މައްސަލަތައް އުފެދެއެވެ. ގިނަފަހަރު މިފަދަ މައްސަލަތައް އުފެދެނީ ވަރަށް އާދައިގެ ކުދިކުދި ކަންތައްތަކުގެ ސަބަބުންނެވެ. މީގެ ހަގީގީ އަސްލަކީ، އެކަކު އަނެކަކަށް އަދާ ކުރަންޖެހޭ ހައްގުތަކަށް އިހުމާލު ވުމެވެ. މާތްމަގުސަދެއްގައި ގާއިމު ކުރެވޭ ގުޅުމަށް ރައްކާތެރި ނުވެމެވެ.\nއިސްލާމީ މުޖުތަމަޢުގައި ދެމަފިރިންގެ ހައްގުތަށް ވަރަށް ތަފްސީލުކޮށް ބަޔާންކޮށް ދީފައި އެބައޮތެވެ. ފިރިމީހާ އަނބިމީހާއަށް އަދާކުރަން ޖެހޭ ޙާއްޤުތަކާއި އަދި އަނބިމީހާ ފިރިމީހާއަށް އަދާކުރަން ޖެހޭ ޙައްގުތައްވެސް ކީރިތި ޤުރުއާނުގައި ވަރަށް ސަރީޙަކޮށް ބަޔާންކޮށްދީފައި އެބައޮތެވެ.\nއެގޮތުން ނިސާ ސޫރަތު ފުރަތަމަ އާޔަތުގެ މާނާގައި ވަނީ، “އޭ މީސްތަކުންނެވެ! ތިޔަބައިމީހުންގެ ވެރިރަސްކަލާނގެއަށް ތިޔަބައިމީހުން ތަޤުވާވެރި ވާށެވެ! އެކަލާނގެއީ، އެންމެ ނަފްސަކުން ތިޔަބައިމީހުން ހެއްދެވި ރަސްކަލާނގެއެވެ. އަދި، އެނަފްސުގެ ކިބައިން އޭގެ އަނެއް ޖިންސް ހެއްދެވިއެވެ. އަދި، އެދެކަނބަލުންގެ ކިބައިން، ގިނަ ފިރިހެނުންނާއި، ގިނަ އަންހެނުން ފެތުރެއްވިއެވެ. އަދި، ތިޔަބައިމީހުން ﷲ އަށް ތަޤުވާވެރިވާށެވެ! އެކަލާނގެއީ، އެކަލާނގެ މެދުވެރިކޮށް ތިޔަބައިމީހުން އެކަކު އަނެކަކާއި ސުވާލުކޮށް، ކަންކަމަށް އެދި އުޅޭ ރަސްކަލާނގެއެވެ. އަދި، ތިމާގެ ކަމުގެ ގުޅުންތަކަށް ތިޔަބައިމީހުން ރައްކާތެރިވާށެވެ! ހަމަކަށަވަރުން، ތިޔަބައިމީހުންގެ ކަންތައް ބައްލަވާ ވޮޑިގެންވާ ކަލަކު ކަމުގައި، ﷲ ވޮޑިގެން ވެއެވެ.” މިހެންނެވެ.\nބައެއް ދެމަފިރިން އެމީހުންގެ ކައިވެނި ރައްކާތެރިކުރުމަށް އެކަށޭނެ މަސައްކަތް ކުރެއެވެ. ހަމަ މިބީދައިން ކޮންމެ ދެމަފިރިއަކުވެސް މިފަދަ ގޮތަކަށް މަސައްކަތް ކުރާނަމަ މުޖުތަމަޢުގެ ހަމަޖެހުންވެސް ރައްކާތެރި ކުރެވޭނެއެވެ. ޒަވާޖީ ހާޔާތް ރޫޅި ދެމީހުން ވަކިވާކަށް ހަގީގަތުގައި އެއްވެސް މީހަކު ބޭނުމެއް ނުވާނެއެވެ. އެގޮތުން ޒަވާޖީހަޔާތް ދެމެހެއްޓުމަށް ކުރެވިދާނެ ފަސްކަމަކަށް ބަލާލަމާ ހިނގާށެވެ.\nބައެއްގެ ތެރޭ އޮންނަ އެއްވެސް ގުޅުމެއް ދެމިއޮންނާނީ އެކަކު އަނެކަކަށް ގޮތްދޫކޮށް، ދެމީހުންގެ ޚިޔާލާއި ފިކުރަށްވެސް އިޙްތިރާމު ކޮށްގެންނެވެ. އެއީ މަންމަ އާއި ދަރިންކަމުގައި ވިނަމަވެސް އަދި ދެރައްޓެހިން ކަމުގައިވި ނަމަވެސް މެއެވެ. ބައެއް މީހުންނަށް ގަބޫލު ކުރެވެނީ ތިމާ ގޮތްދޫކޮށްފިނަމަ ތިމާގެ ކޮޅު ބަލިވަނީ ކަމަށެވެ. ނުވަތަ ތިމާގެ މައްޗަށް އަނެކާ ބާރުފޯރުވާ ބިރުވެރި ކުރުވަފާނަ ކަމަށެވެ.\nދެމީހަކު އެކަކު އަނެކަކުދެކެ ލޯބިވާނަމަ، އެކަކު އަނެކަކަށް ގޮތްދޫކުރާނެ އެވެ. ކޮންމެ ކައިވެންޏެއްގެ ގުޅުންވެސް މިބަނދެވެނީ ލޯބީގެ ގުޅުމަކުންނެވެ. އެހެންކަމުން ތިމާ ލޯބިވާ ފަރާތަށް، ގޮތްދޫކޮށް ދޫދޭނީ ތިމާގެ ދެމީހުންގެ ލޯބީގެ ހައްގުގައެވެ. ދެފަރާތުންވެސް މިފަދައިން ގޮތްދޫކުރަން ޖެހޭނެއެވެ. ހަމައެކަނި އެއްފަރާތުން ތާއަބަދު ގޮތްދޫކުރާނަމަ ކޮންމެވެސް ހިސާބަކުން މައްސަލަތައް ކުރިމަތިވާން ފަށާނެއެވެ. އެހެން ކަމުން އެއްވެސް ކަމެއްގައި އަރައިރުން ނުވެ ދެފަރާތުންވެސް ގޮތްދޫކުރުމަކީ ޒަވާޖީ ހަޔާތެއްގައި އުފާވެރި ކަންމަތީ އުޅުމަށް އެޅޭނެ އެންމެ ހަރުދަނާ ބިންގަލެވެ.\nކޮންމެ އިންސާނަކީވެސް އިޙްތިރާމު ބޭނުންވާނެ މީހެކެވެ. އެއީ އިންސާނާގެ ތަބީއަތުގައި ހުންނަ ރީތި ސިފައެކެވެ. ތިމާއަށް އަނެކާގެ އިޙްތިރާމު ލިބޭނީ ތިމާ އަނެކާއަށް އިޙްތިރާމު ކޮށްގެންނެވެ. ކައިވެނީގެ ގުޅުން އުފަލުގައި ވޭތުކުރުމަށް އެކަކު އަނެކަކަށް އިޙްތިރާމު ކުރުމަކީ ވަރަށް މުހިއްމު ކަމެކެވެ. ތިމާގެ އަމިއްލަ ނަފްސަށް ތިމާ ލިބެން ބޭނުންވާ އިޙްތިރާމާއި އިތްޒަތް އަނެކާއަށްވެސް ދޭށެވެ. އެއީ ފިރިމީހާ އަދި އަނބިމީހާ ކަމުގައިވީ ނަމަވެސް މެއެވެ. އިޙްތިރާމު ކުރާށެވެ. އެމީހުން ކުރާކަންކަމަށް ހިތްވަރުދީ އިޙްތިރާމު ކުރާށެވެ. އެކަކު އަނެކެއްގެ ޒާތީ ކަންތައްތަކަށްވެސް އިޙްތިރާމު ކުރާށެވެ. އެކަކު އަނެކަކަށް ފެންނަ ހިސާބުގައި އިޙްތިރާމު ކުރާ ބީދައިން ނެތްތަންތަނުގައިވެސް އިޙްތިރާމު ކުރާށެވެ.\nތިމާގެ އިޝާރާތުންވެސް ތިމާ އަނެކާއާއި ދޭތެރޭ އަޅާލާކަން ދެއްކިދާނެއެވެ. މިފަދަ ކުދިކުދި ކަންތައްތަކުން ދުވަހުގެ އުފާވެރިކަން ހިތްހަމަ ޖެހުމާއެކު ހާސިލު ކުރެވިދާނެއެވެ. ހިނިތުން ވެލާށެވެ. ކުރާކަންކަމަށް ހިތްވަރުގެ ބަސްތަކުން ހިނުތުންވުން ހޯދާށެވެ. ކޮންމެ ދުވަހެއްގެވެސް އެދުވަހެއްގެ ކަންތަކާއި ދެމީހުން މަޝްވަރާކުރާށެވެ. ދިމާވާ އުނދަގޫތައް ގިރާކުރުމަށް ދެމީހުން އެދޭ ގޮތަކަށް ކަންތައް ހައްލުކުރާށެވެ. ތިމާ ބުނެލާ އެއްވެސް ލަފުޒަކީ އަނެކާއަށް އޭގެއިން ހިތްހަމަ ނުޖެހުން ގެނުވަދޭ ލަފްޒެއް ކަމުގައި ނަހަދާށެވެ. އޯގާތެރި ކަމާއިއެކު ރީތި ބަހުން މުއާމަލާތު ކުރާށެވެ.\nކީރިތި ޤުރުއާނުގެ އައްރޫމު ސޫރަތުގެ 21 ވަނަ އާޔަތުގެ މާނާގައި ވަނީ، “ތިޔަބައި މީހުންނަށްޓަކައި ހަމަ ތިޔަބައި މީހުންގެ ނަފްސު ތަކުން އަނބިން ހެއްދެވިކަމީ، އެކަލާނގެ ކުޅަދުންވަންތަ ކަމުގެ ހެކިތަކުގެ ތެރެއިންވާ ކަމަކެވެ. އެއީ ތިޔަބައިމީހުން އެކަނބަލުންގެ ފަރާތުން ހަމަހިމޭންކަން ލިބިގަތުމައްޓަކައެވެ. އަދި، އެކަލާނގެ ތިޔަބައިމީހުންގެ މެދުގައި ލޯތްބާއި، އޯގާވެރިކަން ލެއްވިއެވެ. ހަމަކަށަވަރުން، ފިކުރު ހިންގާބަޔަކަށް އެކަމުގައި ހެކިތަކެއް ވާކަން ކަށަވަރެވެ.” މިފަދައިން ނެވެ.\nބާރުތައް ހަމަހަމަ ކުރުން\nކޮންމެ ދެމަފިރިއެއްގެ މެދުގައިވެސް ކަންކަމުގެ ބާރު އޮންނަންވާނީ ދެފަރާތަށްވެސް ހަމަހަމަވާ އުސޫލެއްގެ މަތިންނެވެ. އެކަކު މާ ބާރުގަދަވެ އަނެކާއަށް އެބާރުގެ ސަބަބުން ބިރުވެރިކަމެއް އޮވެގެން ނުވާނެއެވެ. އެކަކު އަނެކެއްގެ މައްޗަށް ބާރުގަދަވެ ބިރުވެރިކަން އުފައްދާނަމަ އެއީ ވަރަށް ބޮޑު މައްސަލައެކެވެ. އެހިސާބުން ދެމީހުންގެ މެދުގައި މައްސަލަ ޖެހި އުފާވެރި ދިރިއުޅުން ހަނގުރާމައަކަށް ބަދަލުވެދާނެއެވެ.\nމާތް ﷲ ހަނދުމަކުރުން\nކޮންމެ ކަމެއްގައިވެސް މާތް ﷲ ހަދުމަކުރުމާއެކު އެކަލާނގެއަށް ދުޢާދެންނެވުމަކީ ކޮންމެ މުސްލިމަކުވެސް ކުރަންޖެހޭ މުހިއްމު ކަމެކެވެ. ތިމާގެ ޒަވާޖީ ހަޔާތް ބާއްޖަވެރި ކުރައްވާ، ޝައިތާނާގެ ނުބައި ވަސްވާސްތަކުން ދުރުކޮށް ދެމީހުން އެކުގައި ހިތްހަމަ ޖެހުމާއެކު އުޅެވޭނެ މާޙައުލެއް މިންވަރު ކުރެއްވުން އެދި މާތް ﷲ ގެ ޙަޒުރަތުގައި ދުޢާދެންނެވުމަކީ ކޮންމެ ދުވަހަކުވެސް ކުރަން ޖެހޭ ކަމެކެވެ. އޭގެ ސަބަބުން ދެމީހުންގެ މެދުގައި ހިތްހަމަ ޖެހުން އުފެދި، ލޯތަބާއި އަޅާލުން އިތުރުވާނެ ކަމީ ޔަގީން ކަމެކެވެ.\nކައިވެންޏަކީ އަންހެނަކާއި ފިރިހެނަކު ޒަވާޖީގޮތުން ދެމީހުން ގުޅުވާލުމަށް ޖަހާލެވޭ ގޮށެކެވެ. މިގުޅުން ތާއަބަދަށް ހިތްހަމަޖެހުމާއެކު ކުރިއަށް ގެންދިއުމަށް އެކަކު އަނެކަކަށް، ގަދައަޅާ މަސައްކަތް ކުރަން ޖެހޭނެއެވެ. އިންސާނުންނަކީ ހުރިހާ ކަމެއްގައި ޚިޔާލު ތަފާތު ވާނެ ބައެކެވެ. ދިރިއުޅުމުގެ ދަތުރުގައި ތަފާތު ގޮންޖެހުން ތަކާއި ކުރިމަތިވާނެއެވެ. މިހުރިހާ ކަމަކާއެކުވެސް ކޮންމެ ގުޅުމެއް ދެމިއޮތުމަށް ދެފަރާތުންވެސް މަސައްކަތް ކުރަން ޖެހޭނެއެވެ.\nމިލިޔުމުގައި ގެނެސްދީފައި އެވާ5ކަމަށް ސަމާލުވެ ދިރިއުޅުން ބާއްޖަވެރި ކުރުމަށް މަސައްކަތް ކުރައްވާށެވެ. ތިމާގެ އަމިއްލަ ނަފްސު މި5ކަމުގެ މައްޗަށް ފުރަތަމަ ތަރުތީބު ކުރާށެވެ. އަނެކާ އެކަން ކުރޭތޯ ބަލާނީ ތިމާ އެކަންކަން ފުރިހަމަ ކުރުމަށް ފަހުގައެވެ. ފުރަތަމަ އިސަލާހު ކުރަންވީ ތިމާގެ އަމިއްލަ ނަފުސެވެ. މިގޮތުގައި މަސައްކަތް ކޮށްފިނަމަ ޒަވާޖީ ހަޔާތް ބާއްޖަވެރި ވާނެ ކަމީ ޔަގީންކަމަކެވެ. އެކަކު އަނެކަކަށް އެއްބާރުލުންދީ އުފާވެރި ހަޔާތެއް ވޭތު ކުރުމަށް ގަދައަޅާ މަސައްކަތް ކުރާށެވެ.\nމާތް ﷲ ކީރިތި ޤުރުއާނުގެ އަލްބަޤަރާ ސޫރަތުގެ 187 ވަނަ އާޔަތުގައި ވަޙީ ކުރައްވާފައިވަނީ، “… އެކަނބަލުންނީ ތިޔަބައި މީހުންނަށް ފޭރާމެކެވެ. އަދި ތިޔަބައިމީހުންނީ އެކަނބަލުންނަށް ފޭރާމެކެވެ. ..” މިފަދައިންނެވެ.